Kon #Team eh Buro?\nސިޔާސީ ޕާޓީއެއް ނޫން: ކޮން ޓީމެއް ބުރޯ؟\nރައްޓެއްސަކާ ދިމާވުމުން އޭނާ އަހާލީ މިހެންނެވެ. ކީ އެއްޗެއް ނޭނގުނުހެން ހީވެގެން އޭނާ އަނެއްކާވެސް ހަމަ އެ ސުވާލުން މޫނު މަތީގައި ޖަހައިފި އެވެ.\nދެން ވެސް އެކުވެރިޔާ މިކިޔާ އެއްޗެއް ފަހުމްވާ ގޮތެއް ނުވި އެވެ.\nއެންމެފަހުން މި ރާއްޖޭގައި ތަށްޓަކަށް ކުޅުނު ވާދަވެރި މުބާރާތުން ދިވެހިންގެ ގައުމީ ޓީމު ބަލިވީ އެވެ. ތަށި ނެގީ ފަލަސްތީނެވެ. އެހެންވީމަ އަޅުގަނޑު ޓީމް ފަލަސްތީނެވެ.\nނަމަވެސް އެކުވެރިޔާ ދެއްކީ މިހާރު ކުރިއަށް ދާ އޭޝިއަން ކަޕުގެ ވާހަކައެއް ނޫނެވެ. ޓްވިޓަރާއި ފޭސްބުކްގައި މި އުޅޭ ސިޔާސީ ދިވެހި "ޓީމުތަކުގެ" ވާހަކަ އެވެ.\nއެކަމަކު އެ ވާހަކަ ފެށުމުގެ ހަމަ އަހާލަން ބޭނުމެވެ.\nއެންމެ މަޝްހޫރު ޓީމަކީ ކޮބައިކަން އެނގޭ ހެއްޔެވެ؟ އެއީ "ޓީމް އެމްޓީސީސީ" އެވެ. ބަރަވެލި ދުވެލީގައި 100 އަހަރު ވަންދެން އެ ބޭފުޅުން ފެރީ ދުއްވިޔަސް މި ޓީމުހާ މޮޅު "ޓީމެއް" މި ރާއްޖެއަކު ނެތެވެ. ބެލެވޭ ގޮތުގައި މިހާރު މި އުޅޭ ހުރިހާ "ޓީމުތަކެއް" ގެ ހަގީގީ ފެށުމަކީ ވެސް މިއީ އެވެ.\nދެން މި އަންނަނީ އެހެން ޓީމުތަކުގެ ވާހަކަ އެވެ. ސޯޝަލް މީޑިއާ އަށް ބޯކޮށްޕާލައިފި ނަމަ މިއަދު މި ފެންނަ މަންޒަރުގައި، ދެ މީހަކާއި ފަޅިއެއް ވެސް މި އުޅެނީ "ޓީމެއް" ހަދައިގެން ސިޔާސީ އަނގަތެޅުމުގަ އެވެ.\nމިއަދަކު މި ރާއްޖެ އަށް ސިޔާސީ ޕާޓީއެއް ބޭނުމެއް ނުވެ އެވެ. ސިޔާސީ ޕާޓީތަކުގެ ވާދަވެރި ރޯގާއެއް ފެތުރުނު ދުވަސްވަރެއް ވެސް ދިޔަ އެވެ. އެކަމަކު މިހާރު މި އޮތީ "ޓީމު" ގެ ދުވަސްވަރެކެވެ. ޕާޓީ ސިސްޓަމް ތައާރަފްވެ އަޅުގަނޑުމެން ދިވެހިން ސިޔާސީ ޕާޓީތަކާ އެކު ފައްކާވީ ތޯއްޗެވެ؟\nއެހެންވީމަ ދެ މީހަކާއި ފަޅި ވެސް މިއަދު އެއީ ސިޔާސީ ޓީމެކެވެ. އަދި ބަޔަކު މީހުން މާ ޓީމުވެގަނެގެން އުޅެނީ ހަމައެކަނި ސިޔާސީ ކަންކަމެއްގައެއް އެކަންޏެއް ވެސް ނޫނެވެ.\n"ޓީމް ޕްރިޔާންކާ" ނުވަތަ "ޓީމް ސުނިޔާންކާ" އާއި މި ޓީމާ ވާދަވެރި "ޓީމް ނިއުމާ" އަކީ ވެސް މަޝްހޫރު ޓްރެންޑެކެވެ. ދެން މި ދެ ޓީމުގެ ފޯރި ގަދަވީ ކިހިނެތްތޯ ކިޔައިދޭން ވެއްޖެ ނަމަ ހަޔާތް ނުގޮވައި އެ ވާހަކައެއް ކުރިއަށް ނުގެންދެވޭނެތީ އެ ވާހަކަ ބާއްވާފައި ސިޔާސީ ޓީމުތަކަށް ޖެހިލަމާ ހިނގާށެވެ.\nއަޅުގަނޑުމެންގެ ތެރެއިން އެއް ބަޔަކު ޝަކުވާކުރަނީ ސިޔާސީ ޕާޓީގެ ނިޒާމް މި ގައުމަށް ތައާރަފްކުރުމުންނެވެ. އެ ޝަކުވާގައި ރަނގަޅު ރާގެއް ވެސް އެބަ ކުޅެ އެވެ. އަޅުގަނޑުމެންގެ ކާބަފައިގެން ގައުމު ހަލާކުކޮށްލީ އެވެ. މި އޮތް އެކުވެރި ދިވެހި ދީބު ބައިބައިކޮށްލީ އެވެ.\nކޮންމެއަކަސް ދިވެހި މުޖުތަމައު މިއަދު މި އޮތީ ވަރަށް ވެސް ބޮޑަށް ބައިބައިވެފަ އެވެ. އެންމެ ފުރަތަމަ ސިޔާސީ ދެ ޕާޓީއަކަށެވެ. ޑީއާރްޕީ އާއި އެމްޑީޕީ އަށެވެ. މި ދައްކަނީ މި ޒަމާނުގެ ސިޔާސީ ފޯރީގެ ވާހަކަ އެވެ.\nދެން އައީ މި ދެ ޕާޓީގެ ތެރެއިން ނުކުމެގެން ދިޔަ އެހެން ބަޔަކު އުފެއްދި ޕާޓީތަކެކެވެ. ސިޔާސީ ޕާޓީތަކުގެ އަދަދު އިތުރުވެ ގައުމު ކުރިއަށް ވުރެ ބައިބައިވީ އެވެ.\nނަމަވެސް ބައެއް ފަރާތްތަކަށް އެމީހުން އުފެއްދި ސިޔާސީ ޕާޓީވީ އެހާ ކާމިޔާބު ސިޔާސީ ޕޯޑިއަމަކަށް ނޫނެވެ. "ޓީމު ސިޔާސީ" އުފެދިގެން އަންނަނީ މިހައި ހިސާބުންނެވެ.\nމިއަދު އެންމެ މަޝްހޫރީ "ޓީމް އަދީބު" އާއި މި ޓީމާ ގުޅިފައިވާ މީހުން ޓްރެންޑްކުރަމުން އަންނަ "ޓީމް ޒުވާނުން" އެވެ. ކޮންމެއަކަސް ސިޔާސީ ޓީމުތަކުގެ މަންމައަކަށް ވެފައި އޮތްތަން ސޯޝަލް މީޑިއާ އިން ފެންނަނީ، ސަރުކާރު ހިންގާ ޕީޕީއެމް އެވެ.\n"ޓީމް ޔަގީން" އަކާއި "ޓީމް އަދީބު" އަކާއި "ޓީމް ޒުވާނުން" ނަކީ ހައްތަހާ ވެސް ޕީޕީއެމްގެ އެކި ފެންވަރުގެ އެހެން ގޮފިތަކެވެ. ނުވަތަ ކުދި ޕާޓީ އެވެ.\nދެން މި އުޅެނީ "ޓީމް އަހަރުން" އެކެވެ. ފެންނަ ފެނުމަށް މިއީ ޕީޕީއެމާ ސިޔާސީ ގޮތުން ވާދަވެރި ފަރާތްތަކަކުން ނުރަސްމީ ސިފައެއްގައި ފަށާފައިވާ "ޖެއްސުމުގެ" ކެމްޕޭނެކެވެ. "ޓީމް އަހަރުން" އިން ބޮޑަށް ފާހަގަކޮށްލެވެނީ އިދިކޮޅު އެމްޑީޕީގެ ފިކުރާއި މޫނާއި ސެލްފީ އެވެ.\nކޮންމެއަކަސް މި ޓީމުތަކެއްގެ ވާހަކަ ދައްކާއިރު ފާހަގަކޮށް، ވިސްނާލަން ޖެހެނީ ސިޔާސީ ވަކިވަކި ޕާޓީތަކަކަށް ވުރެ މި "ޓީމުތަކެއް" ގެ ބާރު މިހާރު މާ ގަދަކޮށްފައިވާ ކަމެވެ. މިސާލަކަށް "ޓީމް އަދީބު"، ބައެއް ތަޖުރިބާކާރުން ސިފަކުރަނީ ވެރިކަން ކުރާ ޕީޕީއެމަށް ވުރެ ވެސް ބާރުގަދަ "ޓީމެއް" ގެ ގޮތުގަ އެވެ.\n"ޓީމް ޔަގީނަކުން" ފެށުނު މި ސިލްސިލާ މިހާރު އެއްކޮށް ޑޮމިނޭޓްކުރަމުން ދަނީ "ޓީމް އަދީބު" އާ ގުޅިފައިވާ ފަރާތްތަކުންކަން ދެން މިއީ އެންމެނަށް ފެންނަ ބޮޑު މަންޒަރެއް ނޫންތޯ އެވެ؟ "ޓީމު އަދީބު" އަކީ ޓޫރިޒަމް މިނިސްޓަރު އަހުމަދު އަދީބަށް ވަފާތެރި ފަހުލަވާނުންނެވެ.\nބެލެވޭ ގޮތުގައި މިއީ މިވަގުތު ރާއްޖޭގައި އޮތް ޒުވާނުންގެ އެންމެ ގަދަފަދަ ގްރޫޕެވެ. ހައްދުފަހަނަޅައި ގޮސްފައިވާ ހަރުކަށި ދިވެހިންގެ މައްޗަށް "ޓީމް އަދީބު" އާއި "ޓީމް ޒުވާނުން" ހޯދި ކާމިޔާބީ އަކީ ވެސް ފާހަގަނުކޮށް ދޫކޮށްލާ ވަރުގެ ކާމިޔާބީއެއް ނޫނެވެ. މި ދެ ޓީމުގެ އިސް ނެގުމާ އެކު ގަލޮޅު ދަނޑުގައި އިހަކަށް ދުވަހު ބޭއްވި ދެ މިއުޒިކް ޝޯ އަކީ ރާއްޖޭގައި އޮތް އެންމެ ބޮޑު ސިޔާސީ ދެ ފިކުރު ވެސް އެކައްޗަކަށް ހަދާލި ވަރުގަދަ ކެމްޕޭނެކެވެ.\nޓީމުތަކުގެ ރޭހުގައި އެންމެ ބާރަށް ކުރިއަށް ދަނީ "ޓީމް އަދީބު" އާއި "ޓީމް ޒުވާނުން" ކަން މިއިން ވެސް ސާބިތުކޮށްދެ އެވެ. މޭ ފުއްޕާލާފައި އުޅުނު އެންމެ ބޮޑު އިދިކޮޅު ޕާޓީ ވެސް ނަގައިގެން ގޮސް ޕީޕީއެމާ އެއް ގަލަކަށް އެރުވީ އެވެ.\nކޮންމެއަކަސް ސިޔާސީ ޓީމުތައް، ސިޔާސީ ޕާޓީތަކުގެ މައްޗަށް ގަދަވެގަނެ ސިޔާސީ މައިދާން ފަތަހަކުރަމުން ގެންދާއިރު "ޓީމް ސްޕޫފްތަކެއް" އުފެދި ސިޔާސީ މި ރިހަގަނޑުގެ ރަހަ ހެޔޮވަރުކުރަމުންދާކަން ފާހަގަކޮށްލެވެ އެވެ. "ޓީމް ލައިލާ" އަކާއި "ޓީމް ނަޝީދަކާއި" "ޓީމް ފަސްޓް ލޭޑީއެއް" ވެސް އުޅެ އެވެ.\nއަދި "ޓީމް ބުރޯ" އެއް ވެސް އުޅެ އެވެ.\nރާއްޖޭގެ ސޯޝަލް މީޑިއާގެ ތަހުތު މި އޮތްހާ ދުވަހު އޮތީ އެމްޑީޕީގެ އެކްޓިވިސްޓުންގެ އަތުގައިކަން ޔަގީނެވެ. "ކޭކޭބީކޭ" ފަދަ މަޝްހޫރު ހޭޝްޓެގްތަކާ އެކު އެމްޑީޕީގެ ސޯޝަލް މީޑިއާ ކެމްޕޭން އޮތީ ވާދަވެރި ޕީޕީއެމްގެ ލޮލަށް ފެންނަ ހިސާބެއްގައެއް ވެސް ނޫނެވެ. ނަމަވެސް އަދީބު އިސްކޮށް ހުންނަވައިގެން އެންމެފަހުން މި ވަނީ ރާއްޖޭގެ ސޯޝަލް މީޑިއާ އެ ބޭފުޅާގެ ޓީމު ޖަހާ ކޮންމެ ބެރަކަށް ނަށާ ސްޓޭޖަކަށް ބަދަލުކޮށްފަ އެވެ.\nހަގީގަތަކީ ވެސް "ޓީމް އަދީބު" ނުކުމެ ސޯޝަލް މީޑިއާ ހައިޖެކްކޮށްފި ކަމެވެ. އެމްޑީޕީގެ ކުޅަދާނަކަން ސޯޝަލް މީޑިއާގައި ގެއްލި، އެހެން ބަޔަކު ޖަހާ ބެރަކަށް އެމީހުންނަށް ވެސް ނަށަން މަޖުބޫރުވެއްޖެ ކަމެވެ.\nޖެއްސުމަކަށް ވިޔަސް، "ޓީމް އަހަރުން" ނޭކިޔާފައި އެމްޑީޕީ ނުކުތީ ފަހަރެއްގައި އެމީހުންގެ ނުފޫޒު ކުޑަވެފައިވާކަން އަމިއްލަ އަށް ފާހަގަކުރެވިގެންނެވެ. ނަމަވެސް އެމްޑީޕީ އަކީ ކުރިން މި ފެންވަރުގެ ޕާޓީއެއް ނޫނެވެ.\nއެމްޑީޕީ ފަހަތުން ކުރިން ދުވީ އެހެން ޕާޓީތަކެވެ. "ޓީމް ބްރޯ" އާއެކު އެ މަންޒަރު ބަދަލުވީތޯއްޗެވެ؟


2. އަދި އެއްގަމު އުޅަނދު ރަޖިސްޓަރީ އާކޮށްދިނުމަށް ބަލަންޖެހޭ ބެލުންތައް ބަލައި ޤާނޫނާއި އަދި އެއްގަމު އުޅަނދު ރަޖިސްޓަރީ ކުރުމުގެ ޤަވާއިދުގައިވާ ގޮތުގެ މަތިން ހިންގާ ބެލެހެއްޓުން އެއްގަމުގައި ދުއްވާ އިންޖީނުލީ ހުރިހާ އުޅަނދުތަކެއްގެ އަދި ރަހުނުކުރެވޭ އުޅަނދުފަހަރާއި ބެހޭ ދަފުތަރު ބެލެހެއްޓުން\n3. އެއްގަމު އުޅަނދުފަހަރު ދުއްވުމުގެ ވަގުތީ ރަޖިސްޓަރީއާއި ބެހޭގޮތުން އެންމެހައި ކަންތައްތައް ޤަވާއިދާއި އެއްގޮތްވާ ގޮތުގެ މަތިން ހިންގާ ބެލެހެއްޓުން.\n4. ރާއްޖޭގެ އެންމެހައި ރަށްރަށުގައި ބޭނުންކުރާނެ އެއްގަމު އުޅަނދުތައް ބޭނުންކުރާނެ އެންމެ ގިނަ ޢަދަދު ކަނޑައެޅުމުގެ މަސްޢޫލިއްޔަތު އަދާކުރުން\n5. އެއްގަމު ލައިސަންސްގެ ޚިދުމަތް އަލަށްތާރަފު ކުރާ ކައުންސިލުތަކުގެ މުވައްޒަފުން ތަމްރީނުކޮށް ގަވާއިދާ ޤާނޫނަށް އަންނަބަދަލުތައް އޮޅުންފިލުވައިދީ މަސައްކަތް ކުރުމުގައި އެހީތެރިވުން.\n6.ކައުންސިލު އޮފީސްތަކުން ދޫކުރާ ޑްރައިވިންގ ލައިސަންސްގެ މަސައްކަތް ކުރިއަށްދާގޮތް ދުވަހުން ދުވަހަށް ބަލާ، މައްސަލަ ދިމާނުވެ ކުރިއަށްދާނެ ގޮތުގެ އިންތިޒާމްކުރުން\n7. އެއްގަމު އުޅަނދުފަހަރުގެ ރަޖިސްޓަރީ ކުރުމާއި، ވެރިފަރާތް ބަދަލުކުރަންޖެހޭ މަސައްކަތްތައް ހިންގައި އެންމެހައި ކަންތައްތައް ބެލެހެއްޓުން\n8. އެއްގަމު އުޅަނދުފަހަރުގެ ރަޖިސްޓަރީ ކުރުމަށް ދޫކުރާ ނަމްބަރާއި ނިޝާންތައް ނުޖަހާ ބޭނުންކުރާނަމަ އެކަމާއި ގުޅިގެން އަޅަންޖެހޭ ފިޔަވަޅުތައް އެޅުން\n9.އެއްގަމު އުޅަނދުފަހަރުގެ ރަޖިސްޓަރީ އައުކޮށްދިނުމުގެ މަސްއޫލިއްޔަތު އަދާކުރުން.އެއްގަމު އުޅަނދުފަހަރުގެ ރަޖިސްޓަރީ ބާޠިލްކޮށްދިނުމުގައި ކުރަންޖެހޭ އެންމެހައި ކަންތައްތައް ކުރުން\n- މި މަޤާމަށް މީހަކު ހޮވުމަށް ބާއްވާ އިންޓަވިއުއާއެކު ޕްރެކްޓިކަލް އެއް ދޭނެއެވެ. އަދި އިންޓަރވިއު އޮންނާނީ މޯލްޑިވްސް ޓްރާންސްޕޯޓް އޮތޯރިޓީ ( ހުރަވީ ބިލްޑިންގ ގެ 01 ވަނަ ފަންގިފިލާ) ގައެވެ. އިންޓަރވިއު ކުރިޔަށް ގެންދިއުމަށް ހަމަޖެހިފައިވަނީ 12 ޑިސެންބަރު 2019 އިން ފެށިގެން 12 ޖަނަވަރީ 2020 އާ ދެމެދު، މޯލްޑިވްސް ޓްރާންސްޕޯޓް އޮތޯރިޓީގައެވެ.\nމިމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 11 ޑީސެންބަރު 2019 ގެ 14:00 ގެ ކުރިން، މޯލްޑިވްސް ޓްރާންސްޕޯޓް އޮތޯރިޓީ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައިގަނެވޭނެވެ. އަދި އިޢުލާނުގެ ސުންގަޑި ހަމަވުމުގެ ކުރިން އަދި ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.


ސެންޓްރަލް ޒޯންގެ ޖެނެރަލް ސެކެޓްރީގެ އިލްތިމާސް - ކުޅިވަރު ސިޔާސީ ނުކުރޭ! ސެންޓްރަލް ޒޯންގެ ޖެނެރަލް ސެކެޓްރީގެ އިލްތިމާސް - ކުޅިވަރު ސިޔާސީ ނުކުރޭ!\nސެންޓްރަލް ޒޯންގެ ޖެނެރަލް ސެކެޓްރީގެ އިލްތިމާސް - ކުޅިވަރު ސިޔާސީ ނުކުރޭ!\nވޮލީބޯޅައިގެތެރެއަށް ސިޔާސީ ނުފޫޒު ނުވެއްދުމަށާއި، އެފްއައިވީބީއިން އަންގާފައިވާ އެންގުންތަކާއި އެއްގޮތަށް މަސައްކަތް ކުރުމަށް ސެންޓަރަލް ޒޯންގެ ޖެނެރަލް ސެކެޓްރީ ކްލިޗްބެކް ސަރްބަގީޝެވް ރާއްޖެއަށް އިލްތިމާސް ކުރައްވައިފިއެވެ.\nބަންގްލަދޭޝްގައި މިއަދު ފަށާ އޭވީސީ ސެންޓްރަލް ޒޯން ވޮލީބޯޅަ މުބާރާތުގެ ޓެކްނިކަލް މީޓިންގައި ރާއްޖޭގެ ފަރާތުން ހުށައެޅި ބައެއް ސުވާލުތަކަށް ޖަވާބުދެއްވަމުން ސެންޓްރަލް ޒޯންގެ ޖެނެރަލް ސެކެޓްރީ ކްލިޗް ވިދާޅުވީ، ދިވެހި ވޮލީބޯޅައަށް ދިމާވެފައިވާ ހާލަތު އޭވީސީއަށާއި އެފްއައިވީބީއަށް އެނގޭކަމަށާއި، އެމައްސަލަތަށް މިހާރު ބަލަމުންދަނީ އެފްއައިވީބީއިންކަމަށެވެ. އަދި ވޮލީބޯޅައިގެ ތެރެއަށް ސިޔާސީ އެއްވެސް ނުފޫޒެއް ވަނުމަކީ އޭގެ ސަބަބުން ކުޅުންތެރިންނަށްވެސް އެކަމުގެ ނޭދެވޭ އަސަރު ވަރަށް ބޮޑަށް ކުރާނެ ކަމެއްކަމަށް ކްލިޗް ވިދާޅުވިއެވެ.\nކްލިޗް ވިދާޅުވީ ރާއްޖޭގެ ވޮލީބޯޅައިގެ މައްސަލާގައި އެފްއައިވީބީއިން އަންގާފައިވާ އެންގުންތަކަށް އިހުތިރާމް ކުރުން ބުއްދިވެރި ކަމަށާއި، ވޮލީބޯޅައަށް ސިޔާސީ ނުފޫޒު ވަންނަނަމަ އޭގެ ސަބަބުން ބައިނަލްއަޤްވާމީ މައިދާނުގައިވެސް ދިވެހި ވޮލީއަށް ނަތީޖާ ނެރުމުގައި އެތައް ގޮންޖެހުންތަކަކާ ކުރިމަތިލާން ޖެހޭނެކަމަށެވެ.\nކްލިޗް ވިދާޅުވީ ސެންޓްރަލް ޒޯން ވޮލީބޯޅަ މުބާރާތުގައި ރާއްޖެ ބައިވެރިކުރުމާގުޅޭގޮތުން އެފްއައިވީބީ އާއި އޭވީސީގެ ނިންމުން ވަރަށް ސާފުކޮށް އަންގާފައިވާނެ ކަމަށާ، އެގޮތުން މުބާރާތުގައި ރާއްޖޭގެ ޤައުމީ ޓީމާ ގުޅުންހުރި ކަންކަމުގައި ހަމައެކަނި އިންތިޚާބީ ރައީސް މުޙައްމަދު ލަތީފްގެ ސޮއެ ބަލައިގަތުމަށް އޭވީސީއިންވެސް ބަންގްލަދޭޝްގެ އެސޯސިއޭޝަނަށް އަންގާފައިވާނެކަމަށެވެ.\n"ދިވެހި ވޮލީބޯޅައިގެ ހާލަތު އެނގޭ، ވޮލީބޯޅައިގެ ތެރެއަށް ސިޔާސީ ނުފޫޒު ވަނުމަކީ އެއްވެސް ވަރަކަށް ބަލައިގަނެވޭނެ ކަމެއް ނޫން، އެކަން ހުއްޓާލަންވެއްޖެ، އެކަމުގެ ނޭދެވޭ އަސަރު ކުރާނީ ހަމަ ކުޅުންތެރިންނަށާއި ދިވެހި ވޮލީބޯޅައަށް، މިކަމުގަ އެފްއައިވީބީ އާއި އޭވީސީގެ ނިންމުން ވަރަށް ސާފު، އިންތިޚާބީ ރަޢީސް ލަތީފްގެ ސޮއެ އެކަނި ބަލައިގަންނަން އަންގާފަ އޮތީ، އަނެއްކޮޅުން މައްސަލަ އަކީ އެފްއައިވީބީއިން މިހާރު ބަލަމުންދާ މައްސަަލައެއް، އެހެންވީމަ އެފްއައިވީބީގެ ނިންމުންތަކަށް އިހުތިރާމްކުރޭ،" ކްލިޗް ވިދާޅުވިއެވެ.\nރާއްޖެއިން އެންމެ ފުރަތަމަ މުބާރާތުގައި ބައިވެރިވަށް އޭރުގެ ނޯމަލައިޒޭޝަން ކޮމިޓީން ބަންގްލަދޭޝްގެ އެސޯސިއޭޝަންއަށް ޓީމު ލިސްޓު ފޮނުވުމުން އޭވީސީއިން ވަނީ މުބާރާތުގައި ރާއްޖެއާއި ގުޅުންހުރި ކަންކަމުގައި އިންތިޚާބީ ރައީސް ލަތީފްގެ ސޮއެ ބަލައިގަތުމަށް އަންގާފައެވެ. އެހެންކަމުން ބަންގްލަދޭޝްގެ އެސޯސިއޭޝަނުން ވަނީ އަލުން ޓީމް ލިސްޓު އަނބުރާ ރާއްޖެ ފޮނުވާލާފައެވެ.\nރާއްޖެ މުބާރާތުގައި ބައިވެރިކުރުވީ ފަހުން އިންތިޚާބީ ރައީސް ލަތީފްގެ ސޮއާއެކު ޓީމް ލިސްޓު ފޮނުވުމުންނެވެ.


ބީލަން ހުށަހެޅުމުގެ ދަޢުވަތު - އައްޑޫ ސިޓީ ގަން ޔޫތްސެންޓަރ މަރާމާތުކުރުމުގެ މަސައްކަތް\n15 މޭއި 2022 1 month ago\n1. އައްޑޫ ސިޓީ ގަން ޔޫތްސެންޓަރ މަރާމާތުކުރުމުގެ މަސައްކަތް، 25 ދުވަސްތެރޭގައި އަމިއްލަ ތަކެތީގައި ކޮށްދޭނެ ފަރާތެއް ހޯދަން ބޭނުންވެއެވެ. މިމަސައްކަތަށް ދަޢުވަތު ހުޅުވާލެވެނީ ދިވެހިރާއްޖޭގައި މިބާވަތުގެ ވިޔާފާރިކުރުމަށް ރެޖިސްޓްރީކުރެވިފައިވާ ފަރާތްތަކަށެވެ.\n2. މި މަސައްކަތާއި ގުޅޭ ބިޑް ޑޮކިއުމަންޓް 2022 މޭއި 15 ވާ އާދީއްތަ ދުވަހުން ފެށިގެން 2022 މޭއި 19 ވާ ބުރާސްފަތި ދުވަހުގެ 14:00 އާއި ހަމަޔަށް މިއިދާރާއިން ގަންނަން ލިބެން ހުންނާނެއެވެ. މި މަސައްކަތާއި ގުޅޭ މައުލޫމާތު ޝީޓް އަދި ބިޑް ފޯމް ބީލަމުގައި ބައިވެރިވުމަށް ރަޖިސްޓްރީކުރާ ފަރާތްތަކަށް ސޮފްޓްކޮޕީ ފޯރމެޓްގައި މެއިލްކުރެވޭނެއެވެ.\n3. ބީލަމުގައި ބައިވެރިވުމަށް 300/- (ތިން ސަތޭކަ) ދިވެހި ރުފިޔާގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ބީލަމުގައި ބައިވެރިވުމަށް ރެޖިސްޓްރޭޝަން ފުރިހަމަކުރުމަށް މިދެންނެވި މުއްދަތުގެ ތެރޭގައި ބީލަމަށް ރަޖިސްޓްރީވުމަށް އެދޭ ފަރާތުގެ ނަމާއި އެޑްރެސް، ގުޅޭނެ ނަންބަރާއި އީ-މެއިލް އެޑްރެސް އެނގޭނެހެން މިއިދާރާގެ [email protected] އަށް ރިކްއެސްޓްކޮށް ފައިސާ ޑިޕޮޒިޓްކުރުމަށްފަހު، ފައިސާ ޖަމާކުރިކަމުގެ ސްލިޕް މެއިލްކޮށްދެއްވުން އެދެމެވެ.\n4. ބީލަމާއި ގުޅިގެން މައުލޫމާތެއް ސާފުކުރައްވަން ބޭނުންވާނަމަ 2022 މޭއި15 ވާ އާދީއްތަދުވަހުން ފެށިގެން 2022 މޭއި23 ވާ ހޯމަދުވަހުގެ 14:00އާއި ދެމެދު ތިރީގައިވާ އެޑްރެހަށް މެއިލްކޮށްދެއްވުން އެދެމެވެ. މި މެއިލްއަށް ފޮނުވޭ ސުވާލުތަކުގެ ޖަވާބު މޭއި24 ވާ އަންގާރަދުވަހުގެ 14:00 ގެ ކުރިން، ބިޑް ބައްލަވައިގެންނެވި ހުރިހާ ފަރާތްތަކުގެ މެއިލްއަށް ފޮނުވޭނެއެވެ.\n5. މި މަސައްކަތާއި ގުޅޭ މަޢުލޫމާތު ސެޝަން މޭއި22 ވާ އާދީއްތަ ދުވަހުގެ 11:00 ގައި އައްޑޫ ސިޓީގަން ޔޫތް ސެންޓަރ ގައި އޮންނާނެއެވެ\n6. ބީލަންތައްބަލައިގަތުމާއި،އަދިބީލަންހުޅުވުންއޮންނާނީ 2022 މޭއި 25 ވާ ބުދަ ދުވަހުގެ 11:00 ގައި އައްޑޫ ސިޓީ ކައުންސިލް އިދާރާގައެވެ.\n7. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަނެ އަނބުރާ ރައްދުކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\n8. މަސައްކަތް ޙަވާލުކުރެވޭ އުސޫލާއި، އަދި ހުށަހެޅޭ ބިޑްތައް އިވެލުއޭޓްކޮށް މާރކްސް ދެވޭނެގޮތުގެ ތަފްޞީލް ބިޑިންގ ޑޮކިއުމަންޓުގައި ހިމެނިފައިވާނެއެވެ. އިތުރު މަޢުލޫމާތު ތިރީގައިވާ އެޑްރެހުން ލިބިވަޑައިގަންނަވާނެއެވެ.\n13 ޝައްވާލް 1443\n15 މޭއި 2022\nޕަބްލިޝް ކުރި ތާރީޚް: 15-05-2022\nސުންގަޑި: 2022-05-19 14:00:00


Mohamed Shafiu: މަގު ފުރެދުން\nالضّلالއަކީ (މަގުފުރެދުމަކީ) ސީދާ މަގުން އެއްފަރާތް ވުމެވެ. އެއީ ތެދުމަގުގެ އިދިކޮޅެވެ. ﷲ ތަޢާލާ ވަޙީ ކުރެއްވިއެވެ.\n﴿مَنِ اهْتَدَىٰ فَإِنَّمَا يَهْتَدِي لِنَفْسِهِ وَمَنْ ضَلَّ فَإِنَّمَا يَضِلُّ عَلَيْهَا ﴾[الإسراء :15]\nމާނައީ “ތެދުމަގު ލިބިގަތް މީހާ އެމީހާ އެ ތެދުމަގު ލިބިގަންނަނީ އެމީހާގެ ނަފްސަށެވެ. އަދި މަގުފުރެދިއްޖެ މީހާ ފަހެ ހަމަކަށަވަރުން އޭނާ އެމަގުފުރައްދަނީ އޭނާގެ ނަފްސެވެ.” މިއެވެ.\n1- އަދި ބައެއް ފަހަރު الضّلال މި ލަފުޒު ޔަޢުނީ (މަގުފުރެދުން) ކާފިރުކަމުގެ މައްޗަށް ކިޔައިފައިވެއެވެ. ﷲ ތަޢާލާ ވަޙީކުރެއްވިއެވެ.\n﴿…وَمَنْ يَكْفُرْ بِاللَّهِ وَمَلَائِكَتِهِ وَكُتُبِهِ وَرُسُلِهِ وَالْيَوْمِ الْآخِرِ فَقَدْ ضَلَّ ضَلَالًا بَعِيدًا﴾ [النساء 136]\nމާނައީ: “ﷲ އަށާއި އެކަލާނގެ މަލާއިކަތުންނަށާއި އެކަލާނގެ ފޮތްތަކަށާއި އެކަލާނގެ ރަސޫލު ބޭކަލުންނަށާއި އަދި ޢާޚިރަތް ދުވަހަށް ކާފިރުވެއްޖެމީހާ ހަމަކަށަވަރުން އެމީހާ ވަރަށް ދުރަށް މަގުފުރެދިއްޖެއެވެ.” މިއެވެ.\n2- އަދި ބައެއް ފަހަރު އެ ލަފުޒު ޝިރުކަކަށް ކިޔާފައިވެއެވެ. ﷲ ތަޢާލާ ވަޙީކުރެއްވިއެވެ.\n﴿ …وَمَن يُشْرِكْ بِاللَّهِ فَقَدْ ضَلَّ ضَلَالًا بَعِيدًا﴾ [النساء 116]\nމާނައީ: “…އަދި ﷲ އާ ޝަރީކުކޮށްފި މީހާ (ދަންނައެވެ.) ހަމަކަށަވަރުން އެމީހާ ވަރަށް ދުރަށް މަގުފުރެދިއްޖެއެވެ.” މިއެވެ.\n3- އަދި ބައެއްފަހަރު ކާފިރުކަމަށްވުރެ ދަށް އަދި ކާފިރުކަމަށް ނުވާ ދެކޮޅުވެރިކަމަށް ކިޔާފައިވެއެވެ. އެއީ މަގުފުރެދިފައިވާ ފިރުޤާތަކޭ ބުނާފަދައިންނެވެ. އެބަހީ އިސްލާމްދީނާ ޚިލާފު ފިރުޤާތަކެވެ.\n4- އަދި ބައެއްފަހަރު އެ ލަފުޒު ‘ޚަޠައު’ ގެ(އެބަހީ: ކުށުގެ) މާނާގައި، ކުށުން ކުރެވޭ ކަންތަކުގެ މާނާގައި ކިޔައިފައިވެއެވެ. އޭގެ ތެރެއިން މޫސާ ޢަލައިހިއްސަލާމު ވިދާޅުވިކަމަށް ކީރިތި ޤުރުއާނުގައި ޛިކުރުކުރެވިގެންވާ މިބަސްފުޅުވެއެވެ.\n﴿قَالَ فَعَلْتُهَا إِذًا وَأَنَا مِنَ الضَّالِّينَ ﴾ [الشعراء٢٠]\nމާނައީ: “އެކަލޭގެފާނު ވިދާޅުވިއެވެ. އަހަރެން އެކަން ކުރީމެވެ. އެއީ އަހަރެންނަށް އޮޅުމަކުން (ކުށަކުން) ކުރެވުނު ކަމެކެވެ.” މިއެވެ.\n5- އަދި ބައެއްފަހަރު އެލަފުޒު ހަނދާންނެތުމުގެ މާނާގައި ބޭނުންކުރެވެއެވެ. އޭގެ ތެރެއިން ﷲ ތަޢާލާގެ މިބަސްފުޅުވެއެވެ.\n﴿…أَن تَضِلَّ إْحْدَاهُمَا فَتُذَكّرَ إِحْدَاهُمَا الأخرى…﴾ [البقرة 282]\nމާނައީ: “…އެދެކަނބަލުން ކުރެ އެކަކު ހަނދާންނެތިދާނެއެވެ. ދެން އަނެއްމީހާ އެކަން ހަނދާންކޮށްދިނުމަށްޓަކައެވެ…” މިއެވެ.\n6- އަދި ބައެއްފަހަރު ގެއްލުމުގެ މާނާގައި ނުވަތަ ޣައިބުވުމުގެ މާނާގައި އެލަފުޒު ކިޔާފައިވެއެވެ. މިސާލަކަށް ގެއްލިފައިވާ ޖަމަލު މިފަދަ ޢިބާރާތްވެސް ވަނީ ހަމަ އޭގެ ތެރެއިންނެވެ.\nPosted by Mohamed Shafiu at 11:44 PM\nLabels: ބަކުރުބެ, އަބޫބަކްރު އިބްރާހިމް ޢަލީ, ޢަޤީދާ, މަގުފުރެދުން


ކޮވިޑްގެ އައު ވޭރިއަންޓްގެ ހަ ކޭސް އިންޑިއާއިން ފެނިއްޖެ\nDecember 29, 2020 11:33:23\nކޮވިޑް 19 ގެ އައު ވޭރިއަންޓްގެ ހަ ކޭސް އިންޑިއާއިން ފެނިއްޖެއެވެ. އިނގިރޭސިވިލާތުން ފެނުނު އައު ވޭރިއަންޓް މިހާރު ވަނީ ބައެއް އެހެން ގައުމުތަކުން ވެސް ފެނިފައެވެ.\nއިންޑިއާގެ މި ހަ ކޭސްއަކީ ވެސް އިނގިރޭސިވިލާތުން އެގައުމަށް އެނބުރި އައި ހަ މީހެއްގެ ފަރާތުން ފެނުނު ކޭސްތަކެކެވެ. އެމީހުން މިވަގުތު ތިބީ އައިސޮލޭޝަންގައެވެ. ދުނިޔޭގެ ގިނަ ގައުމުތަކަކުން އިނގިރޭސިވިލާތާއި ދެމެދު އޮތް ދަތުރުފަތުރުގެ ޚިދުމަތް މެދުކަނޑާލާފައިވާއިރު މިދިޔަ ހަފްތާގައި އިންޑިއާއިން ވެސް ވަނީ އެޚިދުމަތް މެދުކަނޑާލާފައެވެ. މި އައު ވޭރިއަންޓްގެ ނުރައްކާ ކުރީ ވައިރަހަށްވުރެ ބޮޑު ނުވިނަމަވެސް މާ ހަލުވިކަމާއެކު ފެތުރޭކަން ވަނީ ދިރާސާތަކުން ދައްކާފައެވެ.\nޖުމްލަ ކޭސްގެ އަދަދު 10 މިލިއަނަށްވުރެ އިންޑިއާގައި އިތުރުވެފައިވާއިރު އެމެރިކާއަށްފަހު އެންމެ ގިނަ މީހުން ކޮވިޑަށް ޕޮޒިޓިވްވީ އެގައުމުންނެވެ. އެގައުމުން އަންނަނީ މި ހަ ކޭސްއާ ގުޅޭ ކޮންޓެކްޓް ޓްރޭސިންގެ މަސައްކަތްތައް މިހާރު ކުރަމުންނެވެ. އިންޑިއާގެ ހުރިހާ އެއާޕޯޓެއްގައި ވެސް އިނގިރޭސިވިލާތުން އަންނަ މީހުންގެ ޕީސީއާރު ޓެސްޓް ހެދުމަށް ހަމަޖެހިފައިވާއިރު ޕޮޒިޓިވްވާ މީހުންގެ ސާމްޕަލްތައް ސަރުކާރުގެ ލެބޯޓްރީއެއް މެދުވެރިކޮށް އައު ވޭރިއަންޓަށް ޓެސްޓްކުރުމަށް ވެސް ވަނީ ހަމަޖެހިފައެވެ.\nމިދިޔަ މަހުގެ ތެރޭގައި އިނގިރޭސިވިލާތުން އިންޑިއާއަށް 33،000 އަށްވުރެ ގިނަ މީހުން އައިސްފައިވެއެވެ. އޭގެތެރެއިން 114 މީހެއްގެ ސާމްޕަލް ޕޮޒިޓިވްވެފައިވާއިރު ޖެނޯމް ސީކުއެންސިންގއަށް މި ސާމްޕަލްތައް މިހާރު ވަނީ ފޮނުވާފައެވެ. ކޮވިޑްގެ އައު ވޭރިއަންޓަށް ތައްޔާރުވުމަށް ދުނިޔޭގެ ގައުމުތަކުން އަންނަނީ ރައްކާތެރިކަމުގެ ގިނަ ފިޔަވަޅުތަކެއް އަޅަމުންނެވެ.


Usthaza Anaara ves Dhusthoory Massala ah Thadhahhul vumah Hushahalhaifi | #Dhiislam\nއުސްތާޛާ އަނާރާވެސް ދުސްތޫރީ މައްސަލައަށް ތަދައްހުލްވުމަށް ހުށަހަޅައިފި\n8 months ago |0comment| July 12, 2017 |\nރައްޔިތުންގެ މަޖިލިހުގެ މެމްބަރުންގެ ތެރެއިން ޕާޓީން ވަކިވާ އަދި ވަކިކުރާ މެމްބަރުންގެ ގޮނޑި ގެއްލޭ ގޮތަށް ދައުލަތުގެ ފަރާތުން ސުޕްރިމް ކޯޓަށް ހުށަހަޅާފައިވާ ދުސްތޫރީ މައްސަލައަށް ތަދައްޚުލްވުމަށް އުސްތާޛާ އަނާރާ ނައީމް ހުށަހަޅުއްވައިފިއެވެ.\nމަޖްލީހުގައި އަދާލަތު ޕާޓީ ތަމްސީލްކުރައްވާ އުސްތާޛާ އަނާރާ ދުސްތޫރީ މައްސަލައަށް ތަދައްޚުލްވުމަށް ހުށަހަޅާފައިވާ ކަން އަދާލަތު ޕާޓީއިންވެސް ވަނީ ކަށަވަރު ކޮށްދެއްވާފައެވެ.\nމިކަމާއި ގުޅޭގޮތުން އަދާލަތު ޕާޓީގެ ފަރާތުން މައުލޫމާތު ދެއްވަމުން އެޕާޓީގެ މީޑިއާ ކޮމިޓީގެ ރައީސް އަލީ ނަޒީރު ވިދާޅުވީ ރައްޔިތުންގެ މަޖްލިސްގެ މެމްބަރުންވެސް ހިމެނޭ ގޮތަށް ދިވެހި ކޮންމެ ރައްޔިތަކަށްވެސް އެމީހަކު ބޭނުންވާ ސިޔާސީ ޕާޓީއެއްގައި އުޅުމަކީ މިވަގުތު ރާއްޖޭގެ ޤާނޫނީ ނިޒާމް އޮތްގޮތުން އެއްވެސް ވަރަކަށް ހުރަސްއެޅެން ނެތް ކަމެއް ކަމަށާއި އެއީ ކޮންމެ ރައްޔިތަކަށް ލިބިގެންވާ ދުސްތޫރީ ހައްޤެއް ކަމަށެވެ.\nމެންބަރުންގެ އިންތިހާބީ ހައިސިއްޔަތާމެދު ސުވާލު އުފައްދަން ޖެހެނީ ބަރުލަމާނީ ނިޒާމް އޮންނަ ޤައުމު ތަކުގައިކަން ފާހަގަކުރައްވާ އަލީ ނަޒީރު ވިދާޅުވީ މިވަގުތު ބަންޑާރަނައިބު މެދުވެރިކުރައްވާ ރައީސުލްޖުމްހޫރިއްޔާ ކުރައްވަމުން ގެންދަވާ މަސައްކަތަކީ ކޯޓުތައް މެދުވެރިކޮށް ރައްޔިތުންގެ މަޖްލީހުގެ ބާރުތައް ނުހަމައިން ވަކިގޮތަކަށް ފުރޮޅާލައި މަޖްލިސް ރައީސްގެ އިތުބާރު ނެތްކަމުގެ ވޯޓަށް ނުފޫޒު ފޯރުވުމަށް ކުރަމުންދާ މަސައްކަތެއް ކަމަށާއި އެކަމަށް އަދާލަތު ޕާޓީއިން ފުރުޞަތު ނުދޭނެ ކަމަށެވެ.\nމީގެކުރިން ކެންދޫ ދާއިރާގެ ޖުމްހޫރީ ޕާޓީގެ މެމްބަރު އަލީ ހުސައިން ވެސްވަނީ މިމައްސަލައަށް ތަދައްޚުލްވުމަށް ހުށަހަޅުއްވާފައެވެ.\nރައްޔިތުންގެ މަޖިލީހުގެ މެމްބަރުން ޕާޓީން ވަކިވެއްޖެ ނަމަ ނުވަތަ އެހެން ޕާޓީއަކާ ގުޅިއްޖެ ނަމަ މެމްބަރުކަމުގެ ގޮނޑި ގެއްލޭނެ ކަމަށް ކަނޑައަޅައިދޭން ދައުލަތުން ސުޕްރިމް ކޯޓުގައި އެދިފައިވަނީ ޖުލައި މަހުގެ 10 ވަނަ ދުވަހުއެވެ.\nދައުލަތުގެ ފަރާތުން ބަންޑާރަ ނައިބު މުހައްމަދު އަނިލް ހުށަހެޅުއްވި މިމައްސަލަގައި އެދިފައިވަނީ ގާނޫނު އަސާސީގެ 26 ވަނަ މާއްދާ އާއި 30 ވަނަ މާއްދާ އާއި 74 ވަނަ މާއްދާ އަދި 75 ވަނަ މާއްދާ މާނަކޮށް، މަޖިލިސް މެމްބަރުން އެ މަގާމަށް ހޮވޭއިރު ތިބޭ ޕާޓީ ފިޔަވައި އެހެން ޕާޓީއަކަށް ބަދަލުވެއްޖެ ނަމަ ނުވަތަ އެ ޕާޓީއަކުން ވަކިވެއްޖެ ނަމަ މެމްބަރު ކަން ގެއްލޭނެ ކަމަށް ކަނޑައަޅައި ދިނުމަށެވެ.\nދައުލަތުގެ ފަރާތުން މިމައްސަލަ ސުޕްރިމް ކޯޓަށް ހުށަހެޅުމާއެކު ވެރިކަންކުރާ ޕީޕީއެމްގެ 10 މަޖްލިސް މެމްބަރަކުވަނީ އެޕާޓީއިން ވަކިވެވަޑައިގެންފައެވެ.


ގއ. ފުނަދޫގެ ލީސް ރެންޓާއި ޖޫރިމަނާގެ ފައިސާ މީރާއަށް ދެއްކުމަށް ހައި ކޯޓުން ހުކުމް ކޮށްފި\nގއ. ފުނަދޫގެ ލީސް ރެންޓުގެ ގޮތުގައި ދައުލަތަށް ދައްކަންޖެހޭ ފައިސާ ދެއްކުމަށް ގ. އައިމާ، އަޙްމަދު އަބްދުލްއަޒީޒް ގެ މައްޗަށް ސިވިލް ކޯޓުން އިއްވެވި ހުކުމް އެފަރާތުން އިސްތިއުނާފުކޮށް، އިސްތިއުނާފު ކުރި މައްސަލައިގެ ހުކުމް މިއަދު ހައިކޯޓުން އިއްވަވައިފިއެވެ.\n9 ޖެނުއަރީ 2012 ގައި ސިވިލް ކޯޓުން އިއްވެވި ހުކުމުގައި، 25 މާރޗް 2009 އިން ފެށިގެން 25 ޖޫން 2011 ގެ ނިޔަލަށް ގއ. ފުނަދޫގެ ލީސް ރެންޓުގެ ގޮތުގައި އަޙްމަދު އަބްދުލްއަޒީޒް ދައުލަތަށް ދައްކަންޖެހޭ 574,998/-ރ. (ފަސްލައްކަ ހަތްދިހަހަތަރުހާސް ނުވަސަތޭކަ ނުވަދިހައަށް ރުފިޔާ) އާއި، ފައިސާ ދައްކަންޖެހޭ ތާރީޚަށް ނުދެއްކުމުގެ ސަބަބުން ކުރެވިފައިވާ ޖޫރިމަނާގެ ގޮތުގައި 1,119,241.66ރ. (އެއްމިލިއަން އެއްލައްކަ ނަވާރަހާސް ދުއިސައްތަ ސާޅީސް އެއްރުފިޔާ ފަސްދޮޅަސްހަ ލާރި) އާއެކު ޖުމްލަ 1,694,239.66ރ. (އެއްމިލިއަން ހަލައްކަ ނުވަދިހަހަތަރުހާސް ދުއިސައްތަ ތިރީސްނުވަ ރުފިޔާ ފަސްދޮޅަސްހަ ލާރި) އެ ތާރީޚުން ފެށިގެން ދެ މަސް ދުވަހުގެ ތެރޭގައި މީރާއަށް ދައްކައި ޚަލާސްކުރުމަށް އަމުރުކުރައްވާފައިވެއެވެ.\nއަދި މި މައްސަލައިގައި އަޙުމަދު ޢަބްދުލްޢަޒީޒަށް ލުއިގޮތްތަކެއް ހަމަޖައްސަވައި ދެއްވުމަށް ވަޒީރުންގެ މަޖިލީހުން ނިންމެވިކަމުގައި ވީނަމަވެސް، އެފައިސާ ދައްކަންޖެހޭނީ މީރާއިން ކަނޑައަޅާ ގޮތެއްގެ މަތިންކަމަށާއި، ވަޒީރުންގެ މަޖިލީހަށް މިކަމުގައި ގޮތްތަކެއް ކަނޑަނޭޅޭނޭކަމަށް ސިވިލް ކޯޓުން ނިންމަވާފައިވާ ނިންމެވުމުގައި ބަޔާންކުރައްވާފައިވެއެވެ.\nއިސްތިއުނާފުކުރި މި މައްސަލައިގައި ސިވިލް ކޯޓުގެ ހުކުމަށް ތާއީދުކުރައްވައި އެ ހުކުމަށް އެއްވެސް ބަދަލެއްގެންނަން ޖެހޭ ސަބަބެއް ނެތްކަމަށް ހައި ކޯޓުން ހުކުމްކުރައްވާފައިވެއެވެ.


Bodethi club thah champions league ge2vana burah\nޔޫރަޕްގެ އެންމެ ޝަރަފްވެރި މުބާރާތް ކަމުގައިވާ ޗެމްޕިއަންސް ލީގުގެ ދެވަނަ ބުރަށް ޔޫރަޕްގެ ބޮޑެތި ޓީމުތައް ދަތުރުކޮށްފި އެވެ.\nމިބާރާތުގައި ރޭ ކުޅެވުނު އެންމެ ވަރުގަދަ މެޗުގައި ރިއަލް މެޑްރިޑާއި ޕީއެސްޖީ ބައްދަލުކުރި މެޗު ނިމިގައިވަނީ 2-2 އިން އެއްވަރު ވެގެންނެވެ. މި މެޗުގައި ވަރުގަދަ ކުޅުމެއް ދެއްކި ރިއަލް އިން ފުރަތަމަ2ލަނޑު ޖެހީ އެޓީމުގެ ފުރާންސް ފޯވާޑް ކަރީމް ބެންޒީމާ އެވެ. މިދެގޯލާއެކު ޗެމްޕިއަންސް ލީގުގައި އޭނާ މިހާތަނަށް ވަނީ 64 ގޯލް ޖަހާ ލަނޑު ލިސްޓްގެ4ވަނައަށް އަރާފައެވެ. ރެއާލް އިން2ގޯލުގެ ލީޑެއްގައި އޮއްވާ ފަހު 10 މިނެޓްގައި ޕީއެސްޖީއަށް އެއްވަރު ކޮށްދިނީ ކިލިއަން އެމްބައްޕޭ އަދި ޕަބްލޯ ސަރާބިއާ އެވެ. މި ގުރޫޕުން ދެވަނަ ބުރު ކަށަވަރު ވެފައި ވަނީ މިދެޓީމަށެވެ.\nގުރޫޕް ބީ ގައި ބަޔާން މިއުނިކް ވަނީ ރެޑްސްޓަރ ބެލްގްރޭޑް ކޮޅަށް6ގޯލު ޖަހާފައެވެ. މި މޮޅާއެކު ގުރޫޕުގެ އެއްވަނަ ހޯދައި ބަޔާން ވަނީ ދެވަނަ ބުރަށް ގޮސްފައެވެ. ގުރޫޕުގެ2ވަނަ ޓީމުގެ ގޮތުގައި ދެވަނަ ބުރަށް ދިޔަ ޓޮޓެންހަމް ރޭ އޮލިމްޕިއާކޯސް އަތުން މޮޅުވީ 4-2 އިންނެވެ.\nގްރޫޕް ސީގައި މެންޗެސްޓަރ ސިޓީ ރޭ ޝަކްތަރު އާ 1-1 އިން އެއްވަރުވި ކަމަށް ވިޔަސް އެޓީމުވެސް ވަނީ ދެވަނަ ބުރު ކަށަވަރު ކޮށްފައެވެ. މި ގުރޫޕުގައި ބާކީ އޮތް3ޓީމަށްވެސް އަދި ދެވަނަ ބުރުގެ ފުރުސަތު ނުގެއްލެއެވެ.\nޕައުލޯ ޑިބާލާގެ ގޯލުން ޔުވެންޓަސް ރޭ އެތުލެޓިކޯ މެޑްރިޑު އަތުން މޮޅުވެ 1 ވަނަ ކަށަވަރުކޮށް، ދެވަނަ ބުރަށް ވަނީ ގޮސްފައެވެ. ދެވަނަ ބުރުގެ ޖާގަ އަކަށް އެތުލެޓިކޯއާ ދެން ވާދަކުރަނީ ޖާމަނީގެ ލެވަކޫސަން އެވެ.\nޗެމްޕިއަންސް ލީގުގައި މިރޭވެސް ވަރުގަދަ މެޗުތަކެއް ކުޅޭނެއެވެ. އެގޮތުން ބާސެލޯނާ އާ ޑޯޓްމުންޑް ބައްދަލުކުރާ މެޗާއި ލިވަޕޫލް އަދި ނާޕޮލީ ބައްދަލުކުރާ މެޗުތައް ފާހަގަ ކޮށްލެވެއެވެ.


Gulhifalhu Flat: Aa huvafenaka eku, 10 aharuge badhalu obenee?\nގުޅިފަޅު ފްލެޓް: އާ ހުވަފެނަކާއެކު 10 އަހަރުގެ ބަދަލު އޮބެނީ؟\nގުޅީފަޅު ފްލެޓަށް ފައިސާ ދެއްކުމަށް ފަހު މާލޭގައި ދިރިއުޅެމުން އަންނަ ހާލު -- އަހުމަދު އަޔާދު | އަވަސް\nމި ސަރުކާރުން އަލަށް އަޅާނެ ފްލެޓުތަކުން އެންމެ ފުރަތަމަ ފްލެޓު ދޭނީ ގުޅީފަޅުން ފްލެޓު ގަނެ ބޯހިޔާވެހިކަން ނުލިބުނު ފަރާތްތަކަށް ކަމަށް ރައީސް އިބްރާހިމް މުހައްމަދު ސޯލިހު ވިދާޅުވުމުން އެ ކަމުގައި ގަނަތެޅޭތާ 10 އަހަރުވެފައިވާ އެންމެނަށް ލިބުނީ ކުއްލި ހައިރާން ކަމެކެވެ.\nފްލެޓު ލިބޭނެ ކަމުގެ އާ ހުވަފެނަކަށް ވުރެ އެ މީހުން ހައިރާންވީ، އެގޮތަށް ނިންމާފައި ވަނީ ގުޅީފަޅުން ފްލެޓްގަންނަން ފައިސާ ދެއްކި މީހުންނާ މަޝްވަރާ ކުރެވި އެއްބަސްވެގެން ކަމަށް ރައީސް އޮފީހުގައި މި މަހުގެ ހަތަރު ވަނަ ދުވަހު ބޭއްވި ނޫސްވެރިންގެ ބައްދަލުވުމުގައި ރައީސް ވިދާޅުވުމުންނެވެ. ބަދަލު ދިނުމާ ގުޅޭ ގޮތުން ނޫސްވެރިއަކު ސުވާލު ކުރުމުން އެމަނިކުފާނު ވިދާޅުވީ "މިހާރު ނިންމާފައިވާ ގޮތަކީ އެ ފަރާތްތަކާއެކު މަޝްވަރާ ކުރެވި އެއްބަސްވެފައިވާ ގޮތް ކަމަށެވެ."\nއެއާއެކު ގުޅިފަޅު ފްލެޓުވެރިން ހަދާފައިވާ ވައިބާ ގްރޫޕުގެ ތެރޭގައި އެންމެން އަވަސް ވެގަތީ ރައީސް އެ ވިދާޅުވި ވާހަކަފުޅުގެ ހަގީގަތް ހޯދާށެވެ. އެކަމަކު އެކަން ދެނަހުރި މީހަކު ނެތެވެ.\n"އަޅުގަނޑުމެންގެ ތެރެއިން އެއްވެސް މީހަކާ މީން ދުވަހަކު ނެތް ސަރުކާރުގެ އެއްވެސް ބޭފުޅަކާ ބައްދަލުވެފައެއް. ދެން ނޭނގެ ކޮން ބަޔަކާ މަޝްވަރާ ކޮށްގެން ކަމެއް އެ ގޮތަށް ނިންމައިގެން އެކަން ރައީސް އެ އިއުލާނު ކުރެއްވީއަކީ!" ގުޅިފަޅުން ފްލެޓު ލިބުނު މީހަކު އަވަސް އަށް ބުންޏެވެ.\nބައެއް އާއިލާތަކުން 200،000 ރުފިޔާ އާއި 300،000 ރުފިޔާއަށް ވުރެ ވެސް ގިނައިން ފައިސާ ދެއްކި އެވެ. އެމީހުން ދެއްކި ފައިސާގެ ޖުމްލަ އަދަދު 37 މިލިއަނަށްވުރެ ގިނަ އެވެ. ނަމަވެސް ފަހު ވަގުތު އެއިން މީހަކު އެއްކޮޅެއްގައި ވެސް ލައްވައެއް ނުލި އެވެ. ރަށުގައި ހުރި ތަންކޮޅު ދޫކޮށްލި އެތައް އާއިލާއެއް ނިކަމެތި ހާލުގައި ކުދި ކުދި ގޮޅިތަކުގައި އުޅެނީ ހިތްދަތި ދިރިއުޅުމެކެވެ.\nމިއީ ހަމަ ވަރަށް ބޮޑު ބޭ އިންސާފެއް. ސަރުކާރުތަކުގެ ވަރަށް ބޮޑު އިހުމާލެއް މިކަމުގައި އެބައޮތް. އެތަނަށް ވަދެވެނީއެއް ނޫން. އެތަނަށް ދެއްކި ފައިސާ ލިބުނީއެއް ނޫން. އެހެންތަނެއް ދިނިއްޔެއް ނޫން. އެތަން ކުއްޔަށް ވެސް ދެވުނީއެއް ނޫން\nގުޅިފަޅުން ފްލެޓްގަތް މީހެއް\nއެކި ސަރުކާރުތަކުގައި ކަމާބެހޭ ހުރިހާ އިދާރާތަކަށް މަތި މައްޗަށް ސިޓީލެވުނު ސީދާ އަދަދެއް ވެސް އެމީހުންނަކަށް މިހާރު ނޭނގެ އެވެ. އެހެން ތިއްބާ، ރައީސް ސޯލިހު އެ ވިދާޅުވި ވާހަކަފުޅާއެކު ކުރަންޖެހޭނީ އުފާކަމަށް ބުނެވިދާނެ އެވެ.\nނަމަވެސް، އެފަދަ "ހުވަފެނަކީ" އެމީހުންނަށް އާ ކަމެއް ނޫނެވެ. ފާއިތުވި 10 އަހަރު ދުވަހުގެ ތެރޭގައި، އެކި ފަހަރު މަތިން އެކި ބޭފުޅުން ހަމަ އެ ލަވަ ވަނީ ކިޔައިދީފަ އެވެ. ނަމަވެސް، މަދު މީހަކަށް ފިޔަވައި، 142 މީހަކަށް ހައްގުވާ ފްލެޓު އޮތީ ހަމައެކަނި ކަރުދާހުގަ އެވެ.\nދެން އަނެއްކާވެސް، ވުޖޫދުގައި ނުވެސް ނެތް، ފަށާނެ ދުވަހެއް ވެސް ނޭނގޭ މަޝްރޫއުއަކުން ފެލްޓު ދޭނެ ކަމުގެ ވާހަކަ ގަބޫލު ކުރަން ދަތިވަނީ އެހެންވީމަ އެވެ.\nއޭގެ ތެރެއިން އެކަކު އަވަސް އަށް ކިޔައިދިން ގޮތުގައި، އެތަނުން 112 މީހެއްގެ ސޮޔާއެކު ޕެޓީޝަނެއް ހުށަހެޅުމުން ގެދޮވެރިކަމުގެ މައްސަލަތަކާ ގުޅިގެން ރައީސް އުފެއްދެވި ރިޔާސީ ކޮމިޝަނުން ބައްދަލު ކުރި އެވެ. އަދި އެދުވަހު މައުލޫމާތު ސާފުކޮށް ގުޅިފަޅު މައްސަލާގައި ވަކި ގޮތެއް ނިންމާނީ އެމީހުންނާ މަޝްވަރާ ކުރުމަށްފަހު ކަމަށް ކޮމިޝަނުން ބުންޏެވެ.\nނަމަވެސް، ރައީސްގެ ނޫސްވެރިންގެ ބައްދަލުވުމުގެ ކުރިން، އެކަމާ ގުޅޭ އެއްވެސް ވާހަކައެއް އެތަނުން އެއްވެސް މީހަކާ ސަރުކާރަކުން ވެސް ނޫނީ ކޮމިޝަނަކުން ވެސް އަންގާފައެއް ނުވެއެވެ.\n"މަޝްވަރާކޮށްފައޭ ރައީސް އެ ވިދާޅުވަނީ. އަޅުގަނޑުމެން މި ބުނަނީ މަޝްވަރާއެއް ނުކުރެއޭ. ކާކާހޭ މަޝްވަރާކުރީ. އަޅުގަނޑުމެންގެ ތެރެއިން އެއްވެސް މީހަކާ ނެތް ސަރުކާރުން އެއްވެސް މަޝްވަރާއެއްކޮށްފައެއް. އަނެއްކާ އެގޮތަށް ނިންމައިފިއްޔާ އަޅުގަނޑުމެންނަށް ފްލެޓްދޭނެ ކަމުގެ ކޮންމެވެސް ލިޔުމެއް ވެސް ދޭންވާނެތާ،" އޭނާ ބުންޏެވެ.\nހަގީގަތުގައި އެއީ އެމީހުންގެ މައިގަނޑު ކަންބޮޑުވުމެވެ. ރައީސް އެ ދުވަހު ކުރެއްވި އިއުލާނަކީ ރިޔާސީ ކެމްޕެއިން ތެރޭގައި ގުޅިފަޅުން ފެލްޓްގަތް މީހުންނަށް ވެވަޑައިގެންނެވި ވައުދުތަކާ ވެސް ހިލާފުކަމެއް ކަމަށް އެމީހުން ގަބޫލުކުރެ އެވެ. ބަދަލެއްގެ ވާހަކަ މިހާރު ނުދައްކަވާ ހައްގުވާ މިންވަރަކީ ހަމައެކަނި ފްލެޓެކޭ ބުނުމަކުން ނުފުދެ އެވެ.\nހުޅުމާލޭން ބިމެއްގެ ވާހަކައަކީ ވެސް ރައީސްގެ ކެމްޕެއިން ޓީމުން އެމީހުންނަށް ދެއްކި ފޮނި ހުވަފެނެކެވެ. ކުރީގެ ސަރުކާރުން 400 ރުފިޔާ އަކަ ފޫޓެއްގެ މަގުން ހުޅުމާލޭން ވިއްކަން ހުޅުވާލި ބިންތަކުގެ އަގު އެއީ މިންގަނޑަކަށް ބަލައިގެން، ބިން ދިނުމުން، ސަރުކާރުން އެމީހުންނަށް ފައިސާ ދޭންޖެހޭނެ ވާހަކައަކީ ވެސް އެ ދުވަހުގެ ކެމްޕެއިން ޓީމުގައި ހިމެނުނު މިހާރު މިނިސްޓަރުންގެ މަގާމުތަކުގައި ތިއްބެވި ބޭފުޅުން ދެއްވި އިޝާރާތެކެވެ.\n"އަޅުގަނޑުމެން އެއްވެސް ތަނެއްގައި ބިމެއްގެ ވާހަކައެއް ނުވެސް ދައްކަން. ހައްގު ބަދަލަކަށް ވާނީ މިހާރު ފްލެޓެއް ނޫނޭ ކަލޭމެންނަށް ލިބެންޖެހޭނީ ބިމެކޭ. އެއީ ރިޔާސީ ކެމްޕޭނު ތެރޭގައި އެމްޑީޕީ ޕޮލިސީ ކޮމިޓީން ބުނި ވާހަކައެއް،" ގުޅިފަޅުން ފްލެޓްގަތް އެހެން މީހަކު އަވަސް އަށް ކިޔައިދިނެވެ. އެ މީހާ ބުނިގޮތުގައި އޭރުގެ ސަރުކާރުން ފްލެޓްދޭން ބުންޏަސް ގަބޫލު ކޮށްގެން ނުވާނެކަމާއި، އެއީ ހައްގު މިންވަރު ނޫން ކަމަށް އެ ދުވަހު އެމީހުންނަށް ވިސްނައިދިނީ މިހާރު ސަރުކާރުގެ އިސް މަގާމުތަކުގައި ތިއްބެވި ބޭފުޅުންތަކެކެވެ.\nއެކަމަކު އެއީ އޭރުގެ ވާހަކަ އެކެވެ. އަބަދުވެސް ކަން ހިނގަނީ އެ އުސޫލުން ކަމަށް އެމީހުން ބުނެ އެވެ. ވައުދުތައް ވަނީ ކެމްޕެއިންގެ ތެރެއިން އިންތިހާބެއް ބޯމަތިވީމަ އެވެ. މިކަމުގައި ގޮތްހުސްވެފައިތިބި 142 މީހުންގެ އާއިލާތަކަކީ ލައްކަ ގިނަ ވޯޓު ވީމާ އެވެ. ރިޔާސީ އިންތިހާބުގެ އިތުރުން މަޖިލީސް އިންތިހާބު ކާމިޔާބުކުރަން އެމީހުން ލައްވާ މަސައްކަތްކުރުވީ އެވެ. ނަމަވެސް އިންތިހާބުވުމަށްފަހު ހަމަ އެއް ހާލެކެވެ. މިހާރު އިސް ބޭފުޅެއްގެ ފައިޕުޅު ފެންނަ ގޮތަށްނުވެ އެވެ. ރައީސްގެ އެޕޮއިންޓްމަންޓަކަށް އެދިގެން ސިޓީލަމުންދުވާތާ އެ މަނިކުފާނުގެ ސަރުކާރަށް ވީހާ ދުވަހެއް ވަނީ އެވެ.\nފްލެޓެއް ވެސް އާމްދަނީއެއް ވެސް ނުލިބޭ\nގުޅިފަޅުގައި ފްލެޓުތައް އަޅާ ނިމިގެން ހެދި ތަންތަން ލޮލަށް ފެންނަން ހުރެމެ އެތަނަށް ނުވަދެވި ގަނަތެޅެންޖެހުމަކީ އެ މީހުން އެންމެ ހިތްދަތިވާންޖެހޭ އެންމެ ބޮޑު ސަބަބެވެ. އެ ފްލެޓުތަކަކީ އެމީހުންގެ ފައިސާ އިން އަޅާފައިވާ ތަންތަނެވެ. އެ މަޝްރޫއު ހިންގި ކުންފުނިން ލޯ ލާރިއެއް ވެސް ހަރަދުކޮށްގެނެއް ނޫނެވެ. މިހާރު ސަރުކާރުން އެތަންތަން ހުރީ ކުއްޔަށްވެސް ދީފަ އެވެ. އެކަމަކު އެތަނުން ލިބޭ ކުލި ވެސް ނަގަނީ ދައުލަތުންނެވެ. އާންމުންގެ ތެރެއިން ބަޔެއްގެ ފައިސާއިން އަޅާފައިވާ ތަން އެމީހުންނަށް "ދިރިއުޅެން އެކަށީގެންނުވި" ތާނގާ އެތަނުން ސަރުކާރުން ހޯދަމުންދާ އާމްދަނީން ވެސް ވަނީ މަހުރޫމުކޮށްފަ އެވެ.\n"މިއީ ހަމަ ވަރަށް ބޮޑު ބޭ އިންސާފެއް. ސަރުކާރުތަކުގެ ވަރަށް ބޮޑު އިހުމާލެއް މިކަމުގައި އެބައޮތް. އެތަނަށް ވަދެވީނީއެއް ނޫން. އެތަނަށް ދެއްކި ފައިސާ ލިބުނީއެއް ނޫން. އެހެންތަނެއް ދިނިއްޔެއް ނޫން. އެތަން ކުއްޔަށްވެސް ދެވުނީއެއް ނޫން،" އެމީހާ ވަރަށް އަސަރާއެކު ޝުއޫރުތައް ބަންޑުންކޮށްލި އެވެ.\nގުޅިފަޅު އޮއްވާ ސީލައިފަށް ބަދަލު؟\nއެ މާޔޫސްކަންމަތީ ސަރުކާރުގެ އިސް ބޭފުޅަކާ ބައްދަލުވޭތޯ އާދޭސް ކުރަމުން ދުވަނިކޮށް، ދެން އެމީހުންނަށް އަޑުއިވިގެން ދިޔައީ ސީލައިފް ފްލެޓުތައްގަތް މީހުންނަށް ބަދަލުދޭން ސަރުކާރުން ނިންމި ހަބަރެވެ. އެމީހުންނެކޭ އެއް ފަދައިން ސީލައިފުން ފްލެޓުގަތް މީހުންނަށް ވެސް ކޮޅު ކެހި ލިބިފައިވިޔަސް، ގުޅިފަޅު މީހުންނަށް ގޮތެއް ހޯދައިނުދީ ސީލައިފް މައްސަލައަށް އެހާ އަވަސް ހައްލެއް ލިބިގެން ދިޔުމަކީ ވަރަށް ބޮޑު ބޭއިންސާފެކެވެ. ގުޅިފަޅު މަޝްރޫއުއާ ހިލާފަށް ސީލައިފް މައްސަލައަކީ ސަރުކާރުން ސީދާ ހުއްޓުވި މަޝްރޫއުއެއް ނޫންކަމަށް އެމީހުން ދެކެ އެވެ.\n"ސީލައިފަށް ވެސް ބަޔަކު ފައިސާ ދެއްކިކަން އަޅުގަނޑުމެން ގަބޫލުކުރަން. އެކަމަކު އެ ފައިސާއަށް ކުރި ކަމެއް ނޫނީ ހެދި ތަނެއްވެސް ނެތް. އަޅުގަނޑުމެން ދެއްކި ފައިސާއިން އެހެރީ ފްލެޓްތައް އަޅާ ނިމިފައި. އެއީ ސީދާ އަޅުގަނޑުމެންގެ ފައިސާ. އަނެއްކާ ގުޅިފަޅު ފްލެޓުތަކަކީ ސަރުކާރުން ހުއްޓުވިކަމެއް. އެކަމަކު ސީލައިފް ކަންތައް އެހާ އަވަހަށް އެ ހައްލުކޮށްދިނީ،" އެކަކު ބުންޏެވެ.\nގުޅިފަޅު ފްލެޓް އަޅަން ދެއްކި ފައިސާގެ އަގު، "ހައްގުވާ" ބަދަލާއެކު މިހާރު ބިލިއަނެއްހާ ރުފިޔާއަށް އަރާނެ ކަމަށް އެއީ މި ސަރުކާރުގައި މިހާރު ތިއްބެވި ބޭފުޅުން ލަފާކުރި މިންވަރެވެ. އެއީ ފްލެޓުގަތް މީހުންގެ އަންދާޒާއެއް ނޫނެވެ. ކެމްޕެއިން ތެރޭގައި ފްލެޓަކަށް ވުރެ ބިމެކޭ ހައްގުވާނީ އަދި ސަރުކާރުން އިތުރަށް ފައިސާ އެމީހުންނަށް ދައްކަންޖެހޭނެއޭވެސް ވިދާޅުވީ ހަމަ އެ ބޭފުޅުންނެވެ.\nމި ސަރުކާރުން ވެސް އެވަނީ 10 އަހަރު ދުވަހުގެ ގަނަތެޅުން މާ ދުރުގައި އޮތް މަޝްރޫއުއަކާ ގުޅުވައިފަ އެވެ.\n"ރައީސް އެހެން ވިދާޅުވިޔަސް އަޅުގަނޑުމެންނަށް އެނގޭ އެ މަޝްރޫއު އަވަހަކަށް ނުފެށޭނެކަން. އަދި ފެށުނަސް ސަރުކާރުތަކުގެ ކަންކަން ހިނގާ އުސޫލު ވެސް އެނގޭ. ދެން އަންނަ އިންތިހާބަކަށް ޔަގީނުންވެސް އެތަނަކަށް ވަދެވޭ ވަރު ވާނީ. އެހެންވީމަ އެއީ އަނެއް ތިން ހަތަރު އަހަރު. އެހެންވީމަ ޖުމްލަ ގާތްގަނޑަކަށް 15 އަހަރުވާނެ ފައިސާ ދެއްކިފަހުން،" އެމީހާ ބުންޏެވެ.\nގުޅިފަޅުން ފްލެޓްގަތް މީހުންނަށް "ހައްގު ބަދަލު" ހޯދައިދެއްވާނެކަމީ ކެމްޕެއިން ތެރެއިންވިޔަސް ސީދާ ރައީސް ސޯލިހު ވެވަޑައިގެންނެވި ވައުދެކެވެ.\nކެމްޕެއިންގެ ތެރެއިން ފޮނި ހުވަފެން ދެއްކުމަށްފަހު، ދެން އެންމެ އަވަހަށް ހުޅުމާލޭގައި އަޅާ ފްލެޓުތަކުން ގުޅިފަޅު މީހުންނަށް ފްލެޓް ދެއްވާނެކަމަށް ރައީސް ވިދާޅުވުމުން، އެއީ އޭރު ރައީސް ވިދާޅުވި "ހައްގު ބަދަލު" ތޯ އެއީ ގުޅިފަޅު ފްލެޓުވެރިން ރައީސް ސޯލިހުއާ ކުރަން ބޭނުންވާ ސުވާލެވެ.\nރައީސް އިބްރާހިމް މުހައްމަދު ސޯލިހު ބޯހިޔާވަހިކަން ހައުސިން މިނިސްޓްރީ + ގުޅިފަޅު\nއާބާދީތަކާ ނުބައްދަލު ތަރައްގީއަށް ދެގުނަ ހަރަދު


Roadha Hadhiyaa - Vithuri | ungoofaaru.com\nބަނޑޭރިގަނޑު/ދިރިއުޅުން/ރޯދަ ހަދިޔާ – ވިތުރި\nކޮންމެ ރަމަޟާން މަހަކު އަޅުގަނޑުމެން މުސްލިމުން އެންމެބޮޑު ސަމާލު ކަމެއްދީގެން ކުރާ އެއްއަޅުކަމަކީ ވިތުރީގެ އަޅުކަމެވެ. މިއަދު މިބަލާލަނީ ވިތުރި ކުރާގޮތަށެވެ.\nވިތުރިއަކީ ގަދަވެގެންވާ ސުންނަތެކެވެ. ވިތުރި އެކަނިވެސް އަދި ޖަމާއަތް ހަދައިގެން ޖަމާޢަތުގަވެސް ކުރެވިދާނެއެވެ. ޢިޝާނަމާދު ފަހުން އަދި ފަތިސް ނަމާދު ކުރިން ކޮންމެ ވަގުތެއްގައިވެސް ވިތުރި ކުރެވިދާނެއެވެ. ވިތުރި އަކީ އޮނަހިރި އަދަދަކަށް ކުރެވޭ ސުންނަތް ނަމާދެކެވެ. ވިތުރީގައި ރަކުޢަތުގެ ޢަދަދުގެ ޙައްދެއް ކަޑައަޅުއްވާ ފައެއްނުވެއެވެ.\n1 ރަކްޢަތް،3ރަކްޢަތް،5ރަކްޢަތް،7ރަކްޢަތް،9ރަކްޢަތް، ނުވަތަ މިނޫންވެސް އޮނަހިރި ޢަދަދަކަށް ވިތުރީގައި ރަކުއަތް ކުރެވިދާނެއެވެ. ސޫރަތުލް ފާތިޙާއަށްފަހު، ބޭނުން ސޫރަތެއް ބޭނުން ހިސާބަކުން ފަށާގެން ކިޔެވިދާނެއެވެ.3ރަކްޢަތް ކުރާނަމަ ފުރަތަމަ ރަކުޢަތުގައި ސައްބިޙިސްމަ ދެވަނަ ރަކުޢަތުގައި ކާފިރޫން ތިންވަނަ ރަކުޢަތުގައި އިޚްލާސް ސޫރަތް ކިޔެވުން މުސްތަޙައްބެވެ.\nނަބިއްޔާﷺ އިރުޝާދު ދެއްވާފައިވަނީ ރޭގަނޑުގެ އެންމެ ފަހު ނަމާދެއްކަމުގައި ވިތުރި ހެދުމަށެވެ. ނިދަން އޮށޯންނައިރު ވިތުރި ކުރުމަށް ދަންވަރު ހޭނުލެވޭނެކަމަށް ބިރު އޮވެއްޖެ މީހާ ވިތުރި ކޮށްގެން ނިދާށެވެ. ވިތުރިކޮށްގެން ނިދާފައި، ދަމުނަމާދަށް ހޭލެވިއްޖެމީހާ، ދެރަކުޢަތުން ދެރަކުޢަތުން ރޭއަޅުކަން ކުރެވޭނެއެވެ. އަލުން ވިތުރި ކުރާކަށް ނުވަތަ ވިތުރި ކަނޑާކަށް ނުޖެހޭނެއެވެ.\nރޭގަނޑަކު ދެ ވިތުރި ކުރުމެއް ނެތެވެ. ވިތުރީގެ ފަހު ރަކުޢަތުގައި ޤުނޫތުކިޔުމީ ސުންނަތެކެވެ. ރުކޫޢުގެ ކުރިން ނުވަތަ ރުކޫޢުގެ ފަހުންވިސް ޤުނޫތު ކީދާނެއެވެ. ޤުނޫތަކީ ރަމަޟާން މަހަށް ނުވަތަ މަހުގެ ފަހުފަނަރައަކަށް ޚާއްޞަ ސުންނަތެއް ނޫނެވެ. ޤުނޫތު ކިޔުމީ ސުންނަތެކެވެ. ވާޖިބެއް ނޫނެވެ. ޤުނޫތު ނުކިޔުނަސް ނުވަތަ ކިޔަން ހަނދާން ނެތުނަސް ކުށުސަޖިދަ ޖަހާކަށް ނުޖެހޭނެއެވެ. ނިންމާފަ سُبْحاَنَ الْمَلِكِ الْقُدُّوْسِ ތިން ފަހަރު އަދި رَبُّ الْمَلاَئِكَةِ وَالرُّوْحِ އެއް ފަހަރު ކިޔުމީ ސުންނަތެކެވެ.


HDC ge cellular partnership ehbbasvumugai soikohffi | Jazeera\tއެޗްޑީސީގެ ސެލިއުލަރ ޓަވަރުގެ ޕާޓްނާޝިޕް އެއްބަސްވުމުގައި ސޮއިކޮށްފި - Jazeera\nއެޗްޑީސީގެ ސެލިއުލަރ ޓަވަރުގެ ޕާޓްނާޝިޕް އެއްބަސްވުމުގައި ސޮއިކޮށްފި\nލީވާން އަލީ ނާސިރް October 27, 2021 67 views0\nފޭސް2ގައި ޤާއިމުކޮށްފައިވާ ސެލިއުލަރ ޓަވަރުތަކުގެ ބޭނުންކޮށްގެން ޙިދުމަތް ދިނުމަށް ދިރާގާއެކު ހައުސިންގ ޑިވެލޮޕްމަންޓް ކޯޕަރޭޝަން (އެޗްޑީސީ) އިން މިއަދު އެއްބަސްވުމެއްގައި ސޮއިކޮށްފިއެވެ.\nއެޗްޑީސީން ބުނީ، މި އެއްބަސްވުމުގެ ދަށުން ހުޅުމާލެ ފޭސް2ގައި ހާއްސަކޮށް ހިޔާ ފުލެޓް ސަރަޚައްދުގެ މުވާސަލާތީ ގުޅުމާއި ވަކިން ހާއްސަކޮށް މޮބައިލް ކޮވަރ ޖް ރަނގަޅުވެގެންދާނެ ކަމަށެވެ.\nފޭސް2ގެ ޕްލޭނާ އެއްގޮތަށް އިތުރު ޓަވަރުތައް ހަރުކުރެވިގެންދާއިރު، މި ޓަވަރުތައް މެދުވެރިކޮށް ޚިދުމަތް ފޯރުކޮށްދިނުމަށް މިދާއިރާގައި ޚިދުމަތް ފޯރުކޮށްދެމުންދާ އެހެން ކުންފުނިތަކާއެވެސް މުސްތަޤުބަލުގައި އެއްބަސްވުންތައް އެކުލެވިގެންދާނެ ކަމަށްވެސް އެޗްޑީސީން ބުނެއެވެ.\nމީގެއިތުރުން އެޗްޑީސީން ބުނީ، މި ޓަވަރުތަކުގެ އެއްމެ ބޮޑު އެއް މަޤުޞަދަކީ ވަކި ވަކިން ގިނަ ޓަވަރުތަކެއް ކުންފުނިތަކުން ހަރުކުރުމުގެ ބަދަލުގައި ހުޅުމާލެ ފޭސް2ގެ ތަރައްޤީގެ ޕްލޭނާ އެއްގޮތަށް، އެކަށީގެންވާ ވަރަށް ޓަވަރު ހަރުކުރެވި ހުރިހާ ފަރާތްތަކުންވެސް ބައިވެރިވެގެން ޚިދުމަތް ފޯރުކޮށްދިނުން ކަމަށެވެ.\n"މިގޮތަށް ޓަވަރުތައް ބޭނުންކުރުމުން މުވާސަލާތީ ޚިދުމަތްތައް ފޯރުކޮށްދެމުންދާ ކުންފުނިތަކުން ކުރަން ޖެހ އިންވެސްޓްމަންޓް ޚަރަދު ކު ޑަވެގެންދާނެ. އަދި އެކި ސަރަޚައްދުތަކުގައި ހަރުކުރެވިފައި ހުންނަ ޓަވަރުތަކުގެ އަދަދު މަދުވުމުން މި ސަރަޚައްދުތަކުގަ އި ދިރިއުޅ ފަރާތްތަކަށާއި މިކަމަށް ބނުން ކުރެވ ބިން ސަލާމަތްކުރެވިގެން ދާނެ. މީގެއިތުރުންވެސް ޚިދުމަތްތައް ފޯރުކޮށްދިނުމަށް ހ ދަވާ ވަގުތު ކުޑަވެ އާއްމުނަށް ޚިދުމަތްތައް އަވަހަށް ފޯރުކޮށްދިނުމުގެ މަގު ފަހި ވެގެންދާނެ" އެޗްޑީސީން ނެރުނު ނޫސް ބަޔާނެއްގައި ބުނެފައިވއެވެެ.\nހުޅުމާލޭގައި ފުރިހަމަ ޑިޖިޓަލް އިންފްރާސްޓްރަކްޗަރއެއް ޤާއިމުކޮށް މުވާޞަލާތީ ޙިދުމަތްތަކުން ގުޅާލުމަށް ކުންފުނީގެ ފަރާތުން ދަނީ ގިނަ މަސައްކަތްތަކެއް ކުރަމުން ކަމަށާއި، އަދި ކުރިމަގުގައި ކަވަރޭޖް ރަނގަޅުކުރުމަށް ރޫފްޓޮޕް ޕޯލްސް އަދި ސްޓްރީޓް ޕޯލްސް ހަރުކުރުމަށްވެސް ވަނީ ހަމަޖެހިފައި ކަމަށް އެޗްޑީސީން ބުނެއެވެ.\nއެޗްޑީސީން ބުނީ، މި ހުރިހާ ޓަވަރުތަކާއި ޕޯލްތަކަކީވެސް މުވާސަލާތީ ޙިދުމަތްތައް ފޯރުކޮށްދޭ ކުންފުނިތަކަށް ބޭނުން ކުރެވޭނެ ގޮތަށް ހަރު ކުރެވިގެންދާނެ ވަޞީލަތްތަކެއް ކަމަށެވެ.\nހުޅުމާލެ ފޭސް 2\nޓޮޓެންހަމްގެ ކޯޗު ކަމަށް އެންޓޯނިއޯ ކޮންޓޭ\nބިލެއްފަހި ބަނދަރުގެ 53 އިންސައްތަ މަސައްކަތް ނިމިއްޖެ\nހޮޅުދޫ ޕޮލިސް އިން ހިންގި އޮޕަރޭޝަނެއްގައި މަސްތުވާތަކެތި ހޯދައިފި\nކޮވިޑާ ގުޅިގެން ބަންދުކުރި ދާރުލްއާސާރު އަދި ކުތުބުހާނާ މާދަމާ ހުޅުވާލަނީ


Minivan dhuvahaai Eid ah ooredoo ge offer thakeh\nމިނިވަން ދުވަހާއި އީދަށް އުރީދޫގެ އޮފާތަކެއް\nމިނިވަން ދުވަހާއި އީދަށް އުރީދޫގެ އޮފާތަކެއް ވަނީ ތައާރަފްކޮށްފައި --ފޮޓޯ: އުރީދޫ\nރާއްޖޭގެ 55 ވަނަ މިނިވަން ދުވަހާއި އަޟްޙާ އީދުގެ މުނާސަބަތުގައި، އުރީދޫއިން ހާއްސަ އޮފާތަކެއް ތައާރަފްކޮށްފި އެވެ.\nއުރީދޫން މިއަދު ބުނީ މި އޮފާތައް ނެރެފައި ވަނީ މިނިވަން ދުވަހާއި އަޟްޚާ އީދާއި ގުޅިގެން ލިބޭ ބަންދުގައި، ގޭގައި ތިބެގެންވެސް ދުރުގައިތިބި އާއިލާ އާއި ރައްޓެހިންނާ އޮންނަ ގުޅުން ބަދަހި ކުރުމަށް މަގުފަހިކޮށް ދިނުމަށް ކަމަށެވެ.\nއީދުގެ ޗުއްޓީ ތެރޭގައި އާއިލާ އަދި އެކުވެރިންނާ ގުޅުން ބަދަހިކުރުމަށް ޕްރިޕެއިޑް ކަސްޓަމަރުންނަށް ތައާރަފްކޮށްފައިވާ ޢީދު ކޮމްބޯ ޕެކްގައި ހިމެނެނީ މުޅި ދުވަހަށް ބޭނުންކުރެވޭ 1 ޖީބީ ޑޭޓާ އަދި އަންލިމިޓެޑް ކޯލް އެވެ. 35 ރުފިޔާ އަށް ލިބޭ މި ޕެކޭޖް އެކްޓިވޭޓް ކުރުމަށް #1*929* އަށް ގުޅުމުން ނޫނީ ED 35 ޖައްސަވާފަ 5555 އަށް އެސްއެމްއެސް ކުރުމުން އެކްޓިވޭޓް ވާނެ ކަަމަށް އެ ކުންފުނިން ބުންޏެވެ.\nމަގޭ ޕްލޭން އެކްސްކްލޫސިވް އޮފާ\nއުރީދޫގެ މަގޭ ޕްލޭން އަށް ހާއްސަ މި އޮފާގެ ދަށުން އުރީދޫ ކަސްޓަމަރުންނަށް3ދުވަހަށް3ޖީބީ ޑޭޓާ 75 ރުފިޔާ އަށް ލިބޭނެ އެވެ. މި ޑޭޓާ ޕެކް އެކްޓިވޭޓް ކުރުމަށް އެޕްގެ ސެލްފް ކެއާ ސެކްޝަންއިން ރިކޮމެންޑެޑް ޕެކޭޖެއް ނެގުމަށްފަހު އަމިއްލަ ނަންބަރަށް އެކްޓިވޭޓް ކުރުމަށް FOR MYSELF ޓެބް ނުވަތަ ރައްޓެއްސަކަށް މިޕެކް ހަދިޔާ ކުރެއްވުމަށް GIFT A FRIEND ޓެބް ހިޔާރު ކުރަން ޖެހޭނެ އެވެ.\n"މި އަހަރުގެ މިނިވަން ދުވަހާއި އަޟްޙާ ޢީދު ގެ މުނާސަބަތުގައި މި ލިބޭ ބޮޑު ޗުއްޓީ ގޭގައި ފާހަގަކުރަންޖެހިފާ ވީއިރު، ގާތްތިމާގެ މީހުންނާއި ރައްޓެހިންނަށް ޢީދުގެ އުފާވެރިކަން ހިއްސާކުރުމަށް ކުޑަ ހަދިޔާއެއްގެ ގޮތުގައި އަޅުގަނޑުމެން މި ތައާރަފްކުރި އޮފާ ކަސްޓަމަރުންނަށް ކަމުދާނެކަމަށް އުއްމީދު ކުރަން" އުރީދޫގެ އެކްޓިން ޗީފް ކޮމާޝަލް އޮފިސަރު ހުސެން ނިޔާޒް ވިދާޅުވި އެވެ.\nއުރީދޫ ކުންފުނީގެ ހުރިހާ ޕްރިޕެއިޑް ކަސްޓަމަރުންނަށް ވެސް މި އޮފާތައް އަންނަ މަހު3އާ ހަމައަށް ވަނީ ހުޅުވާލާފަ އެވެ.


25th June 2019 | Last update: 10:45\n(31 ޑިސެމްބަރ 2018 އާ ގުޅޭ)\nއެވާނީ މަންމައަށް ދިމާވެގެން އެއުޅެނީ އަހަރެން މިހީކުރާ ޒާރާ ނޫންކަމަށެވެ. އެހެންވެދާނެ ކަމަކަށް އަހަރެން ގަބޫލުކުރާކަށްވެސް ބޭނުމެއްނޫނެވެ. އެއް ނަންކިޔާ އެތައް ބަޔަކު އުޅޭނެއެވެ. އެކަމަކު ޒާރާގެ ނަމުން ހިތަށް ނުބައިގޮތެއްވެއްޖެއެވެ. އޭހިތާއެވެ. އޭ އަހަރެންގެ ސިކުނޑިއާއެވެ. އަހަންނަށް ތިފަދަ ވޭނުންފުރިގެންވި ސުވާލުތައް ކުރިމަތި ތިކުރުވަނީ ކީއްވެހެއްޔެވެ. އަހަރެން އެއިންސާނާދެކެ ލޯބިވާވަރު އެނގޭތީހެއްޔެވެ. އަހަރެންގެ ބޮލަށް ބަރުކޮށް ހިތަށް ތަދުނުކުރާށެވެ. މިލޯތްބެއް ތިހިތާ ސިކުނޑިއަކުން ދުވަހަކުވެސް ފޮހެއްނުލެވޭނެއެވެ. ދާއިންއަކީ މީހެއްގެ ފިރިއަކަށްވާކަށް އަހަރެން އެއްގޮތަކަށް ވެސް ނޭދެމެވެ.\nބޯޑިންއަށް ގޮވާލިއަޑާއިއެކު މަންހާގެ ދެލޯހުޅުވާލިއެވެ. ސިކުނޑިތެރޭ ބުރުޖަމުން ދިޔަ ހިޔާލުތައް އޮއްބާލަން ބޭނުންވިއެވެ. ޒާރާ އާއި ބެހޭގޮތުން މަންމަ ވަސީމާ އާއި އިތުރަށް ސުވާލުކުރަން ބޭނުންވިއެވެ. ވަސީމާ އާއި ދިމާވި ޒާރާ ހުރީ ކިހިނެތްކަމާއި، އިސްތަށިގަނޑު ހަދާފައިވަނީ ކޮންގޮތަކަށް ކަމާއި ލާފައިވަނީ ކޮންކަހަލަ ހެދުމެއްތޯއެވެ. އެހެންނަމަވެސް އެހުރިހާ ސުވާލެއް ފުނިޖެހި އިތުރުވަމުން ދިޔައީ ކުރިންވެސް ފުރިބަރާވަމުންދިޔަ މަންހާގެ ހިތާ ސިކުނޑީގައެވެ.\nމޭލޭޝިޔާ އެއާރލައިން ނައްޓާލަންވިއިރު ސީޓުތަކުގައި އެންމެންވަނީ ހަމަޖެހިލުމާއިއެކު ސޭފްޓީ ބެލްޓު އަޅުވާލާފައެވެ. ކެބިން ކުރޫ އެއް ފްލައިޓެ އެހީއަށް އެދޭ ވަޞީލަތްތައް ބޭނުންކުރާނެގޮތް ފަސިންޖަރުންނަށް ކިޔާދެމުން ދިޔައެވެ. މަންހާއަށް އިނދެވުނީ ކުޑަދޮރާ ކައިރި ސީޓެއްގައެވެ. އޭނައަށް އެފްލައިޓް ތެރޭ ހިނގާ އެއްވެސް ކަމެއް އެނގޭ ހެނެއް ހިޔެއްނުވެއެވެ. ދެކަންފަތަށް ޖަހާލެވިފައިވާ އައިޕޮޑްގެ އިއަރޕީސް އިން އަޑުއަހަމުން ދިޔައެވެ. އިރު އިރުކޮޅާ އައިޕޮޑްގެ ވާގަޑާ ކުޅެލައެވެ.\nމެލޭޝިޔާ އެއަރޕޯޓުން ޓެކްސީއެއްގައި ނައްޓާލިތާ ތިންގަޑިއިރެއްހާ ތެރޭ މަންހާގެ އާއިލާއަށް އެމީހުން ދާން ބޭނުންވި މަންޒިލާހަމައަށް ދެވިއްޖެއެވެ. ސަޢީދުގެ ރޯމިން ހަދާފައިވާ ނަންބަރުން އޭނަގެ އެކުވެރިޔާއަށް ގުޅާލިއެވެ. މަންހާއިނީ ހިމޭންކަމުންފުރިގެންވި މަގަށް ބަލަހައްޓައިގެންނެވެ. މަގުތަކުގައި ވަނީ ފަޑުއަލިކަމެކެވެ. ވަގުތަކީ ފަތިހުގެ ވަގުތެވެ. ދޭތެރެއަކުން ދޫންޔެއްގޮވާލާއަޑު ނޫނީ ނީވެއެވެ.\n"ހާދަ އުފާވެއްޖެއޭ........މާތްﷲ އަށް ޝުކުރުވެރިވަން ތިއާއިލާއަށް ސަލާމަތުން އަހަރުންމެންގެ ގާތަށް އާދެވުނަތީ......" ޓެކްސީއިން ސަޢީދު އާއި އޭނަގެ އާއިލާ ފައިބާތަން ފެނުމާއެކު އަވަސް ހިނގުމުގައި މޫސަ އަތުވެއްޖެއެވެ. ސަޢީދުގެ މޫނުމަތިންވެސް އުފާވެރިކަން ފެނިގެންދިއުމާއިއެކު މޫސަ އާއި ސަލާމްކޮއްލުމަށް އަތްދިއްކޮއްލިއެވެ. މޫސަ އެއަތުގައި ހިފަމުން ސަޢީދު އާއި ކޮނޑާ ކޮނޑުޖައްސާ ސަލާމްކުރިއެވެ.\n"ފަހަރި، ކޮބާ އެންމެ ފަހުން އާދެވިއްޖެ ދޯ.......ޒިޔާއަށް ކެތްވަނީކީ ނޫން ފަހަރި އަންނަ ވާހަކަ ބުނީއްސުރެން" މޫސަ ސަޢީދުގެ ގާތުގައި މަޑުކޮއްލައިގެން ހުރި ވަސީމާއަށް ބުނެލިއެވެ. ސަޢީދު އާއި މޫސަގެ އުމުރުގައި ދެއަހަރުގެ ތަފާތު ހުއްޓެއްކަމަކު އެދެމީހުން ބޮޑުވީ އެއްކޮށެވެ. ވަސީމާ އާއި އޭނަ އާއި ދޭތެރޭ އެއްވެސް އާއިލީ ގުޅުމެއްނެތްކަމަކު މޫސަ ވަސީމާއަށް ފަހަރީގެ ނަމުން މުހާތަބު ކުރަނީ އޭނަގެ އެކުވެރިޔާއަށް ކުރާ ގަދަރަކާއި އޭނައަށް ހުރި ކުލުންވެރިކަމަކުންނެވެ.\n"މޫސަ ނިކަން އެމީހުން ގޮވައިގެން އެތެރެއަށް އާދެބަލަ، ހުރިހާ ވާހަކައެއް ދޮރުމަތީތިބެގެންތަ ދައްކަނީ....." ގޭގައިވާ ބޮޑު ގޭޓުގެ އެތެރޭގައި ހުރި ނާޒިޔާ ބުންޏެވެ.\n"ހިނގާ އަވަހަށް އެތެރެއަށް ދަމާ........" މޫސަ ޝިމާދު އާއި މަންހާގެ ކޮނޑުގައި ޖަހާލަމުން ހިނގައިގަތެވެ.\nމަންހާ އޭނަގެ ވަށައިގެން ވާ މާހުލަށާއި ކުރިމަތީގައިވާ ގެއަށް ނަޒަރު ހިންގާލިއެވެ. ގަދަ ޗޮކުލެޓު ކުލައިގެ ބޮޑުގޭޓުގެ އެއްދޮރުފަތް ހުރީ ހުޅުވާފައެވެ. ކުރިމަތީގައި ކުޑަވޭނެއް އޮތެވެ. އެތަނުގައި އޭގެ އަދި އެއްވޭން ބާއްވާނެހާ ތަންއޮތެވެ. އެމީހުންނަށް ގޭޓުން އެތެރަށް ވަދެވުނެއްކަމަކު އެގޭގެ އެތެރެ ފެންނާނީ ކޮންއިރަކުން ކަމެއް ނޭގެއެވެ. ނާޒިޔާގެ ގާތަށް ވަސީމާ އައުމާއިއެކު އޭނަގެ ގައިގާ އޮޅުލައިގަތެވެ. އަދި ކުދިކުދި ޝަކުވާ ކުރީ ލޯތްބާ އޯގާތެރިކަމާއިއެކުއެވެ. އެތަކެއް ދުވަހަކަށްފަހު ވަސީމާ ފެނުމުން ނާޒިޔާގެ ލޮލުން ކޮންމެވެސް ވަރަކަށް ކަރުނަ ފާއްދާލިއެވެ. މަންހާ ފަހަރަކު މީހެއްގެ މޫނަށް ބަލަމުން ހުރެ އެންމެންގެ ފަހަތުން ދެއެވެ. ކުޑަވޭން ކައިރިން ކަނާތަށް އޮތް ހިމަ މަގުން ލާފާ މަންހާއަށް ނުކުމެވުނީ އެގޭގެ އަސްލު ދޮރު އިންނަ ދިމާލަށެވެ. އަރިމަތީ ރާނާފައި ހުރި ފާރާއި ގޭގެ ދޮރާ ދެމެދު އޮތް ހުސްތަނުގައި އިށީނދެވޭނެ ގޮތަށް މޭޒަކާއި ގޮނޑިހުއްޓެވެ. އަދި މުޅިއެތަނުގައިވަނީ މަޑުފެހިކުލައިގެ ވިނަދޫލައެކެވެ. މީހުން ހިނގުމަށް ބޮޑެތި ގާތަކެއް އަޅާފައި ހުއްޓެވެ. އެތަނުގައި ދެމީހުންނަށް އިށީނދެވޭނެ ގޮތަށް ހަދާފައި ހުރި ދަގަނޑު އުނދޯއްޔެއް ހުއްޓެވެ. ގޭގެ ވަށައިގެން ފާރުކައިރީވަނީ އެކިކުލަކުލައިގެ މާގަސްތަށް އިންދާފައެވެ. ދިއްލާފައިވާ ފުލަޑް ލައިޓުތައް އޭރު އަދި ނުނިވައެވެ. އެހެންވެ އެމާތަކާއި ގޯތިތެރެ ފެންނަލެއް ވަކިން ޗާލެވެ.\nމޫސަ އާއި ނާޒިޔާ އާއިއެކު އެމީހުންގެ ފަހަތުން އެގޭގެ މައިދޮރުން އެތެރެއަށް އެއާއިލާވަނެވެ. ޝިމާދު އަޅައިގަތީ ދޮރުންވަންނަ އިރު ފެންނަން ހުރި މަސްޓޭންކުގައެވެ. ހުދުކުލައިގެ ވަށްކޮށް ހަދާފައިވާ ކަނބަޑަކާއިއެކު އިން މަސްޓޭންކެކެވެ. މުޅި ގޭތެރެ ވަރަށްވެސް އައްޔެވެ. އެހެނީ މުޅި ގޭގައި ވަނީ ލިލީ ވައިޓު ކުލައިގެ ފާރުތަކާއި ހުދާ ގަދަ ޗޮކުލެޓު ކުލައިގެ ފަރުނީޗަރުތަކެވެ. ފެންނަން އިން ސިޑި ފަހަނައަޅައި އެތެރެއަށް ދިއުމާއިއެކު އެގޭގެ ސިޓިން ރޫމު ފެނިގެން ދިޔައެވެ. އެހިސާބުންވެސް އެގޭގެ ފުރިހަމަކަން މަންހާ އާއި ޝިމާދުއަށް އެނގިގެންދިޔައެވެ. މިއާދެވުނީ އާދައިގެ ގެއަށްކަށް ނޫންކަން އެމީހުންނަށް އިހްސާސްވިއެވެ.\n"ނީލް......ނީލް..........ގެސްޓު ރޫމް އާ ދެންހުރި ރޫމްތައް ރެޑީކުރެވިއްޖެތަ" ނާޒިޔާ އެމީހުންނާއި ދުރުދުރުން އުޅުނު ނީލް ގާތު އަހާލިއެވެ. އޭނަ އެގޮތަށް ނީލް ކައިރީ އެހީ ކިތަށް ފަހަރުކަމެއްވެސް ނޭގެއެވެ. ވަސީމާމެން އަންނަން އުޅޭވާހަކަ މޫސަ އޭނަ ގާތު ބުނީސުރެން އޭނަ އެގެ އެމީހުންނައްޓަކާ ތައްޔާރުކުރަނީއެވެ.\n"ފެންވަރައިލައިގެންތަ ސައިބޯން އަންނާނީ، ނޫނީ މިހާރުވެސް ދެވިދާނެ، ސައި ހުންނާނީ ތައްޔާރުކޮއްފަ" ނާޒިޔާ އަވަސް އަވަހަށް ބުނެލިއެވެ.\n"ޒިޔާ........އެމީހުން ދަތުރުވަރުބަލިވެސް ވާނެއެއްނު، މިހާރު ގަޑިބަލާބަލަ، މިހާ ހެދުނާ ކިހިނެތްތައް ސައިބޯނީ، ކިހާ ދިގު ދަތުރެއްކޮއްފަ އެއައީ" މޫސަ ނާޒިޔާއަށް ވިސްނާދޭން މަސައްކަތްކުރިއެވެ.\n"ނޫނޭ.......ދެން ނިދާކަށް ބޭނުމެއްނޫން، ބޭނުމީ ފެންވަރާ ތާޒާ ވެލައިގެން ޒިޔާގެ އަތުން މީރު ކޮފީއެއް ބޯލަން" ސަޢީދު އެސިޓިން ރޫމުގައި ހުރި އެންމެ މިހާރުގެ ސޯފާސެޓުގައި އިށިންނަމުން ބުނެލިއެވެ.\n"އެއީ ތެދެއް" ވަސީމާވެސް އެއްބަސްވުމުގެ ގޮތުން ބުނެލިއެވެ.\n"މައްސަލައެއް ނޯންނާނެ، ހަމަ މިހާރު މިއުޅެނީ ތިކަމާ......ނީލް......ނީލް، މިފޮށިތަށް ހިފައިގެން ހިނގާބަލަ" ނާޒިޔާ ކުރިއަށް ނުކުމެ ވަސީމާ އާއި މަންހާ ގޮވައިގެން ބޭރު ދޮރުންވަތް އިރު ފެނުނު ސިޑިން މައްޗަށް އަރަންފެށިއެވެ. އެމީހުންގެ ފަހަތުން މޫސަ އާއި ސަޢީދު ޝިމާދު އާއި ވާހަކަ ދައްކަމުން އާދެއެވެ.\n"ތެދެއް ކޮއްކޮ ވެސް ނުނިދާނަންތަ" ސިޑިން އަރަމުން ދިޔަ ނާޒިޔާ މަންހާގެ ބުރަކަށީގައި ފިރުމާލަމުން ބުނެލިއެވެ. މަންހާ ޖަވާބުގައި ބޯޖަހާލިއެވެ.\n"ވަސީ، މިމަންޖެ ހާދަ ބޮޑުވެއްޖެއޭ ދޯ، މިހެރެގެން ޝިމާދުއާ އެއްވަރުވަނީ..........މިހާރު ކިޔަވާ ނިމުނީތަ؟ ނާޒިޔާ ބަލާލީ ސުވާލުގެ ނަޒަރަކުންނެވެ.\n"އުހޫ......އަދި ނުނިމޭ، އެކަމަކު މީ އެންމެ ފަހު އަހަރު........ދޯ ދަރިފުޅާ" ވަސީމާ މަންހާއަށް ބަލާލަމުން ބުނެލިއެވެ.\n"މީ ސަޢީދު އާއި ވަސީގެ ކޮޓަރި، މިކޮޅަށް މިހިރީ ކޮއްކޮ އާއި ޝިމާދުގެ ކޮޓަރި" ނާޒިޔާއަށް ސިޑިން މައްޗަށް އެރުމުން ވަސީމާ އައި މަންހާއަށް ކޮޓަރިތައް ދައްކާލިއެވެ.\n"ޒިޔާ، ހާދަވަރެއް ކޮއްލާފަ މިހިރީ" ވަސީމާއަށް ގެސްޓުރޫމުގެ ފުރިހަމަކަމުން ބުނެލެވުނެވެ.\n"ނޭގޭތަ ހާދަ ހާއްޞަބައެކޭ ތީ، އަހަރުމެން މާލޭގަ އުޅުންއިރު އުޅުނީ ކިހިނެތް ދޯ، މިހިރަ މަންހާވެސް ހާދަ ކުޑައޭ.....ހަނދާންވަނީ މަންހާ ބޮޑުވަމުން އައިއިރު އަހަރުމެން ދެމީހުންނަށްވެސް މަންމަ ކީ ހަނދާން" ނާޒިޔާ ހެމުން ހެމުން ބުނެލިއެވެ. މަންހާ އެއަޑުއަހަން ރަކިވެފައިހުއްޓެވެ. އެހެނީ ނާޒިޔާ އެދައްކަނީ މަންހާ ހަނދާންހުރިއިރުގެ ވާހަކަތަކެއްނޫނެވެ.\n"ޒިޔާ، ފަހަރިމެންނަށް ވަގުތުދީފަ ހިނގާބަލަ އަހަރުމެންވެސް ކޮޓަރިއަށް ތާޒާވެލައިގެން ނުކުންނަން" މޫސަ އޭނަގެ މޫނާ ކަނދުރާއާއިއެކު އަތްހާކާލަމުން ބުނެލިއެވެ.\n"ދެން އާދޭ ސައިބޯން، މަންމަ ހީކޮށްގެން މިހުންނަނީ ދަރިފުޅު އަޔަސް ދާން ނާންނާނެކަމަށް، މަންމަ ގުޅާލިޔަސް ބުނޭވިއްޔަ، މަންމާ ބިޒްނަސް ހަމަ މިފަށައިގަތީއޭ، ކިހިނެތްހޭ އެހާއަވަސް އަވަހަށް ތިކޮޅަށް ދާނީ، އޭރުން ބިޒްނަސްއަށް ވާނީ ކިހިނެތް ހެއްޔޭ، ކާކުހޭ ބިޒްނަސް ބަލާނީ" މޫމިނާ ހެމުން ބުނެލިއެވެ.\nކާމޭޒު ކައިރީ ހެނދުނުގެ ނާސްތާ ކުރުމަށް ދާއިންގެ އާއިލާ އާއި އޭނަގެ ލޯބިވާ އަންހެނުން ތިބިއިރު އެމީހުންގެ މޫނުމަތިން ފެންނަނީ އުފާވެރިކަމެވެ. އެމީހުންގެ މޫނުމަތީގައިވާ ހިނިތުންވުމަކީ ދާއިންގެ ހިތަށް ފިނިކަންގެނެސްދިން އެއްޗެކެވެ.\n"ދާން ނާންނަން ދޯ ހުރީ" މާކިންގެ ރޮށިތަށި މޮޑެދެންހުރި އަފްޝީން ބުނެލިއެވެ. މާކިންއަކީ ދާއިންގެ އެއްބަނޑު އެއްބަފާ ބޭބެއެވެ. ދާއިންގެ ދޮންބެއެވެ. އޭނަ އާއި އަފްޝީންގެ ކައިވެންޏަށް ދެއަހަރުވީއިރު ކުޑަކުޑަ އެއްއަހަރުގެ ރައްޔާންވަނީ ލިބިފައެވެ. މިއަދު އެދެމަފިރިންނާއި އޭނަގެ މަންމަ ނޫނީ ދާއިންގެ އާއިލާގައި ނުވެއެވެ. ލަފާއަހާލަންވެސް ތިބީ ހަމައެމީހުންނެވެ.\n"ތެދެއް ދާން، ޒާވެސް ބުނި މިފަހަރު ދާން ގެނެވުނީ ވަރަށް ވަރުންނޭ، މިކޮޅުގަ އާއި ސިންގަޕޫރުގަ ހަނީމޫނު ހެދިފަހުން އަދި ތިދައްކާލީވިއްޔަ" މާކިންވެސް އޭނަގެ އަންހެނުންނާ އަދި ޒާރާއާއި އެއްބައިވެލިއެވެ.\n"އެހެނެއްނޫނޭ ދޮންބޭ، އަދި ތިބުނާހާ ގިނަދުވަހެއްވެސް ނުވެއެއްނު، ވިޔަފާރީގެ ކަންތައްތައް އެންމެ މޮޅަށް އެނގޭނީ ދޮންބެއަށް، އަޅުގަނޑުގެ ކޮމްޕެނީ އަދި ހަމަ މިފަށައިގަތީ، އެހެންވެ އެކަން މަޑު ޖައްސާލަން ފަސްޖެހެވުނީ.........އެހެންވިޔަސް މިހާރު މިހިރީ އައިހެއްނު، ދޯ މަންމާ" ދާއިން އޭނަގެ މަންމައަށް ދޯޖަހާލިއެވެ.\n"އާ ދަރިފުޅަށް ތިހިރީ އާދެވިފަ، މަންމަ ހާދަވަރަކަށް ގުޅީމައޭ ތިވަރުވެސް ތިވީ، އަޅެ ދާން މަންމައަށް ގުޅާނުލަނީ ކީއްވެތަ؟ މީނދަ ޒާރާވެސް މަންމައަށް ގުޅާނުލާނެ، މަންމަމަތިން ހަނދާން ނުވަނީތަ ތިހެން މާލޭގަ އުޅޭއިރު" މޫމިނާގެ މޫނުމަތީގައި މިފަހަރުވަނީ އާދޭހެވެ. ދެދަރިން ލިބި އެކުދިން ބޮޑުވި ދުވަހު އޭނަވަނީ ހުވަފަތްވެފައެވެ. އެހެންނަމަވެސް ދެދަރިންނަކީވެސް އޭނައަށް މާތް ރަސްކަނލާގެ ދެއްވި ނިއުމަތެކެވެ. ނަސީބެކެވެ. އެހެނީ ދެކުދިންވެސް އޭނަދެކެ އިންތިހާއަށް ލޯބިވާކަމެވެ. ހަމައެކަނި އޭނަގެ ޝަކުވާއަކީ ދެކުދިން އެއްތާކު ދިރިއުޅުން ނުފެށިކަމެވެ. ދާއިން އިޙްތިޔާރުކުރި ޒާރާއަކީވެސް ރީތި ކުއްޖެކެވެ. ކިޔަވައިގެން ހުރި އަޙްލާގު ރަނގަޅުކުއްޖެކެވެ. އެހެންނަމަވެސް ދާއިން އާއި އޭނަ އާއި ދުރުވުމުގައި ޒާރާގެ އަތެއްވުމީ އެކަމާ މޫމިނާ ނުހަނު ހިތާމަ ކުރާ ކަމެކެވެ. އެއީ ޒާރާ މާލޭގައި ދިރިއުޅެން ގަސްދުކުރުމެވެ. އެކަމުގެ ސަބަބުން ދާއިން އޭނަގެ އާދިރިއުޅުން ފެށުމަށް މާލެބަދަލުވީއެވެ. އެހެންވެ އޭނަގެ ހުރިހާ ކަމެއް ފެށުމަށް އޭނަ ހިޔާރު ކުރީވެސް މާލޭގައެވެ. ހުރިހާ ކަމެއް މިގޮތަށް އޮތްއިރުވެސް މޫމިނާގެ ހިތަކު އެދެކުދިންނަށް ބުރަކަމެއްނެތެވެ. މިހާރު މޫމިނާވެސް ބޭނުންވަނީ ދާއިންމެންގެ ދެމަފިރިންނަށް ކުއްޖަކު ލިބޭނެ ދުވަހެކެވެ. ދެވަނަ މާމަ ދަރިއަކު އުފަންވާނެ ދުވަހެކެވެ.\n"މަންމާ، އަޅުގަނޑަށް ނުގުޅެނީ ކަންތައްތައް ހުންނަ ގޮތުން.....މަންމަމަތިން ހަނދާންވެސް ވޭ، ގުޅަންވެސް ހިތަށްއަރާ އެކަމަކު........ދެން މަންމަ ދެރަ ނުވެބަލަ، މި ދޮންބެ ބޯރިންގ ކަމުން މަންމަ އަޞްލު ފޫހިވަނީ ދޯ މިކޮޅުގަ އުޅެން" ދާއިން އޭނަގެ ބޭބެ މާކިން އާއި ދިމާކޮއްލިއެވެ.\n"ތެދެއް މަންމާ، އަޅުގަނޑު ގާތު މަންމަ ހުންނަން ފޫހިވަނީތަ؟" މާކިން ހާސްކަމާއިއެކު އަހާލިއެވެ. އޭރުވެސް ޕާންފޮތި ކާންއިން ދާއިން ހީލަ ހީލައިނެވެ.\n"މަންމަ ތިދެކުދިންދެކެ ފޫހިވާންވީ ކީއްވެ" މޫމިނާވެސް ބޮއެބޮއެ އިން ސައިތަށި ތުނބުން ނައްޓާލަމުން ބުނެލިއެވެ.\nކާމޭޒުމަތީ ކުރަމުން އައި ސަމާސާ އަރާރުން ނިމުނީ އެންމެން ސައިބޮއެ ނިމުނީމައެވެ. އޭރު އަފްޝީން އާއި ގޭގެ ގެންގުޅޭ ކުދިންވެގެން މޭޒުމަތި ސާފުކުރެއެވެ. އަފްޝީންއަކީ ދެއަތްއުރާލައިގެން ހުންނަ ކަހަލަ ކުއްޖެއްނޫނެވެ. ގޭގައި އަތްގާތްކޮއްދީ މަސައްކަތްކުރާނެ ކުދިން އުޅޭއިރުވެސް ބަދީގޭގެ ކަންތައްތަކާއި މުޅިގޭގެ މަސައްކަތްތަކުގައި އޭނަ ބައިވެރިނުވެއެއްނުދާނެއެވެ. އެހެންނަމަވެސް ޗުއްޓީގައި ގޮސްހުންނައިރުވެސް ޒާރާގެ ފަރާތުން އެފަދަކަމެއް ނުފެންނާނެއެވެ. މޫމިނާ އާއި އަފްޝީންއަށް އެއީ ބޮޑުކަމަކަށް ނުވެއެވެ. މިޒާޖު ތަފާތުވުން އޮންނާނެކަން އެމީހުން ދަނެއެވެ. އަދި ޒާރާ ގާތު އެއްވެސް ކަމަކު ބުނަން އެމީހުން ބޭނުމެއްވެސް ނުވެއެވެ.\nމެންދުރުގެ ވަގުތު ގޭގެ ޓެރެސްގައި ހިޔާކޮއްފައިވާ ބައިގައި ބަހައްޓާފައިވާ ސޯފާސެޓުގައި މާކިން އާއި ދާއިން ތިއްބެވެ. ކުރިމަތީހުރި ކުޑަ މޭޒުމަތީ ބިއްލޫރި ޖަގެއްގައި ފިނިބުއިމެއްހުއްޓެވެ. ފިނިކަމުން ޖަގުގެ ބޭރުގައި ގިނައަދަދެއްގެ ފެންތިކި އުފެދިފައިވެއެވެ. ދާއިން ބޮޑުކޮށް އިން ސޯފާ ގޮނޑީގައި ޖައްސާލަމުން މާކިންގެ އަތުގެތެރޭއިން ރައްޔާން ނަގާ އޭނަގެ މޭމަތީ ބޭންދިއެވެ.\n"ދޮންބޭ، ވާހަކައެއް ބުނަންތަ.......ވަރަށް ހެއްވާ ކަމެއް ވެގެން މިއުޅެނީ" ދާއިން ރައްޔާންއަށް ބަލަން އޮވެ ބުނެލިއެވެ.\n"ބުނީމަތާ އެނގޭނީ ތިހުރި ހެއްވާކަމެއްވެސް" މާކިން ކުޑަކޮށް ހެމުން ބުނެލިއެވެ. އަދި ޖަގުން ތަބަކުގައި މަތިޖަހާފައިވާ ތައްޓަށް ޖޫސްއެޅިއެވެ. އޭނަ ދާއިންއަށް ޖަގުދިއްކޮއްލީ އަޅަންވީތޯ އަހާލުމަށެވެ. ނަމަވެސް ދާއިން ދެފަރާތަށް ބޯހޫރުވާލިއެވެ.\n"އަހަރެންދެކެ ކުއްޖަކު ލޯބިވާތީ މިއުޅެނީ" ދާއިން ސީރިއަސް ބަލާލުމަކުން މާކިންއަށް ބަލާލިއެވެ. އެދެކުދިންގެ މެދުގައި ވާހަކަތައް ދެކެވޭއިރު އަޅުގަނޑު ކިޔައިގެން ވާހަކައެއް ނުދައްކާނެއެވެ. އެއީ ކުޑައިރުއްސުރެވެސް ދާއިން އާއި މާކިން ބޭނުންވިގޮތެވެ. މަންމަ އާއި ބައްޕަ އާއި އާއިލާގެ މީހުންގެ ކުރިމަތީ އެދެމީހުންވެސް ވާހަކަދައްކަނީ ރީތި ބަހުންނެވެ.\n"ސާބަސް، އަނެއްކާ ތިއުޅެނީ މަގޭ އަނގައިން އެއްޗެއް ކިޔުއްވަންވެގެން ދޯ، ދާން ކީއްވެތަ އަބަދު ސަމާސާ ކުރަނީ، އެކަމަކު އެހެން މީހުންގެ ކުރިމަތީ ހުންނާނެ ވަރަށް ސީރިއަސް ލުކް ދީގެން، އަފޫވެސް ހީކުރަނީ ދާއިންއަކީ ވަރަށް ސީރިއަސް ރުޅިގަދަ މީހެއްކަމަށް" މާކިންއަށް ދާއިންގެ އެޖުމްލައެއް ނަގައެއްނުގަނެވުނެވެ. އޭނަ ހީކުރީ ދާއިން އާދައިގެ މަތިން ސަމާސާ ކުރަނީކަމަށެވެ.\n"ދޮންބޭ، ހަމަ އަސްލޭ، ކުއްޖަކު އަހަރެން ދެކެ ލޯބިވެގެންނޭ މިއުޅެނީ" ދާއިން އަނެއްކާވެސް ބުނެލިއެވެ. އަދި އޭނަގެ މޭމަތީ އިން ރައްޔާންގެ ބަނޑުގައި ކޮއްޓާލިއެވެ.\n"ދެން އެކުއްޖަކީ ޒާރާ ދޯ، ދާއިން އާއިހެދި މޮޔަވެގެން އެންމެ ފަހުން މެރީވެސް ކުރީ.......އެހެންނޫންތަ ބުނަން ތިއުޅެނީ" މާކިންއަށް ވިސްނުނު ގޮތަށް އޭނަ ބުނެލިއެވެ.\n"އެއީ ޒާރާ އެއްނޫނޭ......ޒާރާވެސް އަހަރެންދެކެ ލޯބިވާކަން އެނގޭ، އަހަރެން އެއަށްވުރެ ބޮޑަށް ޒާރާދެކެ ލޯބިވަން، އެހެންވެއޭ މެރީކުރީވެސް، ޝީޒް ދަވަން، މިދައްކަނީ މުޅިން އެހެން ކުއްޖެއްގެ ވާހަކަ، އެކުއްޖާ އަހަރެންދެކެ ލޯބިވެގެން އުޅޭވާހަކަ.........." ދާއިންގެ ވާހަކަ މެދުކަނޑާލީ ހައިރާންވެފައި އިން މާކިންނެވެ.\n"އަނެއްކާ ކޮންޖެއް؟ ޒާއަށް އެނގޭތަ؟ ކިހިނެތް އެހެން ވާންވީ" މާކިން އެއްފަހަރާ އެތަށް ސުވާލެއްކޮއްލިއެވެ. އޭނަގެ މޫނުމަތިން މިހާރު ފެންނަނީ ކަންބޮޑުވުމާއި ހާސްކަމެވެ.\n"ދާއިން އަނެއްކާ މޮޔަކަމެއް ކުރީތަ" މާކިންގެ އަޑުގައި ހުރި ކަންބޮޑުވުން ދާއިންއަށްވެސް ފާހަގަކުރެވުނެވެ.\n"ނަތިންގ ލައިކް ދެޓް، މަވެސް ހޭހުރެ މޮޔަކަމެއް ނުކުރާނެއެއްނު، އެހެންނޫނަސް އަހަރެން މީ މީހެއްގެ ފިރިއެއްކަން ހަނދާންނައްތައެއްނުލަމޭ، އަހަރެން ޒާރާދެކެ ވަރަށް ލޯބިވޭ، އޭނަ އާއި ކައިވެނި ކުރީވެސް މުޅި އުމުރު އޭނަ އާއިއެކު ވޭތުކުރުމުގެ ނިޔަތުގައި، ދެން ކީއްކުރަން އެހެން އަންހެން ކުއްޖެގެ ފަހަތުން އަހަރެން ދާންވީ" ދާއިން ސޯފާ އިން ތެދުވެ ރައްޔާން ތިރިއަށް ދޫކޮއްލިއެވެ.\n"ނިކަން ތިވެގެން އުޅޭގޮތެއް ކިޔާދީބަލަ" މާކިން ހިތްއަވަސްވިއެވެ.\n"ދޮންބޭ، އަހަރެން މިބުނަނީ އަހަރެންދެކެ ކުއްޖަކު ލޯބިވިއްޔޭ، އަދިވެސް ދޮންބެއަށް އަންޑަސްޓޭންޑެއް ނުވޭތަ" ދާއިން މާކިންއާއި ތަންކޮޅެއް ކައިރިވެލަމުން ބުނެލިއެވެ. ހީވާގޮތުން އެއަޑު އެހެންމީހަކަށް އިވޭކަށް ދާއިން ބޭނުމެއްނޫނެވެ.\n"މަވެސް މިއަހަނީ އަންހެން ކުއްޖަކު ދާންދެކެ ލޯބިވާން ޖެހުނީ ކީއްވެހޭ؟" މާކިންވެސް ވާހަކަ ދެއްކީ މަޑުންނެވެ.


Pension faisaa in dhemafirinnah hajjah dhevey goi hadhan visnanee | Mihaaru\nރައީސް އިބްރާހިމް މުހައްމަދު ސޯލިހް މިއަދު ޅ. ކުރެންދު އަށް ވަޑައިގެން އެ ރަށު ރައްޔިތުންނާ ސަލާމް ކުރައްވަނީ. --- ފޮޓޯ: އެމްޑީޕީ\nޕެންޝަން ފައިސާއިން ދެމަފިރިންނަށް ހައްޖަށް ދެވޭ ގޮތް ހަދަން ވިސްނަން: ރައީސް\n16 މާޗް 2019 - 14:11 23 comments\nމަޖިލިހުގެ އިންތިޚާބުގައި ނައިފަރު ދާއިރާ އަށް އެމްޑީޕީ ޓިކެޓުގައި ވާދަކުރައްވާ މުހައްމަދު ކާރިމްގެ ކެމްޕެއިނަށް އެ ރަށަށް ވަޑައިގެން ރައީސް ވިދާޅުވީ ރައްޔިތުން އެއްކޮށްފައި ހުންނަ ފައިސާ ހައްޖުގެ އަޅުކަން އަދާކުރުމަށް ބޭނުން ހިފޭނެ ގޮތް ހެދުމަށް ރާއްޖޭގެ ހުރިހާ ރައްޔިތުން އެދެމުން ދިޔަ ކަމަށެވެ.\nއެހެންވެ، ޕެންޝަން ގާނޫނަށް ބަދަލު ގެނެސް، ފަރުޟު ހައްޖު އަދާކުރަން ބޭނުންވާ މީހާ އަށް ފައިސާ ބޭނުން ކުރެވޭ ގޮތަށް ހަމަޖެހިފައިވާ ކަމަށް ރައީސް ވިދާޅުވި އެވެ. އެކަމަކު، އެއަށް އިތުރު ބަދަލުތަކެއް އަދިވެސް އަންނަން ޖެހޭ ކަމަށް ރައީސް ވިދާޅުވި އެވެ.\n"މިސާލަކަށް ހައްޖު ފަރުޟެއް އަދާކޮށްފައި ހުރި މީހެއްގެ އަނބިމީހާ އަށް ދެވޭ ކަހަލަ ފުރުސަތެއް ހޯދައިދިނުން. ހައްޖު ފަރުޟެއް އަދާކޮށްފައި ހުރި މީހެއްގެ ފިރިމީހާ އަށް އެ ފައިސާ އިން ހައްޖަށް ދެވޭނެ ފުރުސަތު ހޯދައި ދިނުން އެއީ ވިސްނާލަން ޖެހޭ ކަމެއް،" ރައީސް ވިދާޅުވި އެވެ.\nރައީސް ވިދާޅުވި ގޮތުގައި އެއީ ކުރެވިދާނެ ކަމެއްތޯ ޕެންޝަން އޮފީހާ އަންނަނީ ވާހަކަ ދައްކަމުންނެވެ. އެކަމަކު، އެކަމާ ގުޅޭ އިތުރު އެއްވެސް ތަފްސީލެއް އެމަނިކުފާނު ނުދެއްވަ އެވެ.\nޕެންޝަން ގާނޫނަށް އަލަށް ގެނައި އިސްލާހުގައިވާ ގޮތުން ޕެންޝަން ސްކީމްގައި ބައިވެރިވެފައި ތިބި މީހުންގެ ތެރެއިން ހައްޖުގެ އަޅުކަން އަދާކުރަން ސޭވިން އެކައުންޓުން ފައިސާ ދޫކުރެވޭނީ އަލަށް ހައްޖަށް ދާ މީހުންނަށް އެކަންޏެވެ. އެކަމަކު ބޭނުންކުރެވޭނީ އެ އަހަރަކު ހައްޖަށް ދާން ދައްކަން ޖެހޭ ރަސްމީ އަގުގެ ގޮތުގައި ސަރުކާރުން ކަނޑައަޅާ އަދަދުގެ 50 ޕަސަންޓެވެ.\nގާނޫނުގައިވާ ގޮތުން އެ އުސޫލު އާންމު ކުރަން ޖެހޭނީ ބިލް ތަސްދީގުކުރާ ދުވަހުން ފެށިގެން ތިން މަސް ތެރޭގަ އެވެ. މި ގާނޫނު ތަސްދީގު ކުރީ މިދިޔަ އާދިއްތަ ދުވަހު އެވެ.\nއަލަށް ހަދާ ގަވައިދުގައި ކޮންމެ އަހަރަކު ހައްޖުވުމަށް ސޭވިން އެކައުންޓުން ފައިސާ ދޫކުރެވޭނެ މީހުންގެ އަދަދާއި ހައްޖުވުމުގެ ފައިސާ ދޫކުރެވޭނެ ގޮތާއި އެ ނޫން ވެސް ކަމާ ގުޅޭ ކަންކަމުގައި އަމަލު ކުރާނެ އުސޫލުތައް ޕެންޝަން އޮފީހުގެ ބޯޑުން އެކުލަވައިލަން ވެސް ގާނޫގައި ވަނީ ލާޒިމްކޮށްފަ އެވެ.\nއިތުރު ލިޔުންތައް އެމްޑީޕީ ދިވެހި ސަރުކާރު ޕެންޝަން ސްކީމް ޅ. ނައިފަރު ހައްޖު ޅ. އަތޮޅު ރައީސް އިބްރާހިމް މުހައްމަދު ސޯލިހް ހައްޖު ގްރޫޕްތައް ޕެންޝަން ފަންޑު ރައްޔިތުންގެ މަޖިލީހުގެ އިންތިޚާބު 2019


Mafaaz ge bandhah 15 dhuvas ithuru koffi | Mihaaru\nމަފާޒު: އޭނާއަކީ މިދިޔަ އަހަރުގެ މާޗް މަހު މޮނިކޮން އަމުރެއް އައި މީހެއް --ފޮޓޯ/ޕޮލިސް\nމަފާޒުގެ ބަންދަށް 15 ދުވަސް އިތުރުކޮށްފި\n28 އޯގަސްޓް 2017 - 15:054comments\nމިދިޔަ މަހުގެ 27 ވަނަ ދުވަހު ކެފޭއެއްގައި އިންދާ މަރާލި ނަދީމް އަބްދުއްރަހީމްގެ މަރުގެ މައްސަލާގައި ހައްޔަރުކޮށްފައިވާ މުހައްމަދު މަފާޒުގެ ބަންދުގެ މުއްދަތު އިތުރުކޮށްފި އެެވެ.\nއުމުރުން 24 އަހަރުގެ ނަދީމްގެ ބޮލަށް ވަޅިހަރައި މަރާލި މައްސަލާގައި ގ. ޖެލީ ފިޝްގެ ބަލާ ފާސްކޮށް މަފާޒު ހައްޔަރުކޮށްފައި ވަނީ މި މަހުގެ 10 ވަނަ ދުވަހެވެ. އޭގެ އަނެއް ދުވަހު ކްރިމިނަލް ކޯޓުން ވަނީ އޭނާގެ ބަންދަށް 15 ދުވަސް ޖަހައިފަ އެވެ.\nފުލުހުންގެ މީޑިއާ އޮފިޝަލް ވިދާޅުވީ މަފާޒު ބަންދުގައި ބެހެއްޓުމަށް ކޯޓުން މިިދިޔަ ހޮނިހިރު އިތުރު 15 ދުވަސް ޖަހާދީފައިވާ ކަމަށެވެ. އެހެންކަމުން އޭނާ ބަންދުގައި ބަހައްޓައިގެން އެ މައްސަލަ އިތުރަށް ތަހުގީގުކުރަމުން އަންނަ ކަމަށް އޮފިޝަލް ވިދާޅުވި އެވެ.\nމީގެ ކުރިން ފުލުހުން އާއްމުކުރި ނުރައްކާތެރި ކުށްވެރިންގެ ލިސްޓުގައި ހިމެނޭ މަފާޒަކީ ހޯމް މިނިސްޓަރަކަށް އުމަރު ނަސީރު ހުންނެވި އިރު މޮނިކޮން އަމުރުގެ ދަށުން ޓެގް އެޅުވި މީހެކެވެ. އެ އަމުރާ ހިލާފު ވެގެން އޭނާގެ މައްޗަށް ވަނީ ދައުވާކޮށް، ޝަރީއަތް ނިމެންދެން ޖަލުގައި ބަހައްޓަން ވެސް އަމުރުކޮށްފަ އެވެ. އޭނާ މިނިވަންވެފައިވަނީ އެ ހުކުމް ތަންފީޒުކުރުމުން ކަމަށް ފުލުހުން ބުންޏެވެ.\nހއ. ތަކަންދޫ ޒުވާނެއް ކަމަށްވާ ނަދީމަށް ދިން ހަމަލާއަށް ފަހު މަރުވީ އޭޑީކޭ ހޮސްޕިޓަލުގެ އައިސީޔޫގައި ފަރުވާ ދެމުން އަންނަނިކޮށް މިދިޔަ މަހުގެ 29 ވަނަ ދުވަހެވެ.\nއިތުރު ލިޔުންތައް ޕޮލިސް ގޭންގް ހަމަނުޖެހުން ކްރިމިނަލް ކޯޓް މީހުން މެރުން


Ronaldo ge landaa eku Juventus record dhamahahttaifi | Mihaaru\n07 އޮކްޓޯބަރ 2018 - 10:56 1 comment\nޔުވެންޓަސް ލީގުގެ އެއް ވަނައިގައި އޮތީ ކުޅުނު އަށް މެޗުން ވެސް މޮޅުވެ 24 ޕޮއިންޓާ އެކު އެވެ. ދެ ވަނައިގައި އޮތް ނަޕޯލީ އަށް ހަތް މެޗުން 15 ޕޮއިންޓް ލިބިފައިވާއިރު، ތިން ވަނައިގައި އޮތީ ރޭ އެމްޕޮލީ އަތުން 2-0 އިން މޮޅުވީ ރޯމާ އެވެ. ރޯމާ އަށް ވަނީ އަށް މެޗުން 14 ޕޮއިންޓް ލިބިފަ އެވެ.\nރޭގެ މެޗުގައި ޔުވެންޓަސް އަށް ލީޑުނަގައިދިނީ މެޗުގެ 33 ވަނަ މިނިޓްގައި އުރުގުއާއީގެ ޒުވާން މިޑްފީލްޑަރު ރޮޑްރީގޯ ބެންޓަންކޫރު އެވެ. ކަވާއޯ ކަންސެލޯ ނަަގައިން ހުރަހަކުން ބެންޓަންކޫރު މި ލަނޑު ޖެހީ ބޮލުންނެވެ. އޭގެ ހަތަރު މިނިޓް ފަހުން ރޮނާލްޑޯ ޔުވެންޓަސްގެ ދެ ވަނަ ލަނޑު ޖެހީ މާރިއޯ މަންޒުކިޗް ދިން ބޯޅަ އަކުންނެވެ.\nދެ ވަނަ ހާފުގައި ޔުވެންޓަސް އިން އިތުރު ލަނޑެއް ޖަހަން ރޮނާލްޑޯ އާއި މަންޒުކިޗް ފޮނުވާލި ބޯޅަތައް އުދިނޭޒީ ކީޕަރު ސިމޯނޭ ސްކުފޭ ވަނީ މަތަކޮށްފަ އެވެ.\nރޭގެ މެޗަށް ރޮނާލްޑޯ ނުކުތްއިރު، ދާދި ފަހުން އެމެރިކާގެ ފުލުހުން ވަނީ، ރޮނާލްޑޯގެ މައްޗަށް އެމެރިކާގެ ކުރީގެ މޮޑެލް ކެތަރިން މަޔޯގާ ކުރި ރޭޕުގެ ތުހުމަތުގެ ތަހުގީގު އަލުން ފަށާފައިވާ ކަމަށް ބުނެފަ އެވެ. ލަސް ވެގަސްގެ ހޮޓަލެއްގައި 2009 ވަނަ އަހަރުގެ ޖޫން މަހު އޭނާ ރޭޕްކުރި ކަމަށް މަޔޯގާ ކުރާ ތުހުމަތުތައް ރޮނާލްޑޯ ވަނީ ދޮގުކޮށްފަ އެވެ.\nދަނޑު ބޭރުން ރޮނާލްޑޯއާ ގުޅުވައިގެން ގިނަ ކަންތައްތަކެއް ހިނގި ނަމަވެސް ރޭގެ މެޗުގައި އޭނާގެ ފަރާތުން ފެނުނު ޕްރޮފެޝަނަލް ކަމަށް ޔުވެންޓަސްގެ ކޯޗު މަސިމޯ އަލެގްރީ ވަނީ ތައުރީފް ކޮށްފަ އެވެ.\n"ދަނޑު ބޭރުގައި ގިނަ ކަންތައްތަކެއް ހިނގައިފި. ރޮނާލްޑޯގެ ގިނަ ވާހަކަތަކެއް ދެކެވިއްޖެ. އެކަމަކު ފެނުނީ ރޮނާލްޑޯގެ ޕްރޮފެޝަނަލްކަން. ރޮނާލްޑޯގެ ސަމާލުކަން އޭނާ ލޯބިވާ ކުޅިވަރަށް ހުރި މިންވަރު. އެއީ އޭނާގެ ކެރުން،" އަލެގްރީ ބުންޏެވެ.\nރޭގެ މެޗަށް ފަހު ރޮނާލްޑޯ އަށް ހިތްވަރު ދިނުމުގެ ގޮތުން ޔުވެންޓަސް ސަޕޯޓަރުން ވަނީ މެޗަށް ފަހު އޭނާ އަށް ހާއްސަ ތަރުހީބެއް ދީފަ އެވެ.


Messi hoadhumah January mahu City in hushahalhaanee 15 million pound\nމެސީ ހޯދުމަށް ސިޓީން ކުރާ މަސައްކަތް\nޖެނުއަރީ މަހު ބާސާއިން މެސީ ވިއްކާނުލައިފިނަމަ، ހޫނު މޫސުމުގައި މެސީއަށް ހިލޭ ކުލަބު ބަދަލުކުރެވޭނެ\nކ. މާލެ | 19 އޮކްޓޯބަރ 2020 | ހޯމަ 17:26 | 19,067\nކުރިއަށް އޮތް ޖެނުއަރީ ޓްރާންސްފާގައި ބާސެލޯނާއަށް ކުޅެމުން އަންނަ އާޖެންޓީނާގެ ތަރި ލިއޮނެލް މެސީ ހޯދުމަށް 15 މިލިޔަން ޕައުންޑް ހުށަހަޅަން މެންޗެސްޓާ ސިޓީން ތައްޔާރުވެއްޖެއެވެ.\nރިޕޯޓުތައް ބުނާ ގޮތުން ބާސާ ދޫކޮށްލަން މެސީ ނިންމުމާއެކު، މި ނިމުނު ޓްރާންސްފާ ބާޒާރުގައި ސިޓީން ވަނީ މެސީ ހޯދުމަށް މަސައްކަތް ކޮށްފައެވެ. އަދި ސިޓީއަށް ބަދަލުވުމާ ގުޅޭ ގޮތުން މެސީ އޭނާއަށް ކުރިން އިރުޝާދުދިން އަދި މިހާރު ސިޓީގެ ކޯޗު ޕެޕް ގާޑިއޯލާއާ މަޝްވަރާކުރި ކަމަށްވެސް އޭރު ރިޕޯޓުކުރިއެވެ.\nދާދި ފަހުން އިނގިރޭސި މީޑިއާތަކުން ރިޕޯޓުކުރި ގޮތުގައި އަންނަ އަހަރުގެ ހޫނު މޫސުމުގައި ބާސާއާއެކު މެސީ ހަދާފައި އޮތް އެއްބަސްވުން ހަމަވާނެތީ، ޖެނުއަރީ މަހު ބޮޑު އަގެއް ހުށަހެޅުމުގެ ބަދަލުގައި ސިޓީން ބާސާއަށް ހުށަހެޅުމަށް ނިންމާފައިވަނީ 15 މިލިޔަން ޕައުންޑެވެ. އަދި ޖެނުއަރީ މަހު ބާސާއިން އެ ބިޑް ގަބޫލުނުކޮށްފި ނަމަ، ހިލޭ ޓްރާންސްފާއެއްގެ ދަށުން ހޫނު މޫސުމުގައި މެސީ ސިޓީއާ ގުޅޭނެ ކަމަށްވެސް ވަނީ ރިޕޯޓުކޮށްފައެވެ.\nއުމުރުން މިހާރު 33 އަހަރުގެ މެސީ އަންނަ އަހަރު ބާސާ ދޫކޮށްލާނެ ކަމަށް ބެލެވޭއިރު، މެސީގެ އެއްބަސްވުން އާކުރަން ބާސާއިން އަންނަނީ މަސައްކަތް ކުރަމުންނެވެ. އެކަމަކު ބާސާގެ މިހާރުގެ ރައީސް ޖޯސެފް މާރިއާ ބާޓޮމެއޫގެ ދައުރުގައި މެސީ ބާސާގެ އެއްބަސްވުން އާނުކުރާނެ ކަމަށް ރިޕޯޓުތައް ބުނެއެވެ.\nމެސީ ހޯދުމަށް ޖެނުއަރީ މަހު ސިޓީން 15 މިލިޔަން ޕައުންޑް ހުށަހަޅާއިރު، ދާދި ފަހުން ދިން އިންޓަވިއުއެއްގައި ސިޓީގެ ޗީފް ފުޓްބޯލް އޮޕަރޭޝަންސް އޮފިސަރު އޮމަރު ބެރަޑާ ބުނީ މެސީ އަކީ ދުނިޔޭގައި ހުރި އެންމެ މޮޅު ކުޅުންތެރިޔާ ކަމަށާއި، ކޮންމެ ކުލަބަކުންވެސް އޭނާ ބޭނުންވާނެ ކަމަށެވެ. އެގޮތުން ސިޓީންވެސް އޭނާ ހޯދުމަށް ޝައުގުވެރިވާ ކަމަށާއި، މެސީގެ ސޮއި ހޯދުމުގެ މާލީ ގާބިލުކަން އެ ކުލަބުގައި އެބަހުރި ކަމަށްވެސް ވަނީ ބުނެފައެވެ.


Ekuveni Dhuvaa Track Synthetic Track Akah Badhalu Kuranee - Vaguthu\nއެކުވެނި ދުވާ ޓްރެކް ސިންތެޓިކް ޓްރެކަކަށް ބަދަލު ކުރަނީ\nމާލޭ ހުޅަނގު ފަރާތު އެކުވެނި ދުވާ ޓްރެކް ސިންތެޓިކް ޓްރެކަކަށް ބަދަލުކުރާނެ ކަމަށް ކުޅިވަރާ ބެހޭ ވަޒީރު އަޙްމަދު މަޙްލޫފް ވިދާޅުވެއްޖެއެވެ.\nމާލޭގައި ގިނަބަޔަކު ކަސްރަތު ކުރުމަށް ބޭނުންކުރާ ކުޅިވަރު އެކުވެނީގެ ދުވާ ޓްރެކް ތަރައްގީކޮށްފައިވަނީ 1996 ވަނަ އަހަރު އެވެ. ޓްރެކުގެ ބޭނުން ދުވުމުގެ އިތުރަށް ކްރިކެޓް ކުޅުމަށާއި ކަސްރަތު ކުލާސްތައް ބާއްވަން ބޭނުންކުރެ އެވެ. އެހެންނަމަވެސް، މަރާމާތު ނުކޮށް ގިނަ ދުވަސްވުމުން ޓްރެކު އޮތީ ވަރަށް ބޮޑަށް ހަލާކުވެފައެވެ. ފަސްގަނޑުގައި ވަޅުގަނޑު ހެދުމުގެ އިތުރަށް ވާރޭ ވެހުމުގެ ސަބަބުން ފެން ބޮޑުވުމާއި ގުޅިގެން ދުވާ މީހުންނަށް ބޮޑެތި ގޮންޖެހުންތަކަކާ މީގެ ކުރިން ވަނީ ކުރިމަތިލާން ޖެހިފައެވެ.\nމީގެ 24 އަހަރު ކުރިން ބިނާކުރި ޓްރެކު އަލުން މަރާމާތު ކުރުމުގެ މަސައްކަތް ފަށާފައިވަނީ ޖޫން މަހުގެ 22 ވަނަ ދުވަހެވެ. މިހާރު އެ ތަނުގެ ބިން އެއްވަރު ކުރުމުގެ މަސައްކަތް ކުރިއަށްދާއިރު، ޒަމާނީ ފެންވަރަށް ޓްރެކް ސަރަހައްދު ތަރައްގީ ކުރަނީ ސީއެސްއާރު މަޝްރޫއުގެ ދަށުން އާރުކޭއެލް ކުންފުނިންނެވެ.\nކުޅިވަރާ ބެހޭ ވަޒީރު އަހުމަދު މަހްލޫފް ކުރެއްވި ޓްވީޓެއްގައި ވިދާޅުވީ، ދުވާ ޓްރެކުގައި މިހާރު މަސައްކަތް ކުރަމުންދަނީ ސަބް ބޭސް އެޅުމުގެ މަސައްކަތް ކަމަށެވެ. އަދި ސަރުކާރު ބަންދަށް ފަހު އެތަނުގައި ޒަމާނީ ފެންވަރުގެ ސިންތެޓިކް ޓްރެކެއް އެޅުމަށް ރަސްމީކޮށް ކުރަން ޖެހޭ ކަން ކަން ކުރިއަށް ދާނެ ކަމަށެވެ.\nދެ ދުވުމެއްގެ ދުނިޔޭގެ ރެކޯޑު މުގުރާލައިފި\nއެކުވެނި ސިންތެޓިކް ޓްރެކުގެ މަސައްކަތް ނައިބުރައީސް ބައްލަވާލައްވައިފި\nއެތްލެޓިކްސް އެސޯސިއޭޝަންގެ އޮފީސް ހުޅުމާލެއަށް ބަދަލުކުރަނީ\nޖުލައި 27, 2020 17:57\nޖުލައި 28, 2020 07:09\nތި އަޅާފަ ތިތަންވެސް ކޮންމެވެސް ގޭންގަކަށްދިނީމާ އެނިމުނީ! ދުވަންދާ ކޮންމެމީހަކުއަތުން ދުވާލަކު 100ރ ނަގައިގެން ގޭންގުތަކަަށް ލާރިލިބޭނެގޮތެއް!!\nފާތުމަ އެޅި މިސްކިތް1\nޖުލައި 28, 2020 20:27


Mackenzie insaaniyyathah haradhukuri adhadhu 8.5 billion dollar ah araifi\nބެޒޮސްގެ ކުރީގެ އަނބިކަބަލުން މިހާތަނަށް 8.5 ބިލިއަން ޑޮލަރު އިންސާނިއްޔަތައް ހޭދަކޮށްފި\n15 ޖޫން 2021 - 23:14:52\nމެކްކެންޒީ ސްކޮޓް އިތުރު 2.7 ބިލިއަން ޑޮލަރު އިންސާނިއްޔަތައް ހޭދަކުރަން ނިންމާފިއެވެ.\nދުނިޔޭގެ އެންމެ މުއްސަނދި މީހާގެ މަގާމުގައި ހުރި އެމޭޒަން ކުންފުނީގެ ވެރިއާ ޖެފް ބެޒޮސްގެ ކުރީގެ އަނބިކަބަލުން މެކެންޒީ މިހާތަނަށް އެހީގެ ގޮތުގައި ހޭދަކުރި އަދަދު ވަނީ 8.5 ބިލިއަން ޑޮލަރަށް އަރާފައެވެ.\nދެހާސް ވިހި ވަނަ އަހަރުގެ ޖުލައި މަހުން ފެށިގެން މިހާތަނަށް އޭނާ 8.5 މިލިއަން ޑޮލަރު އެކިއެކި އޯގަނައިޒޭޝަން މެދުވެރިކޮށް މީހުންނަށް އެހީވުމަށް ހޭދަކޮށްފައިވާއިރު އޭނާ ވަނީ އެހާ ކުރުމުއްދަތެއްގެ ތެރޭގައި މިލްކިއްޔާތުން އެހާ ބޮޑު އަދަދެއް އެހީއަށް ހޭދަކުރި މަދު މީހުންގެ ލިސްޓަށް އަރާފައެވެ.\nމެކެންޒީ އާއި ޖެފް ބެޒޮސްގެ ކައިވެނި ރޫޅުމުން އުމުރުން 51 އަހަރުގެ މެކެންޒީގެ މިލްކިއްޔާތު ވަނީ 68 ބިލިއަން ޑޮލަރަށް އަރާފަ އެވެ. ދުނިޔޭގެ އެންމެ މުއްސަނދި އަންހެނުންގެ ލިސްޓްގައި އެންމެ ފުރަތަމަ މެކެންޒީ ހިމެނުނީ 2019 ވަނަ އަހަރުގެ ކުރީކޮޅު އޭނާ އާއި ބެޒޯސްގެ 25 އަހަރުގެ ކައިވެނި ރޫޅައިލި އިރު ބަދަލެއްގެ ގޮތުން ލިބުނު ތަނަވަސްކަމާ އެކީގަ އެވެ.\nއެ ދެމީހުންގެ ކައިވެނި ރޫޅައިލި އިރު، އެމެޒޯންގެ ހަތަރު ޕަސަންޓް ހިއްސާއާ އެކު 38 ބިލިއަން ޑޮލަރު ލިބުނެވެ.\nކައިވެނި ރޫޅުމުން މެކެންޒީގެ މިލިކިއްޔާތު 68 ބިލިއަން ޑޮލަރަށް އެރި ނަމަވެސް މިހާރު އޭނާގެ މިލްކިއްޔާތުގައި ހުރީ 60 ބިލިއަން ޑޮލަރެވެ.\nމެކެންޒީ ވަނީ ނިމިދިޔަ މާޗު މަހު ތެރޭގައި އޭނާގެ ދަރިފުޅު އުޅޭ ސްކޫލުގެ ސައިންސް ޓީޗަރަކާ ކައިވެނިކޮށްފިއެވެ.


(4 ފެބްރުއަރީ 2020 އާ ގުޅޭ)\n"ސްޓުޕިޑް... އިޑިއަޓް..." ދާރިއަންގެ އަތުގެ ކޮނޑާ ދިމާލުން އިޝްވާ ތަޅައިގަތެވެ.\nބަލިމީހުންނާ ބެހޭ މަޢުލޫމާތުތަކަކީ ކޮންމެ މީހަކަށް އެނގެން ޖެހޭ އެއްޗެއް ނޫނެވެ. ޚާއްޞަކޮށް ނަފްސާނީ ބަލިތަކަށް ފަރުވާ ހޯދަން އަންނަ ބަލިމީހުންނާ ދެމެދު ހިނގާ ހުރިހާ ކަމެއް ޑަކްޓަރާއި އެކަމުގައި ޝާމިލުވާ ބެލެނިވެރިޔަކާނޫން މީހަކާ ޚިއްޞާއެއް ނުކުރެވޭނެއެވެ. އިޝްވާގެ ލޮކަރުގައި ހުރި ފައިލްތަކުން ދާރިއަން ބަލާފައި ވަނީ ހޭޒަލްގެ ފައިލްތަކެވެ. އޭގައި އިޝްވާއާ ހަމައަށް ހޭޒަލް އަންނަން ޖެހުނު ސަބަބުން ފެށިގެން އޭނާއަށް ފަރުވާދޭން ފެށި ދުވަހާއި މިއަދާ ހަމައަށް އެ ދެމެދުގައި ހިނގާފައި ހުރި ހުރިހާ މުއާޞަލާތެއްގެ ހެކި އޮންނާނެއެވެ. ބައެއް ވާހަކަތަކަކީ ހަމައެކަނި އިޝްވާއާ ހޭޒަލް ޚިއްޞާކޮށްފައިވާ ވާހަކަތަކެވެ.\nއިޝްވާ މޭޒުމަތީ ހުރި އިންޓަކޮމްއިން ރިސެޕްޝަންގެ އިން ކުއްޖާއަށް ގުޅާލިއެވެ. ގިނައިރެއްނުވެ އޭނާ އައީ އައިސްޕެކެއް ހިފައިގެންނެވެ. ދޮރުމަތިން އޭގައި ހިފީ ދާރިއަންއެވެ. އަދި އޭނާ އެނބުރި ދިއުމުން އިޝްވާގެ އޮފީހުގެ ދޮރުފަތް ދާރިއަން އަނެއްކާ ވެސް ލައްޕާލީއެވެ.\n"ކަމް ހިއާ..." ދިގު ސޯފާ ކައިރިއަށް ދާރިއަން އައެވެ. އޭނާ އިށީނުމުން އޭނާގެ ގާތުގައި އިޝްވާ އިށީނެވެ.\n"އައި އޭމް ނޮޓް ހެޕީ... އެއީ ސިއްރުވެފައި ހުންނަންޖެހޭ ޑޮކިއުމެންޓުތަކެއް" އިޝްވާގެ އަތުގައި އައިސްޕެކު އަޅައިދެމުން ދިޔަ ދާރިއަންއަށް ބަލަން އިނދެ އިޝްވާ ވާހަކަދެއްކިއެވެ.\n"ހޭޒަލް ރޮނިކޮށް އަހަރެން ދުށީ ފުރަތަމަ ފަހަރަށް، އޭނާ އިނީ ހިތުގައި ޖެހުމުގެ އިތުރުން ވަރަށް ލަދުން... އަހަންނަށް އޭނާގެ ޒާތީ ކަންކަން އަންގަން ބޭނުންނުވާކަން އެނގޭ، ޝީ އިޒް ނޮޓް އަ ވީކް ޕާސަން، އެއީ ހޭޒަލްގެ ގޮތެއްނޫން، އެ މޫނުން ފާޅުވި އަސަރުތަކަކީ އަހަންނަށް މުޅިން އާ ކަންކަން... އޭނާއަށް އެހީވާނޭ ގޮތެއް އަހަންނަށް ނޭނގުނު، ލިއަމްއާއެކު އޭނާ ދިރިއުޅުނު އިރު އެމޫނުން ހިނިތުންވުން ފަނޑުނުވޭ، އެކަމަކު މިހާރު އޭނާގެ އެންމެ ބޮޑު ހިތާމައަށް ލިއަމްވެއްޖެ ކަހަލަ، ލިއަމްއާ ގުޅުން ހުރި އެއްވެސް ވާހަކައެއް ހޭޒަލް އަހަރެން ކައިރީ ނުދައްކާނެ، އަހަންނަށް ޔަގީންވަނީ، އޭނާއާ ހެދި ހޭޒަލްއަށް ބޮޑު ބަދަލެއް އަތުވެއްޖެކަން... އެ ބަދަލު އެނގެން އަހަރެން ބޭނުންވީ، އަހަންނަކަށް ނޭނގޭ ހޭޒަލްއާ މެދު އަހަރެންގެ ޢަމަލުތައް ބަހައްޓަންވީ ކިހިނެއްކަމެއް، އޭނާގެ ހިތުގައި ނުޖައްސާ ވާހަކަދައްކާނީ ކިހިނެއްކަމެއް... އަބަދު ވިސްނެނީ އެކަމާ، އެހެންވެ އޭނާއަށް ވީގޮތެއް އެނގުން މިހުންމުވީ... އެ މަޢުލާމާތުތައް އިޝްވާގެ އަތުގައި ހުންނާނެކަން ވެސް އެނގޭތީ" ދާރިއަން ވާހަކަދެއްކިއިރު އޭނާ އެއްފަހަރު ވެސް އިޝްވާއާ ނަޒަރު ސީދާ ނުކުރެއެވެ. ޚުދު އޭނާއަށް ވެސް ކުރެވުނު ކުށް ޤަބޫލުކުރެވޭ ކަހަލައެވެ. އެހެންވިޔަސް ހިތުގެ އެދުމުގެ މައްޗަށް ބާރުނުފޯރުވީ ހުރިހާކަމެއް އޮޅުންފިލުވާން ބޭނުންވެފައި ހުރިވަރުންނެވެ.\n"ދާރިއަން ތިކުރި ކަމަކުން އަހަރެންގެ މައްޗަށް ހޭޒަލް ކުރާ އިތުބާރު ގެއްލިދާނެކަން ވިސްނާލިނަމަ... ހޭޒަލްއަށް އިތުބާރަކީ ވަރަށް މުހިންމު އެއްޗެއް، ޚާއްޞަކޮށް މިހާރު... ދާރިއަންގެ ބޭނުމަކީ އަހަރެން ލައްވާ ހޭޒަލްއަށް ދޮގުހެދުވުންތަ؟" އިޝްވާ ބުންޏެވެ. އިޝްވާގެ އަތުގައި އައިސް އަޅައިދެމުން ދިޔަ ދާރިއަން މަޑުމަޑުން ދެފަރާތަށް ބޯހޫރުވާލިއެވެ.\n"އެހެނެއްނުވާނެ... އަހަރެން އެއްވެސް މީހެއް ކައިރީ ނުބުނާނަން" ދާރިއަން ބުންޏެވެ.\nދާރިއަންގެ އަތުގެ ތެރެއިން އަތް ނަގައި އޭނާގެ އަތުން އައިސްޕެކު ވެސް އިޝްވާ އަތުލައިފިއެވެ. އަދި ތެދުވެ ދާރިއަންއާ ދުރަށް އައެވެ. އެއާއެކު ދާރިއަންގެ ގާތުގައި އިޝްވާ ބުނީ އެތަނުން ދިއުމަށެވެ.\n"އަހަރެން ވެސް މިކަމާ ވާހަކަދައްކާލާނެ މީހަކު އިޝްވާ ނޫނީ ނެތޭ" ކޮޅަށް ތެދުވި ގޮތަށް އިޝްވާއަށް ބަލަހައްޓައިގެން ދާރިއަން ހުއްޓެވެ.\n"މިވުގުތު އިހަށް ދޭ" އިޝްވާ އާދޭހުގެ ގޮތަކަށް ބުންޏެވެ.\nމުހުސިނާ ދައްކަން ބޭނުންވަނީ ކޮންވާހަކައެއްތޯ ވެސް ލިއަމް އަހާނުލިއެވެ. އޭނާ އަދިވެސް އޮތީ ހިމޭންކަން ޚިޔާރުކޮށްގެންނެވެ. އޭނާގެ ސިކުނޑީގައި ހިނގާ އެއްވެސް ކަމެއް މަންމައާ ޚިއްޞާކުރުމުގެ ގަސްދެއް ލިއަމްގެ ނެތެވެ. އޭނާއަށް ކަމުދާ ގޮތެއް މަންމައަށް ކަމުނުދާނެކަން އެނގޭތީއެވެ.\n"ހޭޒަލްއާ މަންމަ ބައްދަލުކުރިން" މުހުސިނާ ބުންޏެވެ.\nބާލީހުގެ ދަށަށް ލައްވާލައިގެން އޮތް ކަނާއަތްތިލައާއި މޭ ދަށުގައި އޮތް ވައަތްތިލަ ވަގުތުން ލިއަމްއަށް މުއްކަވާލެވުނެވެ. އޭނާއާ ހޭޒަލް ބައްދަލުނުކޮށް އޭނާގެ މަންމައާ ބައްދަލުކުރުމުގެ ބޭނުމަކީ ކޮބާތޯ އަހަން ލިއަމް ހިތަށް އެރިއެވެ. އެވަގުތު އަނެއްކާ ވެސް މުހުސިނާ ވާހަކަދެއްކިއެވެ.\nހޭޒަލްއަށް އައިސްފައި ހުރި ބަދަލު މުހުސިނާ ފާހަގަކުރިއެވެ. ހޭޒަލްގެ ޚަބަރެއް ލިއަމް ބަލާނުލަންތޯ ވެސް އޭނާއަށް އަހާލެވުނެވެ. ބަންޑުން އޮތް ލިއަމްގެ މޫނުގައިވި އެއްވެސް އަސަރެއް މުހުސިނާއަކަށް ނުފެނެއެވެ. ލިއަމްއަށް ފެނުނު މަންޒަރުތައް މަންމައަށް ކިޔާދީ ހޭޒަލް ކުށްވެރިކުރަން ލިއަމް ބޭނުންވިއެވެ. އެހެންވިޔަސް އަމިއްލަ ކުށުގެ މަތިން ލިއަމްގެ ޟަމީރު އޭނާ ހަނދާންނެތުނަ ނުދެއެވެ. އޭނާގެ އަތުން ހޭޒަލް ބީވެގެން ދިޔައީ ޚުދު ލިއަމްގެ ސަބަބުންކަން އެނގެއެވެ.\n"ލިއަމް!... ތި ދެމެދުގައި ޖެހުނީ ކޮންމައްސަލައެއްތަ؟، މަންމައަށް އެނގޭ ލިއަމް އަދިވެސް ހޭޒަލް ބޭނުންކަން، މަންމައަށް އެހީއެއްވެދޭން އެނގޭނީ ވެސް ޖެހުނު މައްސަލައެއް އެނގުނީމަ، މަންމަ ވެސް ބޭނުން ތިދެކުދީން އަލުން ގުޅިގެން އުޅޭން، ލިއަމް... ކީއްވެތަ މަންމަ މިހުރިހާ ވާހަކަދައްކާއިރު އަނގައިން ނުބުނެ ތިއޮންނަނީ، ހޭޒަލް މަންމަ ގާތު ބުނީ ލިއަމްއާ ސުވާލުކުރަން، އޭނާ އެހެންބުނީމަ މަންމައަށް ހީވީ ލިއަމްއޭ ގޯހީ، ކުރެވުނުކަމެއްކުރެވުނީ ލިއަމްއަށޭ... އެކަމަކު... ދަރިފުޅާ ބެހޭ ގޮތުން ހޭޒަލް އެއްވެސް ގޯސްވާހަކައެއް ނުދައްކާ" މުހުސިނާ ބޭނުންވަނީ ލިއަމް އޭނާއާ ވާހަކަދައްކާށެވެ. ހިތާއި ސިކުނޑީގައިވާ ސުވާލުތަކަށް ލިއަމް ޖަވާބުދޭށެވެ. ނަމަވެސް ލިއަމްގެ ހިމޭންކަމުން މުހުސިނާއަށް ވިސްނުނީ ދައްކަމުންދިޔަ ވާހަކަ ހުއްޓާލަންވީ ކަމެވެ. އޭނާ ލިއަމްގެ އެނދުން ތެދުވިއެވެ. އަދި ފަރުވާތެރިކަމާއެކު ދަރިފުޅަށް ބަލާލިއެވެ.\n"އެއްވެސް ކުއްޖަކަށް ދެރައެއްލިބުމަށް މަންމަ ނޭދެން، ލިއަމް ކަންތައް ތިކުރާ ގޮތުން ދަރިފުޅާ މެދު މަންމަ މިހުންނަނީ ހިތްހަމަނުޖެހިފަ" މުހުސިނާ ބުންޏެވެ. މަޑުމަޑުން ދެ ފަރާތަށް ބޯހޫރާލާފައި އެ ކޮޓަރިން މުހުސިނާ ނުކުމެގެން ދިޔައީއެވެ.\nދާރިއަންއާއި ހޭޒަލް ފެނުނު ފަހުން ހަފްތާއެއް ފާއިތުވެ ހިނގައްޖެއެވެ. ލިއަމްއަށް އޭގެ ފަހުން ހަމަނޭވާ ލެވޭގޮތެއް ނުވިއެވެ. އޭނާ އެކިގޮތްގޮތަށް ވިސްނައިފިއެވެ. ކޮންމެ ފަހަރަކު ވެސް ޚިޔާލުގެ ކޮޅު ނިމެނީ އެއްގޮތަކަށެވެ. ދާރިއަންއަށް ހޭޒަލް ލިބުމަށް ލިއަމްއަށް ޤަބޫލެއްނުވެވުނެވެ. ލިއަމްއަށް ހޭޒަލް ނުލިބެއްޖެނަމަ އެއްވެސް ފިރިހެނަކަށް ހޭޒަލް ލިބިގެންނުވާނޭ ލިއަމް ނިންމިއެވެ.\nއޮފީހަށް އާދެވުމާއެކު ފުރަތަމަ ވެސް ލިއަމް ބެލީ ދާރިއަންއާ ބެހޭ މަޢުލޫމާތު ލިބޭތޯއެވެ. އޭނާގެ ކުށުގެ ރިކޯޑެއް އޮތްތޯއެވެ. އޭނާއަކީ ރައްޓެހިން ގިނަ މީހެކެވެ. އެމީހުންގެ ތެރޭގައި ގިނައީ ކަންކަމުގައި ބުނުމުން ކޮށްދެވޭވަރުގެ ރައްޓެހިންނެވެ. އެހެންވެ ދާރިއަންގެ މަޢުލޫމާތު ލިބުން އުނދަގުލެއް ނުވިއެވެ.\nމެންދުރު އޮފީހުން ބޭރަށް ނުކުމެ ކޮފީއަކަށް ލިއަމް އެރިއެވެ. އޭނާއާއެކު އޮފީހުގެ އެކި ދިމާގައި މަސައްކަތް ކުރާ ރައްޓެހިން ތިއްބެވެ. އެތަނުން އެކަކު ދާރިއަންއާ ބެހޭ މަޢުލޫމާތު އޭނާގެ ފޯނުން ލިއަމްއާ ޚިއްޞާކުރިއެވެ. ދާރިއަންގެ ޢާއިލާއާއި އޭނާގެ ވަނަވަރު ފެންނަން އޮތެވެ. އަދި ދާރިއަން މަސައްކަތް ކުރަނީ ޢާއިލާގެ ވިޔަފާރީގެ ތެރޭގައިކަން ވެސް ލިއަމްއަށް އެނގުނެވެ. އެމީހެއްގެ މަޢުލޫމާތު ހޯދަނީ ކީއްކުރަންތޯ އެހުމުން ލިއަމް ހެދީ ދޮގެވެ. އޭނާގެ އަންހެނުން ވަރިވީ ދާރިއަންގެ ސަބަބުންކަން ލިއަމް ބުނެލިއެވެ. އެ ޚަބަރުވީ މޭޒުދޮށުގައި ތިބި ލިއަމްގެ ރައްޓެހިންނަށް ހޫނު ޚަބަރަކަށެވެ. އެ އެންމެންގެ ވިސްނުން ވެސް ހުރީ ދިރިއުޅުމެއްގެ ތެރެއަށް ވަންނަން މަސައްކަތް ކުރާ މީހަކާމެދު ހަރުކަށި ގޮތަކަށް ކަންތައް ކުރަންޖެހޭނެކަމެވެ. އަދި ހިތުން ނުފިލާވަރުގެ ފިލާވަޅެއް ދޭން ޖެހޭނެކަމެވެ.\nފާޚާނާއިން ނިކުތް ދާރިއަންއަށް ލިބުނީ ސިހުމެކެވެ. އެނބުރި ފާޚާނާގެ ތެރެއަށް އޭނާ ދެމިގަތީ ނުހަނު އަވަހަށެވެ. އެވަގުތު ކޮޓަރިތެރެއިން ފާޅުވީ ލުއި ހީނލުމެއްގެ އަޑެވެ. އެހެންނަމަވެސް ދާރިއަންގެ ޠަބީޢަތް ގޯސްވެއްޖެއެވެ. އުނުގައި އޮޅާލައިފަ އޮތް ތުވާލީގައި އޭނާ ބާރަށް ހިފަހައްޓާލިއިރު ހުރެވުނީ ދަތްކުނޑިވިކާލައިގެންނެވެ.\n"ރިއާން..." ސާރާ ގޮވާލިއެވެ.\n"މިކޮޓަރިއަށް ވަނީ ކޮންބޭނުމަކު" ދާރިއަންގެ އަޑުގައި ހުރީ ހަރުކަށިކަމެވެ. ފާޚާނާގެ ދޮރު އެއްކޮށް ހުރީ ނުލައްޕައެވެ. އެހެންވިޔަސް ދާރިއަން ދޮރާ ނިވާވެލައިގެން ހުރީތީ ސާރާއަށް އޭނާއެއް ނުފެނެއެވެ.\n"ސައިނުބޯނަމޭ ބުނީމަ މަންމަ ދިން ޖޫސްތަށި ހިފައިގެން މިއައީ، ރިއާން ލަދުން ފިލަން ތީ އަންހެންކުއްޖެއްތަ" ސާރާއަށް ހުރެވުނީ ހިނިއައިސްފައެވެ. އޭނާއަށް ދާރިއަން ފެންނަންވީއިރަށް ދުވެފައި އެވަނީ ފާޚާނާއަށެވެ. މަޑުމަޑުން އައިސް ފާޚާނާ ދޮރުކައިރީ އޭނާ މަޑުކޮށްލިއެވެ.\n"ލަދަކީ ހަމައެކަނި އަންހެނުންގެ ހުންނަންޖެހޭ ސިފައެއްނޫން... އަހަރެންނަށް ވަރަށް ލަސްވޭ، ސާރާ ކޮޓަރިން ނުކުންނަންވީނު" ދާރިއަންގެ ވާހަކަދެއްކުމުގައި އެއްވެސް ގާތްކަމެއް ނެތްކަން ސާރާއަށް އެނގުނެވެ. އިރުކޮޅަކު ފާޚާނާގެ ދޮރާ ދިމާއަށް ބަލަން ހުރެފައި އޭނާ ދަނީ ކަމުގައި ބުންޏެވެ.\nކޮޓަރީގެ ދޮރު ލެއްޕުނު އަޑު އިވެންދެން ހުރެފައި ދާރިއަން ފާޚާނާއިން ބޯދިއްކޮށްލިއެވެ. ސާރާ ފެންނަން ނެތުމުން ހަލުވިކޮށް ނުކުތެވެ. އަވަސްއަވަހަށް ކޮޓަރީގެ ދޮރު ތަޅުލައިފިއެވެ. ސާރާ އަތަށް ދީފައި ޖޫސްތަށި ފޮނުވުމުން އެ ބޯހިތް ދާރިއަން ކެނޑުނެވެ. އެހެންވެ ރީތިވެގެން ކޮޓަރިން ނުކުތީ އެ ޖޫސްތަށި ހިފައިގެންނެވެ. ބަދިގެ ފަރާތަށް ވަދެ އޭނާ ޖޫސްތަށި ސިންކަށް އޮއްސާލީއެވެ. އަދި ޖިންސުގެ ޖީބުން ފޯނު ނަގައި އޭނާ އިޝްވާއަށް ގުޅިއެވެ. ވާހަކަދައްކަމުން ގެއިން ނުކުންނަން އައެވެ. އިބާގެ ކޮޓަރިން ސާރާ ގޮވައިގެން އޭނާ ނުކުންނާތީ ފެނުނެވެ. ވަގުތުން ފިޔަވަޅު އަވަސްކޮށްލައި ނުފެންނަކަމަށް ހަދަމުން ދާރިއަން މައިދޮރުން މަގުމައްޗަށް ނުކުތީއެވެ.\nހަވީރު ސައިބޯން އިޝްވާ ގޮވައިގެން ދާރިއަން އެރީ ކުލިނިކުގެ ކައިރީ ހުންނަ ރެސްޓޯރެންޓަކަށެވެ. ދާރިއަންގެ މައިގަނޑު މަޢުލޫއަކަށްވީ ހޭޒަލްއެވެ. އޭނާއަށް ހުރިހާކަމެއް އެނގުމުން އިޝްވާއަށް ވެސް ޚިޔާލު ބަދަލުކުރުމުގައި ކުރީން ގެންގުޅުނު ދުރުކަމެއް ނެތެވެ.\n"ޒެލްގެ ހުންނަ ކަހަލަ ސްޕެޝަލް ގޮތެއް އިޝްގެ ވެސް މިހާރު ހުރޭ" އިޝްވާއަށް ބަލަން އިނދެފައި ދާރިއަން ބުންޏެވެ. އުފާވެލާފައި އިޝްވާ އަޅައިގެން ހުރި ޝޯލު ރީތިކޮށްލިއެވެ. އަދި އޭނާއަށް ދަސްކޮށްދިނީ ހޭޒަލްކަން ބުނެލިއެވެ. އެ ދެމެދުގައި ހިމޭންކަމުގެ ވަގުތުކޮޅެއް ދިޔައެވެ. ލަސްލަހުން ކޮފީތަށިން ކޯވަރަކަށްފަހު ކޯވަރެއް ދާރިއަން ބޮމުންދިޔައެވެ. އިޝްވާ ގޮވާލީ ދާރިއަން ބަހެއްނުވި މާބޮޑަށް ހިމޭންވީމައެވެ.\n"ޕްރޮޕޯސްކުރަން މިވިސްނަނީ" ދާރިއަން ބުންޏެވެ.\n"ވަޓް... ހޭޒަލް ރެޑީއެއްނޫން..." އިޝްވާއަށް ލިބުނު ހައިރާންކަމުގައި ދެ ލޯ ބޮޑުކޮށްލެވުނެވެ.\n"އިޝްއަށް ހީވޭތަ ހޭޒަލްއަށް ދުވަހަކުވެސް މޫވްއޮން ކުރެވިދާނެހެން، އަހަންނަށް ހިޔެއްނުވޭ... އޭނާ ދުވަހަކުވެސް ހަނދާނެއްނުނެތޭނެ... އެތައް އަހަރުތަކަކަށްފަހު ވެސް ލިއަމް ފެނި އޭނާގެ ނަންއިވިއްޖެނަމަ ހޭޒަލްއަށް އެ ހަނދާންތައް އާވާނެ، އެ ހިތްދަތިކަން އިޙްސާސްކުރެވޭނެ، އެކަމަކު އަހަރުތަކަކަށްފަހު އޭނާއަށް އެ އިޙްސާސްތައް މީހުންނަށް ފޮރުވާނީ ކިހިނެއްކަން އޮންނާނީ އެނގިފަ، އެއީ އެ ދެމީހުންގެ ވެސް އަލަތު ކައިވެނި، އަހަންނަށް އެނގޭ... ވަރަށް ރަނގަޅަށް އެނގޭ... ހޭޒަލް ވާ ލޯބި ލިއަމްދެކެ، އޭނާ ނަފުރަތު ކުރިޔަސް އެކުރަނީ އެ ލޯތްބަކަށްނޫން، ލިއަމްގެ ހުރި އުނިސިފައަށް، ލިއަމްއަށް ލޯބިދޭން އެނގޭތީ ހޭޒަލްގެ މޫނުން އުފާވެރިކަން ފެނުނީ... ހޭޒަލްގެ ފަރާތުން އެ އުފާވެރިކަން އަހަރެން ދުށީން..." ދާރިއަން ވާހަކަދެއްކީ ވިސްނުންތެރިކަމާއެކުއެވެ.\n"ހޭޒަލް ލޯތްބެއްނުވޭ، އޭނާ އަލުން ކައިވެންޏެއްކުރާކަށް ކުޑަކޮށް ވެސް ނުވިސްނާ... ދެން ކިހިނެއް... ދާރިއަން މަޖުބޫރުކޮށްފިނަމަ ތި ދެމެދުގައި އޮތް ގުޅުން ކެނޑުމުގެ ސަބަބަށް ވެދާނެ" އިޝްވާ ބުނެލިއެވެ.\n"މަޖުބޫރެއްނުކުރާނަން، ދުވަހަކުވެސް ނުކުރާނަން... އެކަމަކު އަހަންނަށް ހޭޒަލްއަށް އިތުބާރު ހޯދާ ދެވިދާނެ، އޭނާ ބޭނުންވާ ފަދަ ދާއިމީ ބައިވެރިޔަކަށް ވެވިދާނެ... އެ ގޮތުގައި ސާބިތުވެވިއްޖެނަމަ ހޭޒަލްގެ ހިތުގައި އަހަންނަށް ޓަކައި ﷲ ލޯބިލައްވާނެކަން ޔަގީން، އަހަރެންނަށް ނޭނގުމުގައި ވެސް އޭނާގެ މައްޗަށް އަނިޔާވެރިއެއްނުވާނަން، މިއަދާ ހަމައަށް ވެސް އަހަރެން ކެތްތެރިވަމުން މިއަންނަނީ، ހޭޒަލް ނުރުހިދާނެ އެއްވެސް ކަމެއް ކޮށްފައެއް ނޯންނާނެ، އަހަރެން އޭނާއަށް ވަޢުދެއްވެއްޖެނަމަ މަރުވެގެންދާނީ ވެސް ﷲ އިރާދަކުރެއްވިއްޔާ އެ ވަޢުދުގެ މަތީ ދެމިހުރެ... އިޝް!... އަހަރެން މިވާ ލޯބި އެއްވެސް މީހަކަށް ބުނާކަށް ނޭނގޭނެ، ޚުދު ހޭޒަލްއަށް ވެސް އަހަރެން އޭނާދެކެ ވާލޯތްބެއް އަންދާޒާއެއްނުކުރެވޭނެ، އަހަރެން މިއުޅެނީ ރައްޓެހިވެގެން ވަގުތުތަކެއް ބޭކާރުކުރާނޭ ބައިވެރިއެއް ހޯދާކަށްނޫން، އަހަރެން ބޭނުންވަނީ ކައިވެނިކުރަން... ހޭޒަލްއަށް ރަނގަޅު ދިރިއުޅުމެއް ހޯދައިދޭން، އަދި އެ ދިރިއުޅުމުން އަހަންނަށް ހިތްހަމަޖެހުން ލިބުން" ދާރިއަންގެ ވާހަކައަށް ގެއްލިފައި އިޝްވާ އިނެވެ. އޭނާ މޫނު ހަދާލައި ތުން އޫކޮށްލިއެވެ.\n"ކިހިނެއްވީ... ގޯސްކޮށްތަ މިބުނެވުނީ" ދާރިއަން ހައިރާންވިއެވެ. އިޝްވާ މޫނުގައި ދެއަތް އަޅައި ދެފަރާތަށް ބޯހޫރާލިއެވެ.\n"ކީއްވެތަ އަހަރެންގެ ބްރޯއަށް ދާރިއަންވާންވީ" މޫނުގައި ދެއަތް އަޅައިގެން އިނދެ އިޝްވާ ބުންޏެވެ.\n"އަހަންނަކަށް ނުވިސްނުނު..." އިޝްވާ ކިޔާއެއްޗެއް ދާރިއަންއަށް ދޭހައެއްނުވިއެވެ. އެހިނދު އިޝްވާ މޫނުން ދެއަތް ނަގައިފިއެވެ. އަދިވެސް އިނީ ތުންކޮޅު އޫކޮށްލައިގެންނެވެ.\n"އަހަރެން ވެސް ބޭނުންވަނީ ލޯބިވާން...ނޫން!... އަހަރެން ލޯބިވުމަށްވުރެ އަހަރެންދެކެ ތިހާ ލޯބިވާނެ މީހަކު ލިބެން..." އިޝްވާ ބުނެލިއެވެ. ދާރިއަން ހިނިތުންވެލިއެވެ. އެ ހިނިތުންވުން ލުއި ހީނލުމަކަށް ބަދަލުވީ އިޝްވާގެ ކުޑަކުއްޖެއްފަދަ އަސަރުތައް ފެނިއެވެ.\n"އެހާ ކެތްތެރިކަން އެބަހުރި... އެހެންވެއްޖެއްޔާ އިންޝާﷲ ލިބޭނެ، އިޝް ބޭނުންވާ ކަހަލަ އިޝްދެކެ އިންތިހާއަށް ލޯބިވާނެ ބައިވެރިޔަކު ލިބޭނެ، އަހަރެން ދުޢާކުރާނަން" ހެވިފައި އިނދެ ދާރިއަން ބުނެލިއެވެ.\n"ދާރިއަން... އަހަރެން ބޭނުން ދާރިއަންއަށް ހޭޒަލް ލިބެން، ތި ދެމީހުންނަށް އެކަކުއަނެކަކު ހާސިލުވާން، އުފާވެރި ޢާއިލާއެއްގެ ގޮތުގައި... ދެމަފިރިންގެ ގޮތުގައި ތި ދެމީހުން ދުށުމަށް... ހޭޒަލްގެ ރިއެކްޝަން ހުންނާނޭ ގޮތެއް ބުނާކަށް އަހަންނަކަށް ނޭނގެ، އޭނާ ދާރިއަންއާމެދު ގޯސްކޮށް ނުދެކޭ، ތީ އޭނާ ޤަދަރުކުރާ ގާތް މީހެއްގެ ގޮތުގައި ދެކޭ އެކުވެރިއެއް، އެކަމަކު އޭނާގެ ޒާތީ ކަންކަން ދާރިއަންއާ ޚިއްޞާކުރަން ޖެހިލުންވޭ، ދާރިއަން ހީކުރާހާ ފަސޭހައެއްކަމެއްނޫން ހޭޒަލްގެ ޓްރަސްޓް ހޯދުމަކީ" އިޝްވާ ފެންނަނީ ސީރިއަސް ވެފައި އިންތަނެވެ.\n"އެނގޭ ތިކަން، އެހެންވިޔަސް އުނދަގޫކަމާއެކު ފަސޭހަކަން ވާކަން ހަނދާންނައްތާލައިގެން ނުވާނެ" ދާރިއަން ބުންޏެވެ. އިޝްވާއަށް ހިނިތުންވެލުނެވެ. ހޭޒަލްގެ ހިތް ފަތަހަކުރެވުނިއްޔާ ކުރެވޭނީ ދާރިއަންއަށޭ އޭނާގެ ހިތާއި ޟަމީރު އެއްބަސްވިއެވެ. ﷲގެ މަގުގައި ސާބިތުވާ މީހާއަށް އޮންނަ ޔަގީންކަމަކީ ކޮންމެކޮންމެ މީހަކަށް ވިސްނޭނެ ކަންކަމެއްނޫނެވެ. އަދި އެ ސާބިތުކަމުގައި އެމީހަކު މާޔޫސްނުވާނެކަން ޔަގީނެވެ.\nކާރު ޕާކުކޮށްފައި އޮތް ހިސާބަށް އިޝްވާއާއެކު ދާރިއަން އައެވެ. ކާރު ފެނި ދާރިއަންގެ ފިޔަވަޅު މަޑުޖެހުނެވެ. އިޝްވާއަށް ވެސް ދާރިއަންގެ ކާރު ފެނުނެވެ. ކާރުގެ ކުރިއަށް އޮތީ ކަޅުތެޔޮ ޖަހާފައެވެ. ވިންޑްސްކްރީން އެއްކޮށް އޮތީ ކަޅުވެފައެވެ.\n"ކޮންތާކުން އެޅިފައެއީ" ވަށައިގެން ނަޒަރު ހިންގާލަމުން އިޝްވާ ބުންޏެވެ.\n"ކައިރިގަ ހުރި އެއްވެސް ކާރެއްގަނެތް، މީ ގަސްދުގަކުރިކަމެއް" ދާރިއަން ހިތްހަމަނުޖެހުނެވެ. އޭނާ ވެސް ވަށައިގެން ނަޒަރު ހިންގާލީ އެކަމެއް ކުރި ބަޔަކު ފެނޭތޯއެވެ.\n"ދެން ކިހިނެއް ހަދާނީ" އިޝްވާ އަހާލިއެވެ.\n"ހިނގާލާފަ ދާނީ، އިޝް ކުލިނިކަށް ލާފަ އަހަރެން ދާނީ މިސްކިތައް" ދާރިއަން ބުނެލިއެވެ.\n"ދެން ކާރުއޯ" އިޝްވާ އިޝާރާތްކޮށްލިއެވެ.\n"ތިކަމާ ރައްޓެއްސަކަށް އެބަގުޅަން... ހިނގާ ދަމާ" ޖީބަށް ދެއަތްތިލަ ކޮށްޕާލުމާއެކު ދާރިއަން ހިނގައިގަނެއްޖެއެވެ. އޭނާ އިޝްވާ ގާތު ވާހަކަނުދެއްކި ނަމަވެސް ކާރަށް ވެފައި އޮތް ގޮތާމެދު ވިސްނިއެވެ. ދުވަހަކުވެސް އޭނާ ދުއްވާ ކާރަށް މީހަކު ގެއްލުމެއް ދީފައެއްނުވެއެވެ. އޭނާއަކީ މީހުންނަށް އުނދަގޫވާ ގޮތްގޮތަށް ކާރު ޕާކުކޮށް އުޅޭ މީހެއްނޫނެވެ. މަގުމަތީގެ ޤަވަޢިދުތަކާ ޚިލާފުވެފައެއް ނެތެވެ. އެހެންވިޔަސް މީހަކު އޭނާއަށް ޖެއްސުމެއްކުރަނީބާއޭ ދާރިއަންގެ ހިތަށް އެރިއެވެ.\nއިޝްވާ ގާތު ދެއްކި ވާހަކައަށް ޢަމަލުކުރާނޭ ރަނގަޅު ވަގުތަކަށް ދާރިއަން ބަލަމުން ދިޔައެވެ. އެހެންނަމަވެސް އޭނާއަށް މިހާރު ވިސްނަން ޖެހޭ އިތުރު ކަމެއް ކުރިމަތިވެއްޖެއެވެ. ކޮންމެވެސް މީހަކު އޭނާއަށް ފާރަލަނީހެން ހީވަނީއެވެ. ޚާއްޞަކޮށް ހޭޒަލްއާ ބައްދަލުކުރަން އެގެއަށް ހިނގައްޖެނަމައެވެ. މީހުންގެ އަނބިން ކައިރިއަށް ވަންނަ މީހެކޭ ކިޔާ ދާރިއަންގެ ކާރުގައި ލިޔެފައި ހުރެއެވެ. ކާރު އެ އޮތްގޮތަށް އޮއްވާ ގެއާ ހަމައަށް ގެނައުމުން ޢާއިލާގެ މީހަކަށް ފެނިދާނެއެވެ. އެހެންވެ ގެއަށް އަންނަނީ ގަރާޖަކުން ކާރު ދޮވެ ސާފުކޮށްގެންނެވެ. އެކަމާ ހެދި ކާރަށް ކުރަންޖެހޭ ޚަރަދު ބޮޑުވެއްޖެއެވެ.\nއެކަމެއް ކުރާ ބަޔަކު ދާރިއަންގެ ކެތްތެރިކަން އިމްތިހާނުކުރަން އުޅޭ ކަހަލައެވެ. އޭނާ ކާރުގައި ކެމެރާ ހަރުކުރިއެވެ. އެވަރުން ވެސް ކޮންބައެއްކަމެއް ނޭނގުނެވެ. ދެ ޒުވާނަކު ކަޅުތެޔޮ އެއްޗެއް ކާރަށް ޖަހާތަން ފެނުނެއްކަމަކު އެމީހުންގެ މޫނު ހުރީ ހެލްމެޓަކުން ނިވާކޮށްފައެވެ. އެކަން ވަކިކޮޅެއްގައި ނުޖެއްސިގެން އުޅެނިކޮށް ދާރިއަންއަށް އަންނަންފެށީ އިންޒާރުގެ ކޯލުތަކެވެ. އޭނާގެ ނަންބަރު ލިބުނު ގޮތެއް ވެސް ދާރިއަންއަށް ވިސްނައިގަންނަން ނޭނގުނެވެ. އެހެންވިޔަސް ކިހިނެއްކަން މިވަނީ ރެއަކާލީ އެ ފޯނުކޯލުތައް އަންނަން ފެށުމުންނެވެ. ހޭޒަލްއާ ދުރުގައި ހުރުމަށް ބުނާތީއެވެ. ދާރިއަންގެ ޚިޔާލަށް ފުރަތަމަ ވެސް ވެރިވީ ލިއަމްއެވެ. އޭނާއާއި ހޭޒަލްއާ ދެމެދު އޮތް ގާތްކަން ކޮންމެވެސް ގޮތަކުން ލިއަމްއަށް އެނގިއްޖެކަން ދާރިއަންއަށް ވިސްނުނެވެ.


Bridge thanbuthah fenun machah | Mihaaru\nބްރިޖުގެ ތަނބެއް ފެނުން މަތީގައި: ތަނބުތަކުގެ ކޮންކްރީޓް ހުރިހާ މަސައްކަތެއް ގާތްގަނޑަކަށް މިހާރު ވަނީ ނިމިފައި. --ޓުވިޓާ ފޮޓޯ: މިނިސްޓަރު މުހައްމަދު މުއިއްޒު\n30 މެއި 2017 - 13:49 120 comments\nބްރިޖުގެ ތަނބެއްގެ ކޮންކްރީޓް މަސައްކަތް މުޅިން ނިންމައި ފެނުން މައްޗަށް ތަނބު ފެންނަ ފޮޓޯއެއް ހައުސިން މިނިސްޓަރު ޑރ. މުހައްމަދު މުއިއްޒު ރޭ ވަނީ އާއްމުކުރައްވައިފަ އެވެ. އެ ފޮޓޯއާ އެކު އޭނާ ވިދާޅުވީ ޝެޑިއުލާ އެއްގޮތަށް ބްރިޖުގެ މަސައްކަތްތައް ކުރިއަށް އެބަދާ ކަމަށެވެ.\nމެއިން ބްރިޖުގެ 35 ތަނބު ހުންނައިރު އެޕްރޯޗް ބްރިޖުގައި 88 ތަނބު ހުރެ އެވެ. އެ ހުރިހާ ތަނބުތަކުގެ ވެސް ކޮންކްރީޓް މަސައްކަތް ނިންމައި މިހާރު ކުރިއަށް ދަނީ، ވީ އަކުރެއްގެ ސިފައިގައި އިންނަ ކެޕިން އެޅުމުގެ މަސައްކަތެވެ.\nސީސީސީސީގެ މުވައްޒަފުން ބްރިޖުގެ މަސައްކަތުގައި: ޝެޑިއުލާ އެއްގޮތަށް މަސައްކަތް ކުރިއަށް އެބަދާ ކަމަށް މިނިސްޓަރު ވިދާޅުވި.\nބްރިޖުގެ މައި ހަތް ތަނބުގައި މި ކެޕިން އަޅައި ނިމުމުން، ލޮނުޒިޔާރަތްކޮޅުގައި ތިބޭއިރު ވެސް ބްރިޖުގެ މަލަމަތި ފެންނާނެ އެވެ.\nކެޕިންގެ މަސައްކަތް މި އަހަރުގެ އޮގަސްޓް މަހުގެ ތެރޭގައި ނިމުމުން، ތަނބުތަކާ ގުޅޭ ހުރިހާ މަސައްކަތްތަކެއް ގާތްގަނޑަކަށް ނިމުނީ ކަމަށް މިނިސްޓަރު މުއިއްޒު ވަނީ ވިދާޅުވެފަ އެވެ.\nއެ އަށް ފަހު ދެން އޮންނާނީ ބްރިޖުގެ ސުޕަ ސްޓްރަކްޗާގެ މަސައްކަތެވެ. ބްރިޖުގެ ސުޕަ ސްޓްރަކްޗާ ހަދަނީ، ޗައިނާގަ އެވެ. އެ މަސައްކަތް ވެސް ބާރުސްޕީޑުގައި ކުރިއަށްދާ ކަމަށް ހައުސިން މިނިސްޓްރީން ވަނީ ބުނެފަ އެވެ. ދުނިޔޭގެ އެކި ގައުމުތަކުގައި ގިނަ ބްރިޖްތަކެއް ހަދާފައިވާ ސީސީސީސީން ބުނެފައިވާ ގޮތުގައި، އެ ކުންފުނިން ހަދާފައިވާ މަޝްހޫރު ބްރިޖްތަކާ އަޅާބަލާއިރު މާލެ-ހުޅުލެ ބްރިޖު އަޅަން ކުރިމަތިވީ ގޮންޖެހުންތައް ބޮޑެވެ. އެކަމަކު ވެސް އެއްބަސްވެފައިވާ މުއްދަތަށް ވުރެ ކުރިން މަސައްކަތް ނިންމާލެވޭނެ ކަމުގެ ޔަގީންކަން އެ ކުންފުނިން ދެ އެވެ.\nމާލެ އިން ހުޅުލެ އަށް ފައިމަގުގައި ދެވޭ ގޮތަށް ޕްލެޓްފޯމު ސަސްޕެންޝަން ބްރިޖަކުން ގުޅުވާލާފައި. --ފޮޓޯ: ހުސެއިން ވަހީދު/ މިހާރު\nއިތުރު ލިޔުންތައް ތަރައްގީގެ މަޝްރޫއުތައް ހައުސިން މިނިސްޓަރު ސަރުކާރު މާލެ-ހުޅުމާލެ ބްރިޖު ސީސީސީސީ ސެކަންޑް ހާބަ އިންޖިނިއަރިން ސިނަމާލެ ބްރިޖު


Adhaalath Party | Mihaaru\n"ނުތަނަވަސް ކަމަކީ ބަޔަކު ނުހައްގުން ޖަލުގައި ތިބުން"\nނުހައްގު އަނިޔާއެއްގައި ޖަލުގައި ހުންނަވާތާ 1،000 ދުވަސްވީއިރު، އޭނާގެ ހިތަށާއި ސިކުނޑިއަށް ލިބޭ އެންމެ ބޮޑު ނުތަނަވަސް ކަމަކީ، މޭ ޑޭގެ މުޒާހަރާގައި ބައިވެރިވި މީހުންގެ ތެރެއިން އެތައް ބަޔަކަށް އިންސާފު ނުލިބި ޖަލުގެ އަނިޔާވެރިކަން ތަހައްމަލު ކުރަން ޖެހުން ކަމަށް އަދާލަތު ޕާޓީގެ ރައީސް އިމްރާން އަބްދުﷲ މިރޭ ވިދާޅުވެއްޖެ އެވެ.\nJanuary 25, 2018 43\nމިއަދު މިތިބީ އަނިޔާވެރިއެއްގެ ކަސްތޮޅުގައި: ގާސިމް\nދިވެހިންނަށް މިއަދު ކުރިމަތިވެފައި ވަނީ އުނދަގޫ ހާލަތެއް ކަމަށާއި ކޮންމެ މީހަކު ވެސް ކުރަން ޖެހިފައި އޮތް ކަމަކީ އަނިޔާވެރި ވެރިއެއްގެ ކަސްތޮޅުން ފުރާނަ އާއި މުދާ ސަލާމަތް ކުރެވޭތޯ...\nJanuary 25, 2018 6\nއިމްރާން ޖަލުގައި ހުންނެވީ ގޮތެއް ނެތިގެންނެއް ނޫން\nއަދާލަތު ޕާޓީގެ ރައީސް ޝެއިހް އިމްރާން އަބްދުﷲ ޖަލުގައި ހުންނަވަނީ އެނޫ ންގޮތެއް ނެތިގެން ނޫން ކަމަށާއި އެއީ އޭނާ އިޚުތިޔާރު ކުރެއްވި ގޮތް ކަމަށް އަދާލަތު ޕާޓީން ބުނެފި އެވެ.\nJanuary 21, 2018 42\nއިދިކޮޅު ފަރާތްތަކުގެ ސިޓީއެއް މޯދީ އަށް\nއިންޑިއާގެ ބޮޑުވަޒީރު ނަރެންދުރަ މޯދީއަށް ރައްދުކޮށްދޭން އެދި އިދިކޮޅު ސިޔާސީ ފަރާތްތަކުން އިންޑިއަން ހައި ކޮމިޝަނަށް ސިޓީއެއް މިއަދު ހަވާލުކޮށްފި އެވެ.\nސަރުކާރުން އުޅެނީ ގާސިމްގެ ވިޔަފާރި ބަނގުރޫޓުކޮށްލަން\nދައުލަތުގެ މުއައްސަސާތަކުން ގާނޫނާ ހިލާފަށް މަސައްކަތް ކުރަނީ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ވިޔަފާރިތައް ބަނގުރޫޓުކޮށްލުމަށް ކަމަށް އަދާލަތު ޕާޓީން ރޭ ބުނެފި އެވެ.\nJanuary 13, 2018 76\nސިޔާސީ މަސްރަހުން އަލުން ފެނިދާނެ: ޑރ. ޝަހީމް\nކުރިއަށް އޮތް ތަނުގައި ސިޔާސީ މަސްރަހުން އަލުން ފެނިދާނެ ކަމަށް ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު މިއަދު ވިދާޅުވެއްޖެ އެވެ.\nJanuary 10, 2018 6\nގާސިމްގެ ރަށުގައި އިދިކޮޅު ޕާޓީތަކުގެ ބޮޑު ޖަލްސާއެއް\nޖުމްހޫރީ ޕާޓީގެ ލީޑަރު ގާސިމް އިބްރާހީމްގެ އުފަން ރަށް، އދ. މާމިގިލީގައި އިދިކޮޅު ޕާޓީތަކުގެ ބޮޑު ޖަލްސާއެއް މާދަމާ ރޭ ބާއްވާގޮތަށް ހަމަޖައްސައިފި އެވެ.\nJanuary 08, 2018 51\nލީޑަރުންނަށް އެއްބަސް ނުވެވޭ ވަރުގެ ކަމެއް ނެތް: އިބޫ\nއެއްބައިވަންތަކަމުގެ ސަރުކާރެއް ގާއިމުކުރުމާ ގުޅޭ ގޮތުން އިދިކޮޅު ލީޑަރުން ހުށަހަޅާފައިވާ ކަންކަމަށް ބަލާއިރު އެއްބަސް ނުވެވޭ ވަރުގެ ހުށަހެޅުމެއް ނެތް ކަމަށް އެމްޑީޕީގެ ޕާލަމެންޓްރީ ގްރޫޕްގެ ލީޑަރު ހިންވަރު ދާއިރާގެ މެންބަރު އިބްރާހިމް މުހައްމަދު ސޯލިހް (އިބޫ) މިއަދު ވިދާޅުވެއްޖެ އެވެ.\nJanuary 04, 2018 29\nއެއް ކެންޑިޑޭޓު ކަނޑައެޅުމުގެ މަޝްވަރާތައް "ސިއްރު"!\nސިޔާސީ މަސްރަހުގެ ޝައުގުވެރިކަން މިހާރު ހުއްޓިފައި ވަނީ، އިދިކޮޅު ޕާޓީތަކުން ނިންމާނެ ނިންމުމަކަށެވެ. އެއީ، ރައީސް އަބްދުﷲ ޔާމީން ބަލިކުރަން ގުޅިފައިވާ ޕާޓީތަކުން ނެރޭނީ އެއް...\nJanuary 04, 2018 53\nއިދިކޮޅު ކެންޑިޑޭޓެއް ދައްކާނީ ކޮން އިރަކުން؟\nގާނޫނުއަސާސީގެ 110 ވަނަ މާއްދާގައި ބުނާ ގޮތުން ހިނގަމުންދާ ރިއާސީ ދައުރު ހަމަވުމުގެ 30-120 ދުވަހާ ދެމެދުގެ މުއްދަތެއްގައި ރިއާސީ އިންތިހާބު ބާއްވަން ޖެހޭނެ އެވެ. އެ މުއްދަތަށް ބަލާއިރު،...\nJanuary 03, 2018 43\nއެއް ކެންޑިޑޭޓާ ގުޅޭ މަޝްވަރާ ކޮމެޓީގެ ޗެއާމަނަކަށް އިބޫ\nމި އަހަރުގެ ރިޔާސީ އިންތިހާބުގައި އިދިކޮޅު ޕާޓީތަކުން ވާދަކުރާނެ ކެންޑިޑޭޓަކު ކަނޑައެޅުމުގެ މަޝްވަރާ ކޮމެޓީގެ ޗެއާމަނަކަށް އެމްޑީޕީގެ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހް (އިބޫ) އަދި ވައިސް ޗެއާމަނަކަށް ޖުމްހޫރީ ޕާޓީގެ ޑެޕިއުޓީ ލީޑަރު އަބްދުﷲ ރިޔާޒް އިއްޔެ ހަމަޖައްސައިފި އެވެ.\nDecember 31, 2017 41\nކެންޑިޑޭޓަކު ހޮވުމުގެ މަޝްވަރާއަށް މަންދޫބުން ނަގައިފި\nއަންނަ އަހަރުގެ ރިޔާސީ އިންތިޚާބުގައި އިދިކޮޅު ކޯލިޝަނުން އެއް ކެންޑިޑޭޓަކު ހޮވުމުގެ މަޝްވަރާއަށް، ކޮންމެ ޕާޓީއަކުން ދެ މަންދޫބަކު ކަނޑައަޅައި ކޯލިޝަންގެ ލީޑަރުންނަށް އެ ނަންނަތައް ފޮނުވައިފި އެވެ.\nDecember 26, 2017 23\nމިއީ ގައުމު އިސްކުރަންވީ ވަގުތު: ޝައިޚް އިމްރާން\nމިއީ ސިޔާސީ ލީޑަރުންގެ އަމިއްލަ ވިސްނުންތަކަށް ވުރެ ގައުމާއި ރައްޔިތުންގެ މަސްލަހަތު އިސް ކުރަންވީ ވަގުތު ކަމަށް އަދާލަތު ޕާޓީގެ ރައީސް ޝެއިހް އިމްރާން އަބްދުﷲ މިރޭ ވިދާޅުވެއްޖެ އެވެ.\nDecember 24, 2017 33\nއިންސާފުވެރި ޕްރައިމަރީއަކަށް ދެވޭނީ ކިހިނެއް؟\nޖަރުމަނުގައި މިހާރު ހުންނެވި ޖުމްހޫރީ ޕާޓީގެ ލީޑަރު އަދި އަންނަ އަހަރުގެ ރިޔާސީ އިންތިޚާބުގައި އިދިކޮޅު ހަރަކާތުން ނުކުންނަ ކެންޑިޑޭޓަކަށް ހަދަން އެ ޕާޓީން ބޭނުންވާ ގާސިމް އިބްރާހީމާ ބައްދަލުކުރެއްވުމަށް ފަހު، އެމްޑީޕީގެ ކުރީގެ ޗެއާޕާސަން އަލީ ވަހީދު އެ ވިދާޅުވީ، އެއް ބަޔަކަށް، ވަރަށް މުހިންމު ވާހަކައެކެވެ. އެއީ އިދިކޮޅު...\nDecember 18, 2017 28\n"ވަކި މީހަކު އައުމުން ގުޅުމަށް ބުރޫއަރައިގެން ނުވާނެ"\nވަކި ފަރުދަކު ޖުމްހޫރީ ޕާޓީ (ޖޭޕީ)އާ ގުޅުމަކުން އިދިކޮޅު އިއްތިހާދުގެ ގުޅުމަށް ބުރޫއަރައިގެން ނުވާނެ ކަމަށާއި އެކަން ވިޔަކަ ވެސް ނުދެއްވާނެ ކަމަށް ޖޭޕީގެ ލީޑަރު ގާސިމް އިބްރާހިމް މިއަދު ވިދާޅުވެއްޖެ އެވެ.\nDecember 09, 2017 69\nއަދާލަތުން ވެސް ކެންޑިޑޭޓަކު ނެރެން މަސައްކަތް ކުރަނީ\nއަންނަ އަހަރުގެ ރިޔާސީ އިންތިޚާބަށް އިދިކޮޅު ފަރާތްތަކުން އެއް ކެންޑިޑޭޓަކު ނުނެރެވިއްޖެ ނަމަ ނުވަތަ އެއްބައިވަންތަ ސަރުކާރެއް އެކުލަވާލުމުގެ ފުރުސަތު ބަންދުވެއްޖެ ނަމަ، އެ އިންތިޚާބަށް އަދާލަތު ޕާޓީން ކެންޑިޑޭޓަކު ނެރުމުގެ މަސައްކަތް ފަށައިފި އެވެ.\nDecember 07, 2017 4\nފަލަސްތީނު ރައްޔިތުންގެ ހައްގެއް ނިގުޅައެއް ނުގަނެވޭނެ\nފަލަސްތީނު ރައްޔިތުންގެ ހައްގުތައް އެއްވެސް ގައުމަކަށް އަދި ޖަމިއްޔާއަކަށް ވެސް ނިގުޅައިނުގަނެވޭނެ ކަމަށް ބުނެ، އިޒްރޭލުގެ ވެރިރަށަކީ ގުދުސް ކަމަށް އެމެރިކާ އިން އިއްޔެ ނިންމި ނިންމުމަށް އަދާލަތު ޕާޓީން ވަރަށް ބޮޑަށް މިއަދު ފާޑު ކިޔައިފި އެވެ.\nމިސްކިތުގެ ޕާކްގައި ކެފޭ ހަދަން ޕާޓީތަކުން ދެކޮޅު\nމާލޭ ހުކުރު މިސްކިތުގެ ޕާކްގައި ކެފޭއެއް ހެދުމަށް ސަރުކާރުން ކުރަމުންދާ މަސައްކަތް ހުއްޓާލުމަށް އިދިކޮޅު ބައެއް ސިޔާސީ ޕާޓީތަކުން މިއަދު ގޮވާލައިފި އެވެ.\nNovember 27, 2017 68\nއެއްލައިލީމާ ހިޔާވަހިކަން ހޯދުމަކީ ކުށެއް ނޫން: ޝަހީމް\nއަދާލަތު ޕާޓީގައި އުޅުއްވަނިކޮށް، "ނެރެ އެއްލައިލީ" ކަމަށް ވިދާޅުވެ، އިސްލާމިކް ޔުނިވާސިޓީގެ ޗާންސެލަރު ޑރ. މުހައްމަދު ޝަހީމް އަލީ ސައީދު އެ ޕާޓީގެ ވެރިންނަށް ފާޑު ވިދާޅުވެއްޖެ އެވެ.\n"ތަފާތުކުރުން ބޮޑު ބަޖެޓެއް، މައްސަލަތައް ގޯސްވާނެ"\nއަންނަ އަހަރަށް ލަފާކޮށް ރައްޔިތުންގެ މަޖިލީހަށް ސަރުކާރުން ހުށަހެޅި 27.9 ބިލިއަން ރުފިޔާގެ ބަޖެޓަކީ މާލެ އާއި އަތޮޅުތަކާ މެދު ވަރަށް ބޮޑަށް ތަފާތުކޮށްފައިވާ އަދި މިހާރު ހުރި އިގްތިސާދީ ބޮޑެތި މައްސަލަތައް ވެސް އިންތިހާ އަށް ގޯސްވާނެ ބަޖެޓެއް ކަމަށް އަދާލަތު ޕާޓީން މިއަދު ބުނެފި އެވެ.\nއެއްބައިވަންތަ ސަރުކާރެއް ގާއިމުކުރަން ބޭނުން: އެމްޑީޕީ\nއަންނަ އަހަރު އޮންނަ ރިޔާސީ އިންތިހާބުގައި، އަދާލަތު ޕާޓީގެ ވިސްނުމާ އެއްގޮތަކަށް، ގައުމީ އެއްބައިވަންތަކަމުގެ ސަރުކާރެއް ގާއިމްކުރަން ބޭނުންވާ ކަމަށް އިދިކޮޅު އެންމެ ބޮޑު ޕާޓީ،...\nކޯލިޝަން ސަރުކާރަކަށް ތާއީދުކުރަން އަދާލަތުން ނިންމައިފި\nއަންނަ އަހަރު ބާއްވަން ހަމަޖައްސާފައިވާ ރިޔާސީ އިންތިހާބުގައި، ކޯލިޝަން ސަރުކާރަކަށް ތާއީދުކުރަން އަދާލަތު ޕާޓީން ރޭ ރަސްމީކޮށް ނިންމައިފި އެވެ.\nNovember 09, 2017 16\nއިލްމުވެރިންނާ ދިމާކޮށްލުމަކީ ނުބައި މެސެޖެއް: ޒާހިރު\nރާއްޖޭގެ ދީނީ އިލްމުވެރިންނަށް ރައީސް އަބްދުﷲ ޔާމީން ފާޑު ވިދާޅުވާން ފެއްޓެވުމަކީ ވަރަށް ނުބައި މެސެޖެއް ކަމަށާއި މީގެ ސަބަބުން އެ މަނިކުފާނު ވަރަށް ބޮޑަށް ބަލިވެ، މިހާރު ހުންނެވި ހާލަތު ވަރަށް ރަނގަޅަށް ސާބިތުވާ ކަމަށް އަދާލަތު ޕާޓީގެ ނައިބް ރައީސް އަލީ ޒާހިރު ރޭ ވިދާޅުވެއްޖެ އެވެ.\nNovember 07, 2017 43\nކެންޑިޑޭޓާ ބެހޭ ގޮތުން މައުމޫން ފިނި ޖަވާބެއް!\nއިދިކޮޅު ސިޔާސީ ޕާޓީތައް ގުޅިގެން 2018 ގެ ރިޔާސީ އިންތިހާބަށް އިންތިގާލީ ކެންޑިޑޭޓަކު ނެރުމާ ގުޅޭގޮތުން ކުރީގެ ރައީސް މައުމޫން އަބްދުލްގައްޔޫމް ރޭ ދެއްވި "ފިނި ޖަވާބު"ން، އެކަން...\nNovember 07, 2017 40\nއެންމެ ކެންޑިޑޭޓެއްތަ؟ ނުވަތަ ގިނަ ކެންޑިޑޭޓުންތަ؟\nއަންނަ އަހަރުގެ ރިޔާސީ އިންތިޚާބުގައި ހޮވަން ޖެހޭނީ އިންތިގާލީ ރައީސެއް ކަމަށް ވިދާޅުވެ، ކުރީގެ ރައީސް މުހައްމަދު ނަޝީދު މިދިޔަ މަހު އެމަނިކުފާނުގެ ހިޔާލުފުޅު ދޫކުރެއްވި ނަމަވެސް،...


BREAKING NEWS: America In Covid Ge Aa Vahthareh Fenijje - Vaguthu\nއަދަދުތައް މަދުވެއްޖެ، މައްސަލަތައް މަދެއް ނޫން! - 10 ގަޑިއިރު ކުރިން\nއެމެރިކާ އިން ކޮވިޑްގެ އާވައްތަރެއް ފެނިއްޖެ\n4 މަސް ކުރިން ( ޖެނުއަރީ 18, 2021 )\nކޮވިޑް-19 ވައިރަސްއަށް ބަދަލުތަކެއް އައިސްފައިވާ އާވޭރިއަންޓެއް އެމެރިކާ އިން ފެނިއްޖެއެވެ.\nއެމެރިކާގެ ސައިންސްވެރިންނާއި ހަވާލާދީ މީޑިއާތަކުން ބުނީ އާވައްތަރުގެ ކޮވިޑް-19 ފެނިފައި ވަނީ އެމެރިކާގެ ކެލިފޯނިއާ އިންކަމަށެވެ. މިއީ މީގެ ކުރިން އެމެރިކާ ފިޔަވައި އަދި އެއްވެސް ގައުމަކުން ފެނިފައި ނުވާވައްތަރެއްގެ ކޮވިޑް-19 އެކެވެ.\nސައިންސްވެރިން ބުނާ ގޮތުގައި ކެލިފޯނިއާގައި ކޮވިޑް-19 އަށް ފައްސިވާ މީހުންނާއި މަރުވާ މީހުންގެ އަދަދު ކޮންޓްރޯލެއް ނެތި އިތުރުވަމުން އަންނަނީ އާވައްތަރުގެ ކޮވިޑް-19 ކެލިފޯނިއާގައި ހަލުވިކޮށް ފެތުރެމުން އަންނާތީއެވެ. ނަމަވެސް އަދި މިވޭރިއަންޓްގެ ސަބަބުން ބަލި ފެތުރުން އަވަސްވި ނަމަވެސް ބަލި ޖެހޭ މީހުންގެ ނިސްބަތައް ބަލާއިރު ގިނަ ބަޔަކު މަރުވާކަން ކަށަވަރުކުރަން އިތުރު ދިރާސާތައް ބޭނުންވާ ކަމަށް ވެސް ސައިންސްވެރިން ބުނެއެވެ.\nއިނގިރޭސިވިލާތުން ފެނިގެން އުޅޭ ކޮވިޑް-19 ވައިރަސްގެ އާވޭރިއަންޓް ވެސް އެމެރިކާގައި އަންނަނީ ފެތުރެމުންނެވެ. އެމެރިކާ ސަރުކާރުން ބުނާ ގޮތުގައި މިހާތަނަށް 18 ސްޓޭޓަކުން ވަނީ އިނގިރޭސިވިލާތުގެ ވޭރިއަންޓް ފެނިފައެވެ.\nއެމެރިކާގެ އިންފެކްޝަސް ޑިސީސްގެ ތަޖުރިބާކާރު ޑރ.އެންތަނީ ފައުޗީ ވިދާޅުވީ އިނގިރޭސިވިލާތުގެ ވޭރިއަންޓް މިހާރު އެމެރިކާގައި ފެތުރެމުންދާ ނިސްބަތައް ބަލާއިރު އެމެރިކާގައި ހަމައެކަނި "އިނގިރޭސިވިލާތުގެ ވޭރިއަންޓް" އޮތް ގައުމަކަށް ނުވަތަ ފައްސިވާ ގިނަ މީހުންނަކީ އިނގިރޭސިވިލާތުގެ ވޭރިއަންޓްގެ މީހުންނަށްވުމުގެ ފުރުސަތު ވަރަށް ބޮޑު ކަމަށެވެ.\nވައިރަސްއަށް ބަދަލުތައް އައުމަކީ އާކަމެއް ނޫނެވެ. ބައެއް ފަހަރު ވައިރަސް އަށް އަންނަ ބަދަލުތަކުގެ ސަބަބުން ވައިރަސްގެ ބާރު ދެރަވެ، ވައިރަސް ފެތުރުމަށް ހުރަސްވެސް އެޅެއެވެ. ކޮވިޑް-19 ވައިރަސް ވެސް ބަލިކަށިވާނެ ފަދަ ބަދަލެއް އައުމަކީ މިހާރު ސައިންސްވެރިންގެ އެންމެ ބޮޑު އުއްމީދެވެ. ނަމަވެސް އަދި ކޮވިޑް-19 ވައިރަސް އަށް އައިސްފައިވާ ބަދަލުތަކަށް ބަލާއިރު ވައިރަސްއަށް ބަލިކަށިކަމެއް އައިސްފައިވާ ކަމަކަށް ނުބެލެވެއެވެ.\nއެމެރިކާ އަކީ މިހާރު ވެސް އެންމެ ގިނަ ބަޔަކު ކޮވިޑް-19 އަށް ފައްސިވެފައިވާ ގައުމެވެ. އެމެރިކާ އިން ކޮވިޑް-19 އަށް ފައްސިވި މީހުންގެ ޖުމްލަ އަދަދު 24.4 މިލިއަނަށް އަރައެވެ. އޭގެތެރެއިން 407,346 މީހަކު ވަނީ ވައިރަސް ޖެހިގެން މަރުވެފައެވެ.\nޖޯންސަންގެ 60 މިލިއަން ޑޯޒް ވެކްސިން އުކާލަން އެފްޑީއޭ އިން އަންގައިފި\n51 ސިކުންތު ކުރިން\nއަދަދުތައް މަދުވެއްޖެ، މައްސަލަތައް މަދެއް ނޫން!\nކޮވިޑް-19: ކަރަންޓީންގައި އާއިލާއެއް ތިބޭތާ 43 ދުވަސް ވެއްޖެ


Nudhekkihuri tax dhekkumah ithuru lui thakeh dheefi - Hali News\nނުދެއްކި ހުރި ޓެކްސް ދެއްކުމަށް އިތުރު ލުއިތަކެއް މީރާއިން ދީފި\n26 June 2021, 17:45\nނުދެއްކިވާ ޓެކްސް އިންސްޓޯލްމަންޓް އުސޫލުން ދެއްކުމަށް ހަމަޖައްސައިދިނުމާއި ޓެކުހާގުޅޭ ޖޫރިމަނާ މީރާއިން ލުއިކޮށްދެއްވައިފިއެވެ.\nމީރާއިން ވިދާޅުވެފައިވަނީ މިގޮތަށް ލުއި ދެއްވުމަށް ނިންމެވީ ކޮވިޑް-19 އާ ގުޅިގެން ޓެކްސް ދައްކާ ފަރާތްތަކަށް ދިމާވެފައިވާ ދަތި ހާލަތަށް ރިޢާޔަތްކޮށް، ޓެކްސް ދެއްކުމަށް ދަތިވެފައިވާ ފަރާތްތަކަށް އިތުރު ލުޔެއް ދިނުމުގެ ގޮތުން ކަމަށެވެ. އެގޮތުން މީރާއިން ވަނީ އިންސްޓޯލްމަންޓް އުސޫލުން މީރާއަށް ފައިސާ ދެއްކުމުގެ އުސޫލަށް އިތުރު ލުއިފަސޭހަތަކެއް ދެއްވައިފައެވެ. އެގޮތުން، އިންސްޓޯލްމަންޓް އުސޫލުން ފައިސާ ދެއްކުމަށް އެދި ހުށަހަޅާ ފަރާތްތަކަށް، އޭގެ ކުރިން އިންސްޓޯލްމަންޓް އުސޫލުން ފައިސާ ދެއްކުމުގެ އެއްބަސްވުމަށް އައުމުގެ ގޮތުން ދައްކަންޖެހޭ ކޮމިޓްމަންޓް ޕޭމަންޓަށްވުރެ ކުޑަ ކޮމިޓްމަންޓް ޕޭމަންޓެއް ދެއްކުމުން އިންސްޓޯލްމަންޓް އެގްރިމަންޓަކަށް އާދެވޭނެ އިންތިޒާމް ވަނީ ހަމަޖައްސަވައި ދެއްވައިފައެވެ. އޭގެ އިތުރުން އާންމު އުސޫލުން އިންސްޓޯލްމަންޓް ހަމަޖައްސައިދެވޭ މުއްދަތަށްވުރެ ދިގު މުއްދަތަކަށް އިންސްޓޯލްމަންޓުގެ މުއްދަތު ދެވޭގޮތަށް ވެސް ވަނީ ހަމަޖައްސަވައި ދެއްވައިފައެވެ.\nމީގެ ކުރިން ކޮމިޓްމަންޓް ޕޭމަންޓްގެ ގޮތުގައި ނުދައްކައިވާ ފައިސާގެ %50 ނަގަމުން ދިޔަނަމަވެސް އެ އިންސައްތަ މިހާރު ވަނީ %5 އާއި %10 އާ ދެމެދަށް ކުޑަ ކޮށްދެއްވައިފައެވެ. އަދި2މަހާއި 26 މަހާ ދެމެދުގެ މުއްދަތަށް އިންސްޓޯލްމަންޓްގެ ގޮތުގައި ބަހާލައިގެން ފައިސާ ދެއްކޭ ގޮތަށް މިހާރު ވަނީ ހަމަޖައްސަވާފައެވެ. އަދި މި ލުއިތައް ހަމަޖައްސައިދޭނީ ޓެކްސް ދައްކާ ފަރާތުގެ އެމް.އެސް.އެމް.އީ ފަންތިއާއި، އެފަރާތުގެ 2020 ވަނަ އަހަރުގެ އާމްދަނީއަށް ބަދަލުއައިސްފައިވާ މިންވަރަށް ރިޢާޔަތްކޮށް ކަމަށް މީރާއިން ވިދާޅުވެފައިވެއެވެ.\nމިހާލަތުގައި ދޭ އިތުރު ލުޔެއްގެ ގޮތުން، އިންސްޓޯލްމަންޓް އެގްރިމަންޓެއްގައި ސޮއިކޮށް ހިނގަމުންދާ އިންސްޓޯލްމަންޓް އެގްރިމަންޓެއް އޮތް ނަމަވެސް، އެ އިންސްޓޯލްމަންޓްގެ ތެރޭގައި ނުހިމެނޭ މުއްދަތުތަކާ ގުޅިގެން އިތުރު އިންސްޓޯލްމަންޓް އެގްރީމަންޓަކަށް އެދިއްޖެ ހިނދެއްގައި އެ ފުރުސަތު ވެސް ޓެކްސް ދައްކާ ފަރާތްތަކަށް ދިނުމަށް ވެސް ވަނީ ނިންމަވާފައެވެ. އޭގެ އިތުރުން ޓެކްސް ދައްކާ ފަރާތުން ބޭނުންވާނަމަ، މިހާރު ހިނގަމުންދާ އިންސްޓޯލްމަންޓް އެގްރިމަންޓް ރިޝެޑިއުލްކޮށް ދިނުމަށް ވެސް މިރާއިން ވަނީ ނިންމަވައިފައެވެ.\nމީގެ އިތުރުން، ޓެކުހާ ގުޅޭ ޖޫރިމަނާ ދެއްކުމަށް ދަތިވާނަމަ، ޓެކްސް ދައްކާ ފަރާތުން އެދުމުން، އެފަރާތުން ނުދައްކައިވާ ޓެކްސް ދެއްކުމުން ނުވަތަ ޓެކްސް ދެއްކުމަށް އިންސްޓޯލްމަންޓް އެގްރީމަންޓަކަށް އައުމުން، ޓެކުހާ ގުޅޭގޮތުން ވެފައިވާ ޖޫރިމަނާ މާފުކޮށްދިނުމަށް ވަނީ ހަމަޖައްސަވައިފައެވެ. އަދި އެހެން އިދާރާތަކުގެ ބޭނުމަށް ޓެކްސް ކްލިއަރެންސް ދޫކުރުމުގައި ނުދައްކައިވާ ޓެކުހާ ގުޅިގެން އިންސްޓޯލްމަންޓް އެގްރީމަންޓަކަށް އައުމުން ޓެކްސް ކްލިއަރެންސް ދޫކުރުމަށް ވެސް ވަނީ ހަމަޖައްސަވާފައި ކަމަށް މީރާއިން ވިދާޅުވެފައިވެއެވެ.\nމި ލުއިތަކަކީ ޓެކްސް ދައްކާ ހުރިހާ ފަރާތްތަކަށްވެސް ހުޅުވާލެވިފައިވާ ލުއިތަކެވެ. އަދި މި ލުއިތައް ދިނުމަށް ހަމަޖެހިފައިވަނީ ކުދި އަދި މެދުފަންތީގެ ވިޔަފާރިތަކަށް އެހެން ވިޔަފާރިތަކަށްވުރެ އިތުރަށް ލުއިވާނޭ އުސޫލަކުންނެވެ.\nރައީސް ނަޝީދަށް ދިން ހަމަލާ ރޭވުމުގެ އިސް މީހުން ހައްޔަރުކޮށްފި\nރައީސް ނަޝީދަށް ޙަމަލާދީފައިވަނީ އައިއެސްގެ ފިކުރަށް ތާއީދުކުރާ މީހުން: ފުލުހުން\nއިންޑިއާގެ ތެޔޮ ސާފުކުރާ ކުންފުނި ބޭރު އިންވެސްޓެރަކަށް ވިއްކާލަނީ


Huhdha nethi flat nuvihkumah HDC in edhijje | Mihaaru\nހުޅުމާލޭ ދެވަނަ ފިޔަވަހީގައި ތަރައްގީ ކުރާ ބައެއް ހައުސިން ޔުނިޓުތައް\nއެޗްޑީސީން ހުއްދަދީފައިވާ 12 ކުންފުނި ފިޔަވާ އިތުުރު ތަންތަނުން ފްލެޓް ނުގަތުމަށް އެދިއްޖެ\n16 ޖެނުއަރީ 2019 - 19:58 20 comments\nހައުސިން ޑިވެޕޮލްމެންޓް ކޯޕަރޭޝަން (އެޗްޑީސީ) އިން ހުއްދަދީފައިވާ 12 ހައުސިން ޕްރޮޖެކްޓް ފިޔަވާ އިތުރު ތަންތަނުން ހައުސިން ޔުނިޓް ވިއްކުމަކީ މަނާ ކަމެއް ކަމަށް އެ ކޯޕަރޭޝަނުން ބުނެފި އެވެ.\nއެޗްޑީސީން އާންމުކޮށް ކުރި އިއުލާނުގައި ބުނެފައިވަނީ އަމިއްލަ ކުންފުނިތަކާ ހަވާލުކޮށްގެން އެޗްޑީސީން ތަރައްގީ ކުރާ ތަންތަން ކަމުގައިވާ އެއްމެދު އިމާރާތް ތަރައްގީ ކުރުމަށް ވެފައިވާ އެއްބަސްވުމުގައިވާ ގޮތުން "ޑިވެލޮޕްމެންޓް އެންޑް ސޭލް ރައިޓްސް" ގެ ދަށުން އިމާރާތް ކުރާ ފަރާތްތަކުން ހައުސިން ޔުނިޓްތައް ވިއްކުމުގެ ކަންކަން ކުރިއަށް ގެންދެވޭނީ އެއްބަސްވުމުގައި ކަނޑައަޅާފައިވާ އުސޫލުގެ މަތިން ވަކި މިންވަރަކަށް އިމާރާތް ތަރައްގީކޮށް ނިމުމުން ކަމަށެވެ.\nމިހާރު އޮންނަ އުސޫލުގެ ތެރެއިން ފްލެޓް ވިއްކުމަށް ހުޅުވާލެވޭނީ އިމާރާތުގެ 20 ޕަސެންޓް މަސައްކަތް ނިމުމުންނެވެ.\nއެހެން ކަމުން ކަނޑައެޅިފައިވާ މިންވަރަށް އިމާރާތުގެ މަސައްކަތް ނިމުމުގެ ކުރިން ހައުސިން ޔުނިޓްތައް ވިއްކުމުގެ ކަންކަން ކުރިއަށް ގެންދިއުމާއި ބުކިން ފީގެ ގޮތުގައި ހުއްދަކުރެވިފައިވާ މިންވަރަށް ވުރެ އިތުރަށް ނެގުމަކީ އެއްބަސްވުމާ ހިލާފު ކަމެއް ކަމަށް އެޗްޑީސީން ބުނެފައިވެ އެވެ.\nމިގޮތަށް އިމާރާތްތަކުން ހައުސިން ޔުނިޓް ގަތުމުގެ އެއްވެސް މުއާމަލާތެއް ކުރުމުގެ ކުރިން އެޗްޑީސީގެ ސޭލްސް އެޕްރޫވަލް ދީފައިވާ ލިޔުމާއި ސޭލްސް އެންޑް ޕާޗޭސް އެގްރީމެންޓަށް އެކޯޕަރޭޝަންގެ ހުއްދަދީފައިވޭތޯ ޔަގީން ކުރުމަށް އެ ކޯޕަރޭޝަނުން އެދިފައިވެ އެވެ.\nއެޗްޑީސީން ހައުސިން ޔުނިޓް ވިއްކުމަށް ހުއްދަ ދީފައިވާ ކުންފުނިތައް\n1. އަމީން ބިލްޑްވެއާ ޕްރައިވެޓް ލިމިޑެޓް\n2. ބެޗް ކޮންސްޓްރަކްޝަން ޕްރައިވެޓް ލިމިޑެޓް\n3. ދަމާސް ކޮމްޕެނީ ޕްރައިވެޓް ލިމިޑެޓް\n4. އެންސިސް ފިޝަރީސް ޕްރައިވެޓް ލިމިޑެޓް\n5. އެފްޑަބްލިއު ކޮންސްޓްރަކްޝަން ކޮމްޕެނީ ލިމިޑެޓް\n6. ރެއިންބޯ ކޮންސްޓްރަކްޝަން ކޮމްޕެނީ\n7. ރެއިންބޯ ސިންގަލް ޑިވެލޮޕާސް ޕްރައިވެޓް ލިމިޑެޓް\n8. ޖާހު އިންވެސްޓްމެންޓް ޕްރައިވެޓް ލިމިޑެޓް\n9. ޖަވާހިރު އިލެވެން ޕްރައިވެޓް ލިމިޑެޓް\n10. ގްލަޓް ޕްރައިވެޓް ލިމިޑެޓް\n11. ރިނާޓަސް ޕްރައިވެޓް ލިމިޑެޓް\n12. އިނޯކާ ޕްރައިވެޓް ލިމިޑެޓް\nމި ކުންފުނިތަކަށް ހުއްދަ ދިން ނަމަވެސް ލަކީހިޔާ އާއި އަކުއާ ވީޓާ ރެޒިޑެންސީ ފަދަ ކުންފުނިތަކުން ވަނީ ހައުސިން ޔުނިޓް ވިއްކުމަށް އިއުލާނުކޮށްފަ އެވެ. އެޗްޑީސީން ހާމަކޮށްފައިވާ ލިސްޓުގައި މި ދެ ކުންފުނީގެ ނަން ނުހިމެނެ އެވެ.\nއިތުރު ލިޔުންތައް އެޗްޑީސީ ހައުސިން ޔުނިޓް ސުހައިލް އަހުމަދު އެމްޑީ، (އެޗްޑީސީ)\nތިން ކޮޓަރީގެ ފްލެޓްތައް ހެދުމާ މެދު ގޮތެއް ނުނިމޭ\n1 day ago 173


Flat nulibunu meehun dhen oiy scheme gai baiverikuraanan: Aslam\nހައުސިން މިނިސްޓަރު މުހައްމަދު އަސްލަމް--\nފްލެޓް ނުލިބުނު މީހުން ދެން އޮންނަ ސްކީމުގައި ބައިވެރިކުރާނަން: އަސްލަމް\n17 ފެބްރުއަރީ 2021 - 11:41:38\nހިޔާ މަޝްރޫއުގެ ދަށުން ފްލެޓަށް އެދުނު ފަރާތްތަކުގެ ތެރެއިން ފްލެޓް ނުލިބުނު ފަރާތްތައް، ސަރުކާރުން ދެން ކުރިއަށް ގެންދާ ސްކީމެއްގައި ބައިވެރިކުރާނެ ކަމަށް ހައުސިން މިނިސްޓަރު މުހައްމަދު އަސްލަމް ވިދާޅުވެއްޖެ އެވެ.\nފްލެޓް ނުލިބުނު މީހުންނަށް ދެން އޮތް ސްކީމެއްގެ ދަށުން ފްލެޓް ޔަގީންވާނެތޯ މިއަދު މަޖިލީހުގައި ކުރެވުނު ސުވާލެއްގައި މިނިސްޓަރު ވިދާޅުވީ ފްލެޓް ނުލިބުނު ކޮންމެ މީހަކަށް ފްލެޓެއް ދޭނެ ކަމަށް ޔަގީންކަމާއެކު ދަންނަވަން ކެރިވަޑައިނުގަންނަވާ ކަމަށެވެ.\nއެހެންނަމަވެސް އެމީހުންގެ ހާލަތަށް ބަލައި ދެން އޮތް ސްކީމުގައި އެމީހުންނަކީ އެ ސްކީމަށް ކުރިމަތިލާފައިވާ ބައެއްގެ ގޮތުގައި ފުރުސަތު ދެއްވާނެ ކަމަށް މިނިސްޓަރު ވިދާޅުވި އެވެ.\n"އެހެންނަމަވެސް މީގެ ދެ އަހަރު ފަހުން، އެއް އަހަރު ފަހުން، ހަމައެހެން ހާލަތެއްގައި އޭގެން މީހަކު ހުރެދާނެ. އެގޮތަށް އޮތް ކޮންމެ މީހަކީ ދޭނެ މީހެކޭ އަޅުގަނޑަކަށް ނުކެރޭނެ ދަންނަވާކަށް... އެހެންނަމަވެސް މި ދެންނެވީ އެ ސްކީމުގައި ބައިވެރިކޮށްދޭނަމޭ،" އސްލަމް ވިދާޅުވި އެވެ.\nރައީސް އަބްދުﷲ ޔާމީންގެ ވެރިކަމުގައި ހުޅުމާލޭ ދެވަނަ ފިޔަވަހީގައި ތަރައްގީކުރަން ފެށި 7000 ފްލެޓަށް އެދި 25000 އެއްްހާ މީހުން ކުރިމަތިލި އެވެ. އޭގެ ތެރެއިން އެންމެ ހައްގުވާ މީހުން ކަނޑައަޅައި، ފްލެޓްތައް ލިބުނު މީހުންގެ ދާއިމީ ލިސްޓު މީގެ ދުވަސްކޮޅެއް ކުރިން އިއުލާންކުރިއިރު ލިސްޓާ ގުޅިގެން ވެސް ގިނަ ކަންބޮޑުވުންތަކެއް އެބަ ހުއްޓެވެ.\nމި ފަހުން ރައީސް އިބްރާހީމް މުހައްމަދު ސޯލިހު ވަނީ ފްލެޓް ލިސްޓުގައި މައްސަލަތަކެއް ހުރިނަމަ އެ ލިސްޓު އިތުރަށް ބަލައި ހައްގުވެރި ފަރާތްތަކަށް ފްލެޓް ހަވާލުކުރާނެ ކަމަށް ވިދާޅުވެފަ އެވެ.\nބޯހިޔާވަހިކަން: ސިޔާސީ ހަތިޔާރެއް ނޫން!\nކޯލިޝަންގެ ވެރިކަމެއްގައި ހިޔާ ފްލެޓްތަކުގެ އަގު ކުޑަކޮށްދޭނަން: އިދިކޮޅު